text:
ఉత్తర ప్రదేశ్ కరోన నియంత్రణ చర్యలని ప్రశంసిస్తూ ‘TIME’ మ్యాగజైన్లో ప్రచురించింది ఒక ప్రకటన - FACTLY
Sai Krishna Muthyanolla
January 8, 2021
భారతదేశంలోని అతి పెద్ద రాష్ట్రం అయిన ఉత్తరప్రదేశ్ లో యోగి ప్రభుత్వం కరోన నియంత్రించడానికి తీసుకున్న చర్యలని ప్రశంసిస్తూ ‘TIME’ మ్యాగజైన్ మూడు పేజీల ఆర్టికల్ రాసిందంటూ ఒక పోస్ట్ సోషల్ మీడియాలో షేర్ చేసారు. పోస్టులో షేర్ చేసిన ‘TIME’ మ్యాగజైన్ ఆర్టికల్ యొక్క అవే ఫోటోలని కొంతమంది ప్రముఖులు ఇదే క్లెయిమ్ తో సోషల్ మీడియాలో పోస్ట్ చేసారు. అవి ఇక్కడ, ఇక్కడ చూడవచ్చు. ఆ పోస్టులో ఎంతవరకు నిజముందో చూద్దాం.
క్లెయిమ్: ఉత్తరప్రదేశ్ లో యోగి ప్రభుత్వం కరోన నియంత్రించడానికి తీసుకున్న చర్యలని ప్రశంసిస్తూ ‘TIME’ మ్యాగజైన్ ఆర్టికల్ పబ్లిష్ చేసింది.
ఫాక్ట్ (నిజం): ‘TIME’ మ్యాగజైన్ ప్రచురించిన ఈ ఆర్టికల్ ఉత్తర ప్రదేశ్ ప్రభుత్వం స్పాన్సర్ (ప్రాయోజిత) చేసినది. ‘TIME’ సంస్థ వారు సొంతంగా రాసి, ప్రచురించే ఆర్టికల్స్ కీ, ఈ ఆర్టికల్ కి చాలా తేడాలు ఉన్నట్టు చూడవొచ్చు. అంతేకాదు, ఆ  ఆర్టికల్ ఒక ‘sponsored content’ (ప్రాయోజిత కంటెంట్) అని ‘TIME’ మ్యాగజైన్ వారు ‘The Quint’ వారికి తెలిపారు. కావున, పోస్టులో చేస్తున్న క్లెయిమ్ తప్పు.
‘TIME’ మ్యాగజైన్ (డిసెంబర్ 21/ డిసెంబర్ 28, 2020) ఇండియాలో వచ్చిన ఇష్యూ ని FACTLY తీసుకొని కంటెంట్స్  పేజీ చూడగా, ఫోటోలో ఉన్న ఆర్టికల్ టైటిల్ కంటెంట్ లిస్టులో లేదని తెలుస్తుంది. ఒకవేల ‘TIME’ సంస్థ వారు నిజంగా ఆ ఆర్టికల్ సొంతంగా రాసి, ప్రచురిస్తే కంటెంట్స్ పేజీలో ఆ ఆర్టికల్ టైటిల్ ఉండేది. అంతేకాదు, ఇంటర్నేషనల్ ఇష్యూ లో ఈ ఆర్టికల్ రాలేదు.
పోస్టులో షేర్ చేసిన ఆర్టికల్ ఫోటోల పై ‘CONTENT FROM UTTAR PRADESH’ అనే గమనిక రాసి ఉన్నట్టు కూడా చూడవచ్చు. అంటే, అది ఉత్తర ప్రదేశ్ నుండి వచ్చిన కంటెంట్ అని అర్ధం.
‘TIME’ సంస్థ వారు సొంతంగా రాసి, ప్రచురించిన ఆర్టికల్ లో ఫాంట్స్ మరియు ఉత్తర ప్రదేశ్ కి సంబంధించి ఇచ్చిన ప్రకటన లో ఉన్న ఫాంట్స్ వేరేలా ఉన్నట్టు గమనించవొచ్చు. అదే మ్యాగజైన్ లో ఎల్ఐసీ వారు ఇచ్చిన ప్రకటన లో ఫాంట్స్ కూడా ‘TIME’ సంస్థ వారి సొంత ఆర్టికల్స్ కి భిన్నంగా ఉన్నట్టు చూడవొచ్చు. అంతేకాదు, ప్రకటనలు ఉన్న పేజీల్లో పేజీ నెంబర్లు కూడా లేనట్టు గమనించవొచ్చు.
‘TIME’ మ్యాగజైన్ లో పబ్లిష్ అయిన ఈ ఆర్టికల్ కి సంబంధించి, ‘Newslaundary’ న్యూస్ వెబ్ సైట్ ‘06 జనవరి 2021’ నాడు ఒక ఆర్టికల్ పబ్లిష్ చేసింది. ‘TIME’ మ్యాగజైన్ లో పబ్లిష్ అయిన ఈ ఆర్టికల్ లోని అదే సమాచారాన్ని కొన్ని దేశీయ న్యూస్ వెబ్ సైట్స్ డిసెంబర్ మొదటి వారంలోనే రిపోర్ట్ చేసినట్టు తెలిపారు. ఆ ఆర్టికల్స్ ని ఇక్కడ, ఇక్కడ మరియు ఇక్కడ చూడవచ్చు. ఆ ఆర్టికల్ ఒక ‘sponsored content’ (ప్రాయోజిత కంటెంట్) అని ‘TIME’ మ్యాగజైన్ సంస్థ తమకు ఈ-మెయిల్ ద్వారా తెలిపినట్టు ‘The Quint’ వారి ఆర్టికల్ లో చూడవొచ్చు. సోషల్ మీడియాలో వైరల్ అవుతున్న ఈ ఆర్టికల్ కి సంబంధించి స్పష్టత కొరకు ‘TIME’ సంస్థకి ‘FACTLY’ కూడా ఈ-మెయిల్ చేసింది. వారి నుండి సమాధానం వస్తే, ఈ ఆర్టికల్ అప్డేట్ చేయబడుతుంది.
చివరగా, ఉత్తరప్రదేశ్ లో యోగి ప్రభుత్వం కరోన నియంత్రించడానికి తీసుకున్న చర్యలని ప్రశంసిస్తూ ‘TIME’ మ్యాగజైన్ పబ్లిష్ చేసినది ఒక ప్రకటన.

created: January 8, 2021


text:
భారతదేశం నుంచి రామాయణం, భగవద్గీత మొదలైన ఐదు వస్తువులు తీసుకరమ్మని అరిస్టాటిల్ అలెగ్జాండర్‌ను అడిగినట్టు చెప్తున్నది ఒక కల్పిత కథ - FACTLY
Sai Krishna Muthyanolla
May 18, 2022
భారతదేశంపై దండయాత్రకు బయలుదేరిన అలెగ్జాండర్‌ను భారతదేశం నుండి రామాయణ & భాగవత గ్రంథాలు, గంగా జలం, గుప్పెడు మట్టి మరియు ఒక గురువును తీసుకురమ్మని అలెగ్జాండర్ గురువైన అరిస్టాటిల్ కోరిన్నట్టు చెప్తున్న పోస్ట్ ఒకటి సోషల్ మీడియాలో వైరల్ అవుతుంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: భారతదేశం నుండి రామాయణ & భాగవత గ్రంథాలు, గంగా జలం, గుప్పెడు మట్టి మరియు ఒక గురువును తీసుకురమ్మని అలెగ్జాండర్‌ను గురువైన అరిస్టాటిల్ కోరాడు.
ఫాక్ట్ (నిజం): భారతదేశం నుండి ఇలా ఐదు వస్తువులు తీసుకరమ్మని అరిస్టాటిల్ అలెగ్జాండర్‌ను కోరినట్టు ఎటువంటి సమాచారం లేదు, ఒకవేళ నిజంగానే ఇలా జరిగి ఉంటే దీనికి సంబంధించి అనేక చారిత్రక ఆధారాలు ఉండేవి. కానీ,  అలాంటివేవి మాకు లభించలేదు. పైగా అలెగ్జాండర్ కేవలం భారత భూభాగంలోని వాయవ్య ప్రాంతం (గాంధార, ప్రస్తుత ఆఫ్ఘానిస్తాన్) వరకే చేరుకున్నాడు. అవి దాటి గంగా నది వరకు అలెగ్జాండర్ రాలేదు. కావున పోస్టు ద్వారా చెప్పేది తప్పు.
అలెగ్జాండర్ క్రీ.పూ. 327లో భారత్‌పై దండయాత్ర చేశాడు. ఐతే అప్పటికి భారతదేశం ప్రస్తుతం ఉన్నట్టు ఒక్క సంపూర్ణ సామ్రాజ్యంలా కాకుండా వివిధ స్వతంత్ర రాజ్యాలుగా ఉండేది. మొదట పెర్షియన్ రాజ్యాలను జయించి, ఆ తరవాత పెర్షియన్ సామ్రాజ్యంలో భాగమైన వాయవ్య ప్రాంతం (గాంధార, ప్రస్తుత ఆఫ్ఘానిస్తాన్) ప్రాంతాలపై దండయాత్ర చేసాడు. ఇలా భారత భూభాగంలోకి ప్రవేశించడానికి ప్రయత్నించాడు. ఇదే క్రమంలో వాయవ్య ప్రాంతంలో అంభి మరియు పోరస్ పాలిస్తున్న రాజ్యాలను జయించాడు.
ఆ తరవాత ఇండస్ నది ప్రాంతం వైపు వెళ్ళిన మధ్యలోనే అనేక కారణాల వల్ల తిరిగి గ్రీక్ బయలుదేరినట్టు తెలుస్తుంది. ఇంతకు మించి అలెగ్జాండర్ భారత భూభాగంలోకి ప్రవేశించలేదు. ముఖ్యంగా, అలెగ్జాండర్ గంగా నది ప్రాంతం వరకు చేరుకున్నట్టు ఎటువంటి ఆధారాలు లేవు.
ఐతే తత్వవేత్త అరిస్టాటిల్ చిన్నప్పటినుండి అలెగ్జాండర్ గురువులా వ్యవహరించాడు. అలెగ్జాండర్ రాజకీయాలు, భూగోళశాస్త్రం మొదలైన అంశాలు అరిస్టాటిల్ నుండే నేర్చుకున్నట్టు ఆధారాలు ఉన్నాయి. అలెగ్జాండర్ పెర్షియాపై దండయాత్ర చేసినప్పుడు కూడా అరిస్టాటిల్ అందించిన భూగోళశాస్త్రం పరిజ్ఞానం ఉపయోగపడినట్టు తెలుస్తుంది.
ఐతే పోస్టులో చెప్తున్నట్టు భారతదేశంపై దండయాత్రకు భయలుదేరిన అలెగ్జాండర్‌ను భారతదేశం నుండి పోస్టులో చెప్తున్న ఐదు వస్తువులు (రామాయణ & భాగవత గ్రంథాలు, గంగా జలం, గుప్పెడు మట్టి మరియు ఒక గురువును) తీసుకురమ్మని అడిగినట్టు ఎటువంటి ఆధారాలు లేవు.
ఒకవేళ ఇలా నిజంగా జరిగి ఉంటే, దీనికి సంబంధించి అనేక చారిత్రక ఆధారాలు ఉండేవి. కానీ, అలాంటివేవి మాకు లభించలేదు. అలెగ్జాండర్ దండయాత్ర భారతదేశంపై పెద్దగా రాజకీయ ప్రాభవం చూపలేదని కూడా కొన్ని పుస్తకాలలో రాసారు, దీన్నిబట్టి పోస్టులో చెప్తున్నది కల్పితమని అర్ధం చేసుకోవచ్చు.
చివరగా, భారతదేశం నుంచి రామాయణం, భగవద్గీత మొదలైన ఐదు వస్తువులు తీసుకరమ్మని అరిస్టాటిల్ అలెగ్జాండర్‌ను అడిగినట్టు చెప్తున్నది ఒక కల్పిత కథ.

source: news-factly

license: Creative Commons - Attribution - https://creativecommons.org/licenses/by/4.0/

author: Sai Krishna Muthyanolla


text:
‘స్త్రీ స్వాభిమాన్’ పథకం ద్వారా అందరికీ 12,000 రూపాయలు రావు. కానీ, సానిటరీ పాడ్స్ ఉత్పత్తి కేంద్రాల ఏర్పాటుకు సహాయం పొందవొచ్చు. - FACTLY
Sai Krishna Muthyanolla
November 27, 2019
‘స్త్రీ స్వాభిమాన్’ పథకం ద్వారా ఆధార్ కార్డు ఉన్న ప్రతీ ఒక్కరి ఖాతాలోకి 12,000 రూపాయలు వస్తాయి అని చెప్తూ ఒక వీడియో లింక్ తో కూడిన పోస్ట్ ని ఫేస్బుక్ లో చాలా మంది పోస్ట్ చేస్తున్నారు. ఆ పోస్ట్ లో ఎంతవరకు నిజముందో విశ్లేషిద్ధాం.
‘స్త్రీ స్వాభిమాన్’ పథకం ద్వారా ఆధార్ కార్డు ఉన్న ప్రతి ఒక్కరికీ 12,000 రూపాయలు వస్తాయి.
ఫాక్ట్ (నిజం): ఈ పథకం కింద సానిటరీ పాడ్స్ ఉత్పత్తి కేంద్రాలు పెట్టే వాళ్ళకు, ప్రభుత్వం కొంత సహాయం చేస్తుంది. అంతేకానీ, వీడియోలో చెప్పినట్టు ఆధార్ కార్డు ఉండి, రిజిస్టర్ చేసుకున్న అందరికీ 12,000 రూపాయలు ఇవ్వదు. కావున పోస్ట్ లో చెప్పింది తప్పు.
పోస్ట్ లోని వీడియో లింక్ ఓపెన్ చేసి చూడగా, ‘స్త్రీ స్వాభిమాన్’ పథకం ద్వారా ప్రతి ఒక్కరికీ 12,000 రూపాయలు వస్తాయని వీడియోలో ఉంటుంది. కావున, ‘స్త్రీ స్వాభిమాన్’ పథకం గురించి గూగుల్ లో వెతకగా, ‘స్త్రీ స్వాభిమాన్’ యొక్క వెబ్ సైట్ సెర్చ్ రిజల్ట్స్ లో వస్తుంది. ఆ వెబ్ సైట్ లో ‘స్త్రీ స్వాభిమాన్’ పథకం గురించి వివరాలు చూడగా, మహిళలకు అర్యోగ్య రక్షణ మరియు పర్యావరణ పరిరక్షణ కోసం తక్కువ ధరకే బయో-డీగ్రేడబల్ సానిటరీ పాడ్స్  ఉత్పత్తి చేయడానికి కేంద్ర ఐటీ శాఖ (MeitY) మొదలు పెట్టిన పథకం అని తెలుస్తుంది. దేశంలోని కామన్ సర్వీసెస్ సెంటర్ల సహాయంతో సానిటరీ పాడ్స్ ఉత్పత్తి కేంద్రాలను ఏర్పాటు చేస్తున్నట్టు చదవొచ్చు .
ఈ పథకం కింద సానిటరీ పాడ్స్ ఉత్పత్తి కేంద్రాలు పెట్టే వాళ్ళకు ప్రభుత్వం కొంత సహాయం చేస్తుంది. అంతేకానీ, వీడియోలో చెప్పినట్టు ఆధార్ కార్డు ఉండి, రిజిస్టర్ చేసుకున్న అందరికీ 12,000 రూపాయలు ఇవ్వదు. ఈ పథకం పై లోక్ సభ లో ప్రశ్న అడగగా, ఈ పథకం గురించి వివరిస్తూ, మంత్రి అహ్లువాలియా ఇచ్చిన సమాధానాన్ని కింద చదవొచ్చు. దాంట్లో కూడా వీడియోలో చెప్పిన 12,000 రూపాయల గురించి ఎక్కడా కూడా మంత్రి ప్రస్తావించలేదు.
కామన్ సర్వీసెస్ సెంటర్లు ఈ పథకం ద్వారా ఎటువంటి సహాయం చేస్తాయో ‘స్త్రీ స్వాభిమాన్’ వెబ్ సైట్ లో చూడవొచ్చు
చివరగా, ‘స్త్రీస్వాభిమాన్’ పథకం ద్వారా అందరికీ 12,000 రూపాయలు రావు. కానీ,సానిటరీ పాడ్స్ ఉత్పత్తి కేంద్రాల ఏర్పాటుకు సహాయం పొందవొచ్చు.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: November 27, 2019


text:
కర్ణాటకలో హిజాబ్‌కు వ్యతిరేకంగా నిరసనలు చేస్తున్న విద్యార్థులు ఖాళీ స్తంభంపై కాషాయ జెండాని ఎగురవేశారు; జాతీయ జెండా స్థానంలో కాదు - FACTLY
Sai Krishna Muthyanolla
February 9, 2022
కర్ణాటక రాష్ట్రంలోని పలు ప్రాంతాలలో హిజాబ్ అనుకూల, వ్యతిరేక నిరసనలు జరుగుతున్న విషయం తెలిసిందే. ఈ నేపథ్యంలోనే జరిగిన నిరసనలలో భాగంగా కొందరు విద్యార్థులు జాతీయ జెండాని తీసేసి దాని స్థానంలో కాషాయ జెండా ఎగురవేసినట్టు చెప్తూ, దీనికి సంబంధించి ఒక వీడియోని షేర్ చేసిన పోస్ట్ ఒకటి సోషల్ మీడియాలో వైరల్ అవుతుంది. ఈ కథనం ద్వారా ఆ ఘటనకి సంబంధించిన నిజమేంటో చూద్దాం.
క్లెయిమ్: కర్ణాటకలో విద్యార్థులు జాతీయ జెండా తీసేసి దాని స్థానంలో కాషాయ జెండా ఎగురవేస్తున్న వీడియో.
ఫాక్ట్ (నిజం): శివమొగ్గలోని గవర్నమెంట్ ఫస్ట్ గ్రేడ్ కాలేజీలో హిజాబ్‌కు వ్యతిరేకంగా నిరసనలు చేస్తున్న విద్యార్థులు ఖాళీ స్తంభంపై కాషాయ జెండాని ఎగురవేశారు. విద్యార్థులు జాతీయ జెండాని తొలగించలేదు. ఇదే విషయం జిల్లా ఎస్పీ మరియు కాలేజీ ప్రిన్సిపాల్ స్పష్టం చేసారు. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
కర్ణాటకలోని పలు ప్రాంతాలలో హిజాబ్ అనుకూల, వ్యతిరేక నిరసనలు జరుగుతున్నాయి. ఈ నేపథ్యంలో శివమొగ్గ, బాపూజీ నగర్‌లోని గవర్నమెంట్ ఫస్ట్ గ్రేడ్ కాలేజీలో హిజాబ్‌కు వ్యతిరేకంగా కాషాయ కండువా ధరించి నిరసన తెలుపుతున్న విద్యార్థులు కాషాయ జెండా ఎగురవేశారు.
ఐతే ఈ ఘటనను కొన్ని వార్తా సంస్థలు ‘విద్యార్థులు జాతీయ జెండా తీసేసి, దాని స్థానంలో కాషాయ జెండాని ఎగురవేసినట్టు’ రిపోర్ట్ చేసాయి.ఇలాంటి రిపోర్టుల వల్ల సోషల్ మీడియాలో ఈ వార్త వైరల్ అయ్యుండొచ్చు.
ఐతే శివమొగ్గ ఎస్పీ బీఎం లక్ష్మీప్రసాద్ మీడియాతో మాట్లాడుతూ ఈ ఘటనపై వివరణ ఇచ్చారు. స్తంభంపై జాతీయ జెండా లేదని, విద్యార్థులు కాషాయ జెండాని ఖాళీ స్తంభంపై ఎగరేసారని, తరువాత వారు దానిని స్వయంగా తొలగించారని ఆయన అన్నారు.
Karnataka Hijab Row | There was a report that the national flag was lowered & in place of that a saffron flag was put up but there was no national flag on the poll. Only a saffron flag was hoisted on top of the poll& later they removed it themselves: Shivamogga SP BM Laxmi Prasad pic.twitter.com/3EmS0Wm8C6
పలువురు జర్నలిస్టులు కాలేజీ ప్రిన్సిపాల్‌ను సంప్రదించి, విద్యార్థులు కాషాయ జెండాని ఖాళీ స్తంభంపై ఎగురవేశారని స్పష్టం చేసారు. అలాగే స్తంభంపై జాతీయ జెండాని 26 జనవరి రోజునే తొలగించినట్టు ప్రిన్సిపాల్ స్పష్టం చేసినట్టు రిపోర్ట్ చేసారు. ఇండియా టుడే కూడా మొదట విద్యార్థులు జాతీయ జెండా తీసేసి కాషాయ జెండాని ఎగురవేసినట్టు రిపోర్ట్  చేయగా, ఆ తరవాత అలాంటిదేమీ లేదని, ఖాళీ స్తంభంపైనే కాషాయ జెండా ఎగరేసారని రిపోర్ట్ చేసింది.
పలు ఫాక్ట్-చెకింగ్ సంస్థలు (ఇక్కడ మరియు ఇక్కడ) కాలేజీ ప్రిన్సిపాల్ మరియు లోకల్ జర్నలిస్టులను సంప్రదించిగా, వారు కూడా నిరసన చేస్తున్న విద్యార్థులు ఖాళీ స్థంభంపైనే కాషాయ జెండాని ఎగురవేసినట్టు స్పష్టం చేసారు.
ఘటనా స్థలంలో ఉన్నవారు చెప్తున్నదాని ప్రకారం విద్యార్థులు ఖాళీ స్థంభంపైనే కాషాయ జెండాని ఎగురవేసినట్టు కొన్ని వార్తా కథనాలు ప్రచురించాయి. వీటన్నిటిబట్టి పోస్టులో చెప్తునట్టు విద్యార్థులు జాతీయ జెండా తొలగించి దాని స్థానంలో కాషాయ జెండా ఎగురవేశారన్న వాదన తప్పని స్పష్టమవుతుంది.
చివరగా, కర్ణాటకలో హిజాబ్‌కు వ్యతిరేకంగా నిరసనలు చేస్తున్న విద్యార్థులు ఖాళీ స్తంభంపై కాషాయ జెండాని ఎగురవేశారు, జాతీయ జెండా స్థానంలో కాదు.

created: February 9, 2022


text:
స్నాతకోత్సవ సమయంలో విద్యార్థులు కాషాయ రంగుతో పాటు ఇతర రంగుల వస్త్రాలను కూడా ధరించారు - FACTLY
Sai Krishna Muthyanolla
January 17, 2022
‘కాన్వొకేషన్‌కు బ్రిటీష్ సాంప్రదాయ నల్ల గౌనుతో కాకుండా, కాషాయ వస్త్రధారణతో హాజరైన విద్యార్థినిలు’ అంటూ కుర్తాలు, కాషాయ కండువాలు ధరించి ఆడిటోరియంలో కూర్చున్న విద్యార్థుల ఫోటోని షేర్ చేసిన పోస్ట్ ఒకటి సోషల్ మీడియాలో షేర్ అవుతుంది. ఈ కథనం ద్వారా ఆ ఫోటోకి సంబంధించిన నిజమేంటో చూద్దాం.
క్లెయిమ్: స్నాతకోత్సవంలో బ్రిటీష్ సాంప్రదాయ నల్ల గౌనుతో కాకుండా, కాషాయ వస్త్రధారణతో హాజరైన విద్యార్థుల ఫోటో.
ఫాక్ట్ (నిజం): గత కొన్ని సంవత్సరాల నుండి చాలా యూనివర్సిటీల్లో స్నాతకోత్సవం సమయంలో ఇంతకు ముందు వాడే నల్ల గౌన్లకు బదులు సంప్రదాయ దుస్తులను వాడుతున్నారు. ఐతే ఈ వస్త్రాల విషయంలో ఎటువంటి మతపరమైన కోణం లేదు. వైరల్ పోస్టులో ప్రస్తావించిన స్నాతకోత్సవంలో విద్యార్థులు ఇతర రంగు దుస్తులు కూడా ధరించారు.
పోస్టులో షేర్ చేసిన ఈ ఫోటోని రివర్స్ ఇమేజ్ సెర్చ్ చేయగా, ఇదే ఫోటోని ప్రచురించిన మార్చ్ 2021 కథనం ఒకటి మాకు కనిపించింది. డెహ్రాడూన్‌లోని ఉత్తరాంచల్ యూనివర్సిటీ, స్నాతకోత్సవంలో విద్యార్థులు నల్ల గౌన్ ధరించే  సంప్రదాయానికి స్వస్తి చెప్తూ, భారతీయ సంప్రదాయ దుస్తులు ధరించే పద్దతిని మొదలుపెట్టారని ఆ కథనం సారాంశం.
ఈ కథనం ఆధారంగా ఉత్తరాంచల్ యూనివర్సిటీ వెబ్సైటులో వెతకగా 2020లో జరిగిన స్నాతకోత్సవంకు సంబంధించిన ఫోటోలు కనిపించాయి. ఈ ఫోటోలలో విద్యార్థులందరూ గోదమ రంగు కుర్తా ధరించగా, పైన బ్లూ లేదా మెరూన్ లేదా కాషాయ రంగు స్కార్ఫ్స్ ధరించినట్టు స్పష్టమవుతుంది.
ఈ విషయం స్పష్టత కోసం గూగుల్‌లో కీవర్డ్ సెర్చ్ చేయగా, 2017లో ఉత్తరాఖండ్‌లోని ఒక కాలేజీ స్నాతకోత్సవానికి హాజరైన అప్పటి ముఖ్యమంత్రి త్రివేంద్ర సింగ్ రావత్ నల్ల గౌను ధరించడానికి నిరాకరించిన వార్తను రిపోర్ట్ చేసిన ఒక కథనం కనిపించింది. ఇకమీదట ఇలాంటి సందర్భాల్లో గౌన్స్ కాకుండా రాష్ట్ర సంస్కృతి ప్రతిబింబిచేలా దుస్తులు వేసుకోనేలా ఆదేశిస్తామని ఆ కార్యక్రమంలో ముఖ్యమంత్రి అన్నారు.
ఐతే ఈ ఫోటో గతంలో కూడా వైరల్ అయినప్పుడు BOOM అనే ఫాక్ట్-చెకింగ్ ఏజెన్సీ ఈ ఫోటోకి సంబంధించి వివరణ కోసం ఉత్తరాంచల్ యూనివర్సిటీని సంప్రదించగా ‘ఉత్తరాఖండ్ యూనివర్శిటీలన్నీ నల్ల గౌన్లు కాకుండా సంప్రదాయ దుస్తుల్లోనే స్నాతకోత్సవాన్ని నిర్వహించాలన్న గవర్నర్ ఆదేశాల మేరకు ఇలా చేసామని. ఒక్కో డిపార్టుమెంట్ విద్యార్థులు ఒక్కో రంగు స్కార్ఫ్స్ ధరించారని తెలిపారు.’
చేనేత రంగాన్ని పునరుజ్జీవింపజేసి చేనేత కార్మికుల ఆదాయాన్ని మెరుగుపరిచేందుకు విశ్వవిద్యాలయాలు స్నాతకోత్సవం వంటి ప్రత్యేక సందర్భాలలో సూచించిన చేనేత వస్త్రాలతో నేసిన దుస్తుల వాడాలని కోరుతూ 2015లోనే యూనివర్సిటీ గ్రాంట్స్ కమిషన్ అన్ని యూనివర్సిటీలకి  సర్కులర్ జారీ చేసింది.
ఈ నేపథ్యంలోనే దేశంలోని చాలా యూనివర్సిటీలు కొన్ని సంవత్సరాలుగా స్నాతకోత్సవ సమయంలో ఇంతకుముందు వాడే నల్ల గౌనుకు బదులు సంప్రదాయ దుస్తులను వాడటం మొదలుపెట్టారు. ఉదాహరణకి ఐఐటి హైదరాబాద్ కొన్ని సంవత్సరాల క్రితం నుండి  స్నాతకోత్సవ సమయంలో భారతీయ సాంప్రదాయ దుస్తులనే వాడుతుంది, దీనికి సంబంధించిన వీడియోలు ఇక్కడ మరియు ఇక్కడ చూడొచ్చు.
ఐతే ఇలా స్నాతకోత్సవం మొదలైన సమయాల్లో సంప్రదాయ దుస్తులు వాడుతున్నప్పటికీ, దీంట్లో మత పరమైన కోణం ఏది లేదు. అన్ని రంగుల సంప్రదాయ దుస్తులను స్నాతకోత్సవాలలో వాడుతున్నారు.
చివరగా, స్నాతకోత్సవ సమయంలో విద్యార్థులు కాషాయ రంగుతో పాటు ఇతర రంగుల వస్త్రాలను కూడా ధరించారు.

created: January 17, 2022


text:
సౌర శక్తిని సరఫరా చేసే సబ్‌మెరైన్ పవర్ కేబుళ్లు ఇదివరకే అనేక దేశాల మధ్య నిర్మించబడ్డాయి - FACTLY
Sai Krishna Muthyanolla
May 16, 2023
భారత్‌లో ఉత్పత్తి అయ్యే సౌరశక్తిని (సోలార్ ఎనర్జీ) సముద్రం అడుగు భాగాన ఉన్న పవర్ కేబుల్స్ ద్వారా వివిధ దేశాలకు సరఫరా చేయాలని భారత ప్రభుత్వం నిర్ణయించిందని, ఇటువంటి ప్రాజెక్టు ప్రపంచంలో మరెక్కడా లేదని చెప్తున్న పోస్టు ఒకటి సోషల్ మీడియాలో బాగా ప్రచారంలో ఉంది. దీంట్లో ఎంత నిజముందో ఇప్పుడు చూద్దాం.
క్లెయిమ్: ప్రపంచంలో మరెక్కడా లేని విధంగా లేని విధంగా దేశంలో ఉత్పత్తి అయ్యే సౌరశక్తిని సబ్‌మెరైన్ పవర్ కేబుల్స్ ద్వారా విదేశాలకు సరఫరా చేయాలని భారత ప్రభుత్వం నిర్ణయించింది.
ఫాక్ట్: భారత్‌లో ఉత్పత్తి జరిగే సౌరశక్తిని/పునరుత్పాదక శక్తిని సబ్‌మెరైన్ పవర్ కేబుళ్ల ద్వారా విదేశాలకు ఎగుమతి చేయాలనే ప్రణాళికలు భారత్ ప్రభుత్వం చేస్తున్నప్పటికీ, ఇలాంటి ప్రాజెక్టులు నిర్మించడం ఇదే తొలిసారి కాదు. ఇప్పటికే అనేక దేశాల మధ్య పునరుత్పాదక శక్తి సరఫరా కోసం ఇటువంటి ప్రాజెక్టులు నిర్మించబడ్డాయి, మరికొన్ని నిర్మాణ దశలో ఉన్నాయి. కావున పోస్టులో చేయబడ్డ క్లెయిమ్ తప్పుదోవ పట్టించే విధంగా ఉంది.
2026 నాటికల్లా భారత్ సోలార్ మాడ్యూల్‌లను తయారీ చేయడం ద్వారా దేశంలో ఉత్పత్తి అయ్యే సౌరశక్తిని విదేశాలకు సరఫరా చెయ్యాలని ప్రభుత్వం భావిస్తునట్లు నూతన మరియు పునరుత్పాదక ఇంధన మంత్రిత్వ శాఖ సెక్రెటరీ భూపీందర్ భల్లా పేర్కొన్నారు.
అలాగే, సౌదీ అరేబియా, యునైటెడ్ అరబ్ ఎమిరేట్స్, సింగపూర్ వంటి  దేశాలతో పవర్ గ్రిడ్‌ను అనుసంధానం చేయడానికి వీలుగా సముద్ర అడుగు భాగాన సబ్‌మెరైన్ కేబుళ్లను  నిర్మించడానికి ఆయా దేశాలతో భారత్ చర్చలు జరుపుతోంది. అయితే ఈ విధంగా సబ్‌మెరైన్ కేబుల్‌ల ద్వారా ఒక దేశం నుంచి మరొక దేశానికి పునరుత్పాదక/సౌర విద్యుత్తుని సరఫరా చేయడం ఇదే మొదటిసారి కాదు. పలు దేశాల మధ్య ఇదివరకే నిర్మించబడ్డ ప్రాజెక్టులను కింద చూడవచ్చు.
నార్త్ సీ లింక్: 2021 లో పూర్తైన ఈ ప్రాజెక్టులో భాగంగా యునైటెడ్ కింగ్డమ్ మరియు నార్వే దేశాల మధ్య 720 కిలోమీటర్ల సబ్‌మెరైన్ కేబుల్‌ల ద్వారా ఇరుదేశాల అవసరాలకు అనుగుణంగా పునరుత్పాదక శక్తి సరఫరా అవుతుంది.
నెమో లింక్: 2019లో యునైటెడ్ కింగ్డమ్ మరియు బెల్జియం దేశాల మధ్య ఈ ప్రాజెక్టు ప్రారంభించబడింది. షుమారు 140 కిలోమీటర్ల పొడవుండే సబ్‌మెరైన్ కేబుల్‌ల ద్వారా ఇరు దేశాలకు సౌరశక్తితో పాటు ఇతర పునరుత్పాదక విద్యుత్ శక్తులు కూడా సరఫరా అవుతాయి.
అలాగే వివిధ దేశాల మధ్య పునరుత్పాదక/ సౌర శక్తులను సబ్‌మెరైన్ కేబుల్‌ల ద్వారా సరఫరా జరిగే విధంగా నిర్మించిన లేదా నిర్మించబడుతున్న ప్రాజెక్టుల వివరాలను ఇక్కడ, ఇక్కడ మరియు ఇక్కడ చూడవచ్చు.
చివరిగా, పునరుత్పాదక/ సౌర విద్యుత్‌ను సరఫరా చేయడానికి అవసరమయ్యే సబ్‌మెరైన్ పవర్ కేబుళ్లు ఇదివరకే అనే ప్రాంతాలలో నిర్మించబడ్డాయి.


text:
ప్రధాని మోదీ తన ఎన్నికల నామినేషన్ ఫారం స్వయంగా నింపుకుంటే తాను రాజకీయాల నుండి వైదొలుగుతానని సుబ్రమణియన్ స్వామి ప్రకటించలేదు - FACTLY
Sai Krishna Muthyanolla
November 9, 2022
“ఎవరి సహాయం లేకుండా స్వయంగా నరేంద్ర మోదీ తన ఎన్నికల నామినేషన్ ఫార్మ్ నింపుకుంటే నేను రాజకీయాల నుంచి తప్పుకుంటాను,” అని బీజేపీ నాయకుడు సుబ్రమణియన్ స్వామి ఇటీవల వ్యాఖ్యలు చేసినట్టు ఒక పోస్ట్ షేర్ అవుతుంది. ఆ పోస్టులో ఎంతవరకు నిజముందో చూద్దాం.
క్లెయిమ్: నరేంద్ర మోదీ తన ఎన్నికల ఫారం ఎవరి సహాయం లేకుండా నింపుకుంటే తాను రాజకీయాల నుంచి తప్పుకుంటానని బీజేపీ నాయకుడు సుబ్రమణియన్ స్వామి ఇటీవల వ్యాఖ్యానించారు.
ఫాక్ట్ (నిజం): ప్రధాని నరేంద్ర మోదీని ఉద్దేశించి సుబ్రమణియన్ స్వామి అటువంటి వ్యాఖ్యలు చేసినట్టు ఎటువంటి ఆధారాలు లేవు. కేంద్రంలోని బీజేపీ ప్రభుత్వ విధానాలని, ప్రధాని మోదీని వ్యతిరేకిస్తూ సుబ్రమణియన్ స్వామి తన ట్విట్టర్ హ్యాండిల్‌లో అనేక ట్వీట్లు చేసారు. కానీ, నరేంద్ర మోదీ తన ఎన్నికల నామినేషన్ స్వయంగా నింపుకుంటే తాను రాజకీయాల నుంచి తప్పుకుంటానని ఎప్పుడూ ప్రకటించలేదు. బీజేపీలోని చాలా మంది నాయకులు తనను నిత్యం కించపరుస్తూ పార్టీ నుండి తొలగించేందుకు కుట్ర పన్నుతున్నారని, కానీ తాను బీజేపీని విడిచి వెళ్ళే ప్రసక్తే ఉండదని సుబ్రమణియన్ స్వామి పలు ట్వీట్లలో తెలిపారు. కావున, పోస్టులో చేస్తున్న క్లెయిమ్ తప్పు.
పోస్టులో క్లెయిమ్ చేస్తున్నట్టు నరేంద్ర మోదీ ఎన్నికల నామినేషన్ ఫార్మ్ స్వయంగా నింపుకుంటే రాజకీయాల నుండి తప్పుకుంటానని సుబ్రమణియన్ స్వామి వ్యాఖ్యానించరా అని వెతికితే, సుబ్రమణియన్ స్వామి అటువంటి వ్యాఖ్యలు చేస్తూ ఎటువంటి ట్వీట్ లేదా ఫేస్‌బుక్ పోస్ట్ పెట్టలేదని తెలిసింది. ఈ విషయాన్ని రిపోర్ట్ చేస్తూ ఇంటర్నెట్లో ఎటువంటి వార్త కూడా పబ్లిష్ అవలేదు. ఒకవేళ ప్రధాని మోదీని ఉద్దేశించి సుబ్రమణియన్ స్వామి అటువంటి వ్యాఖ్యలు చేసివుంటే, ఆ విషయాన్ని రిపోర్ట్ చేస్తూ పలు వార్తా సంస్థలు ఖచ్చితంగా ఆర్టికల్స్ పబ్లిష్ చేసేవి.
కేంద్రంలోని బీజేపీ ప్రభుత్వ విధానాలని, నరేంద్ర మోదీని వ్యతిరేకిస్తూ సుబ్రమణియన్ స్వామి తన ట్విట్టర్ హ్యాండిల్‌లో అనేక ట్వీట్లు పెట్టారు. అటువంటి కొన్ని ట్వీట్లని ఇక్కడ, ఇక్కడ మరియు ఇక్కడ చూడవచ్చు. కానీ, నరేంద్ర మోదీ తన ఎన్నికల నామినేషన్ స్వయంగా నింపుకుంటే తాను రాజకీయాల నుండి తప్పుకొంటానని సుబ్రమణియన్ స్వామి ఎటువంటి ట్వీట్ పెట్టలేదు .
I am anti Modi policies for the economy & foreign policy and I am ready to debate with any responsible on it. Have you heard about participatory democracy? Modi is not King of India
బీజేపీలోని చాలా మంది నాయకులు తనను నిత్యం కించపరుస్తూ పార్టీ నుండి తొలగించేందుకు కుట్ర పన్నుతున్నారని, కానీ తనకు ఆర్ఎస్ఎస్, విశ్వ హిందూ పరిషత్లపై ఉన్న అభిమానంతో బీజేపీలో కొనసాగుతున్నానని సుబ్రమణియన్ స్వామి 2020 ఫిబ్రవరీ నెలలో ఒక ట్వీట్ పెట్టారు. “బీజేపీని విడిచి వెళ్ళే ప్రసక్తే ఉండదు, నన్ను బయటకి నెట్టబడాలి, అది దాదాపుగా అసాధ్యం. వ్యక్తులు కాదు, భావాజాలం ముఖ్యం. ”, అని సుబ్రమణియన్ స్వామి మరొక ట్వీట్లో తెలిపారు.
: I will never quit BJP. I have to be pushed out, and that almost impossible. Ideology matters not individuals
చివరగా, ప్రధాని మోదీ తన ఎన్నికల నామినేషన్ ఫార్మ్ స్వయంగా నింపుకుంటే తాను రాజకీయాల నుండి వైదొలుగుతానని సుబ్రమణియన్ స్వామి ప్రకటించలేదు.

created: November 9, 2022


text:
భారతదేశంలో భారతీయులే మీడియా సంస్థలు నడపాలని కోరుతూ సుప్రీం కోర్టులో సుబ్రహ్మణ్య స్వామి పిల్ వేయలేదు - FACTLY
Sai Krishna Muthyanolla
September 10, 2020
సుప్రీం కోర్టులో ఎంపీ సుబ్రహ్మణ్య స్వామి వేసిన పిల్ (‘PIL’ – Public interest litigation) ఫలితంగా భారతదేశంలో భారతీయులు మాత్రమే న్యూస్ ఛానల్స్ మరియు మీడియా సంస్థలు నడపాలని సుప్రీమ్ కోర్టు కేంద్ర ప్రభుత్వానికి నోటీసు జారీ చేసిందని చెప్తూ ఒక పోస్ట్ ని ఫేస్బుక్ లో చాలా మంది షేర్ చేస్తున్నారు. ఆ పోస్ట్ లో ఎంతవరకు నిజముందో చూద్దాం.
క్లెయిమ్ (దావా): సుప్రీం కోర్టులో ఎంపీ సుబ్రహ్మణ్య స్వామి వేసిన పిల్ ఫలితంగా భారతదేశంలో భారతీయులు మాత్రమే న్యూస్ ఛానల్స్ మరియు మీడియా సంస్థలు నడపాలని సుప్రీం కోర్టు కేంద్ర ప్రభుత్వానికి నోటీసు జారీ చేసింది.
ఫాక్ట్ (నిజం):  పోస్ట్ లో చెప్పినట్టు సుప్రీం కోర్టు కేంద్ర ప్రభుత్వానికి ఎటువంటి నోటీసు జారీ చేయలేదు. అంతేకాదు, ఎంపీ సుబ్రహ్మణ్య స్వామి అలాంటి పిల్ సుప్రీం కోర్టులో వేయలేదు. కాకపోతే, ‘The Press and Registration of Books Act, 1867’ చట్టంలో ‘ఎడిటర్’ కి సంబంధించి ఉన్న సెక్షన్ ని సరిగ్గా వివరించి, కేవలం భారతీయ పౌరులనే భారతీయ మీడియా సంస్థలకు ఎడిటర్లగా నియమించేటట్టు చూడమని కోరుతూ 2013 లో సుబ్రహ్మణ్య స్వామి ఢిల్లీ హైకోర్టులో పిటిషన్ వేసాడు. కానీ, ఆ పిటిషన్ పై కోర్టు తీర్పు ఇస్తూ, ఈ విషయం పై తగిన చట్టం చేసే బాధ్యతని పార్లమెంట్ కే అప్పగించింది. కావున పోస్ట్ లో చెప్పింది తప్పు.
పోస్ట్ లో చెప్పిన విషయం గురించి ఇంటర్నెట్ లో వెతకగా, సుప్రీం కోర్టు లో అలాంటి పిల్ ని సుబ్రహ్మణ్య స్వామి వేసినట్టుగా కానీ, సుప్రీం కోర్టు కేంద్ర ప్రభుత్వానికి అటువంటి నోటీసు జారీ చేసినట్టుగా కానీ ఎక్కడా ఎటువంటి సమాచారం లేదు. కాకపోతే, ‘The Press and Registration of Books Act, 1867’ చట్టంలో ‘ఎడిటర్’ కి సంబంధించి ఉన్న సెక్షన్ ని సరిగ్గా వివరించి, కేవలం భారతీయ పౌరులనే భారతీయ మీడియా సంస్థలకు ఎడిటర్లగా నియమించేటట్టు చూడమని కోరుతూ 2013 లో సుబ్రహ్మణ్య స్వామి ఢిల్లీ హైకోర్టులో పిటిషన్ వేసినట్టు తెలుస్తుంది.  అంతేకాదు, అప్పటి ‘ది హిందూ’ పత్రిక ఎడిటర్ సిద్ధార్థ్ వరదరజన్ అమెరికా పౌరుడు కాబట్టి తనను ఒక భారత పత్రిక కు ఎడిటర్ గా ఉండనీయకూడదని పిటిషన్ లో సుబ్రహ్మణ్య స్వామి కోరాడు. ఈ విషయం పై అప్పట్లో  సుబ్రహ్మణ్య స్వామి చేసిన ట్వీట్లను కింద చూడవొచ్చు. (ట్వీట్ లింక్స్ – 1, 2, 3, 4, 5).
సుబ్రహ్మణ్య స్వామి ట్వీట్లలో కూడా తను ఢిల్లీ హైకోర్టులో భారతదేశ పత్రికల ‘ఎడిటర్’ విషయం పై పిటిషన్ వేసానని చెప్పినట్టు చూడవొచ్చు. ఆ పిటిషన్ పై కోర్టు తీర్పు ఇస్తూ, భారత పౌరులు కాని వారు భారతదేశ పత్రికలకు ఎడిటర్లగా ఉండపోవడం మంచిదని, కానీ ఆ విషయం పై తగిన చట్టం చేసే బాధ్యతని పార్లమెంట్ కే అప్పగిస్తున్నామని తెలిపింది. ఆ విషయన్ని సుబ్రహ్మణ్య స్వామి డిసెంబర్ 2013 లో చేసిన ట్వీట్ లో మరియు కోర్టు తీర్పు లో చూడవొచ్చు. అయితే, ఆ తీర్పు ఇచ్చే సమయానికే ‘ది హిందూ’ పత్రిక ఎడిటర్ సిద్ధార్థ్ వరదరజన్ రాజీనామా చేసినందున, తన విషయం పై కోర్టు వ్యాఖ్యలు చేయలేదు. కోర్టు తీర్పు తరువాత ఆ చట్టంలో ఇప్పటివరకు అయితే పార్లమెంట్ ఎటువంటి మార్పు చేయలేదు.
అంతేకాదు, 2015 లో ఒక వ్యక్తి పోస్ట్ లో చెప్పిన విషయం గురించి అడగగా, తను వార్తాపత్రికల విదేశీ ఎడిటర్ల విషయంపై పిటిషన్ వేసినట్టు సుబ్రహ్మణ్య స్వామి తెలిపాడు.
@Sdubey24 : Foreign Editors of newspapers
చివరగా, భారతదేశంలో భారతీయులే మీడియా సంస్థలు నడపాలని కోరుతూ సుప్రీం కోర్టులో సుబ్రహ్మణ్య స్వామి పిల్ వేయలేదు.

created: September 10, 2020


text:
సేవా కార్యక్రమాల్లో పాల్గొన్నప్పుడు తీసిన ఫోటోని కూరగాయలు అమ్ముతున్న ఇన్ఫోసిస్ కో-ఫౌండర్ సుధా మూర్తి అని షేర్ చేస్తున్నారు - FACTLY
Sai Krishna Muthyanolla
September 15, 2020
ఇన్ఫోసిస్ చైర్మన్ నారాయణ మూర్తి గారి భార్య సుధా మూర్తి సంవత్సరంలో ఒక రోజు ఇలా కూరగాయలు అమ్ముతుంటారు, అని షేర్ చేస్తున్న ఒక ఫోటో సోషల్ మీడియాలో వైరల్ అవుతుంది. ఆ పోస్టులో ఎంతవరకు నిజముందో చూద్దాం.
క్లెయిమ్: ఇన్ఫోసిస్ కో-ఫౌండర్ సుధా మూర్తి సంవత్సరంలో ఒక రోజు కూరగాయలు అమ్ముతుంటారు.
ఫాక్ట్ (నిజం):  ఇన్ఫోసిస్ కో-ఫౌండర్ సుధా మూర్తి ప్రతి సంవత్సరం తన ఇంటి దగ్గరలో ఉన్న రాఘవేంద్ర స్వామి మఠంలో మూడు రోజులు పాటు సేవా కార్యక్రమాలు చేస్తుంటారు. భక్తులకు భోజనాలు సిద్దం చేయడం, కూరగాయలు కొయ్యడం, దేవుడికి దండలు తయారు చేయడం లాంటి పనులు చేస్తుంటారు. ఆలయంలో ఆమె సేవ చేస్తున్న సందర్బంలో తీసినదే ఈ పోస్టులోని ఫోటో. కావున, పోస్టులో చేస్తున్న క్లెయిమ్ తప్పుదోవ పట్టించేలా ఉంది.
పోస్టులో షేర్ చేసిన ఫొటోకు సంబంధించిన వివరాల కోసం గూగుల్ లో వెతకగా, సుధా మూర్తి గురించి ‘BangaloreMirror’ వార్త పత్రిక వారు రాసిన ఒక ఆర్టికల్  దొరికింది. ఆ ఆర్టికల్ లో సుధా మూర్తి  తన ఇంటి దగ్గరలో ఉన్న రాఘవేంద్ర స్వామి మఠంలో ప్రతి సంవత్సరం మూడు రోజులు  పాటు సేవా కార్యక్రమాల్లో పాల్గొంటారని తెలిపారు. ఆలయానికి వచ్చే భక్తులకు భోజనాలు సిద్దం చేయడం, కూరగాయలు కోయడం అలాగే, దేవుడి దండలను తయారు చెయ్యడం లాంటి పనులు చేస్తుంటారని అందులో తెలిపారు. సుధా మూర్తి సేవా కార్యక్రమాల్లో పాల్గొన్నప్పుడు తీసిన ఫోటోలను జత చేస్తూ ‘One India Kannada’ వారు రాసిన ఆర్టికల్ లో కూడా చూడవచ్చు. రాఘవేంద్ర స్వామి మఠంలో సేవా కార్యక్రమాల్లో పాల్గొన్నప్పుడు తీసిన ఆ ఫోటోని చూపిస్తూ కూరగాయలు అమ్ముతున్న ఇన్ఫోసిస్ కో-ఫౌండర్ సుధా మూర్తి అని షేర్ చేస్తున్నారు.
ఈ ఫోటో లోని దృశ్యాని చూపిస్తూ సాక్షి న్యూస్ ఛానల్ ‘22 ఆగష్టు 2016’ నాడు యూట్యూబ్ లో ఒక వీడియో పోస్ట్ చేసింది. ఇన్ఫోసిస్ కో-ఫౌండర్ సుధా మూర్తి రాయర మఠం ముందు కూరగాయలు అమ్ముతున్న దృశ్యం అని ఆ వీడియోలో తెలిపారు. అయితే ఇటివలే ఈ ఫోటో మళ్ళీ అదే క్లెయిమ్ తో వైరల్ అవ్వగా, అది తప్పుడు ప్రచారం అని తెలుపుతూ సాక్షి న్యూస్ వెబ్ సైట్ వారే ఫాక్ట్ చెక్ ఆర్టికల్ రాసారు. ఆ ఆర్టికల్ ని ఇక్కడ చూడవచ్చు.
చివరగా, సేవా కార్యక్రమాల్లో పాల్గొన్నప్పుడు తీసిన ఫోటోని చూపిస్తూ కూరగాయలు అమ్ముతున్న ఇన్ఫోసిస్ కో-ఫౌండర్ సుధా మూర్తి అని షేర్ చేస్తున్నారు.

created: September 15, 2020


text:
జైపూర్‌లో కాల్చి చంపబడిన రాజ్‌పుత్ కర్ణీ సేన అధినేత సుఖ్‌దేవ్ సింగ్ గోగామేడీ 2023 రాజస్థాన్ అసెంబ్లీ ఎన్నికలలో శాసనసభ్యుడిగా ఎన్నికవలేదు - FACTLY
Sai Krishna Muthyanolla
December 8, 2023
2023 రాజస్థాన్ అసెంబ్లీ ఎన్నికలలో గెలిచిన ఒక శాసనసభ్యుడిని ఇటీవల దుండగులు తుపాకితో కాల్చి చంపేసారంటూ సోషల్ మీడియాలో ఒక వీడియో బాగా షేర్ అవుతోంది. ఈ విషయాన్ని ఏ ఒక్క మీడియా సంస్థ రిపోర్ట్ చేయలేదని పోస్టులో తెలుపుతున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్: ఈ వీడియోలోని వ్యక్తి 2023 రాజస్థాన్ అసెంబ్లీ ఎన్నికలలో గెలిచిన అభ్యర్ధి, ఇతన్ని దుండగులు కాల్చి చంపారు.
ఫాక్ట్ (నిజం): ఈ వీడియోలో చనిపోయిన వ్యక్తి  రాష్ట్రీయ రాజ్‌పుత్ కర్ణి సేన ప్రెసిడెంట్ సుఖ్‌దేవ్ సింగ్ గోగామేడీ. 05 డిసెంబర్ 2023 నాడు జైపూర్ నగరం శ్యామ్‌నగర్‌లోని తన నివాసంలో సుఖ్‌దేవ్ సింగ్ హత్యకు గురయ్యారు. కానీ, పోస్టులో తెలుపుతున్నట్టు సుఖ్‌దేవ్ సింగ్ గోగామేడీ 2023 రాజస్థాన్ అసెంబ్లీ ఎన్నికలలో శాసనసభ్యుడిగా గెలవలేదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియో యొక్క స్క్రీన్ షాట్లను రివర్స్ ఇమేజ్ సర్చ్ చేసి వెతికితే, వీడియోలోని అదే వ్యక్తి ఫోటోని షేర్ చేస్తూ 05 డిసెంబర్ 2023 నాడు పబ్లిష్ చేసిన ఒక వార్తా కథనం దొరికింది.  రాష్ట్రీయ రాజ్‌పుత్ కర్ణి సేన ప్రెసిడెంట్ సుఖ్‌దేవ్ సింగ్ గోగామేడీ జైపూర్ నగరం శ్యామ్‌నగర్‌లోని తన నివాసంలో హత్యకు గురయ్యారని ఈ వార్తా కథనంలో రిపోర్ట్ చేశారు. ఇదే విషయాన్ని రిపోర్ట్ చేస్తూ ‘First India News’ న్యూస్ ఛానెల్ పబ్లిష్ చేసిన వీడియోలో పోస్టులో షేర్ చేసిన వీడియోలోని అవే దృశ్యాలు కలిగి ఉన్నాయి.
05 డిసెంబర్ 2023 నాడు జైపూర్ నగరం శ్యామ్‌నగర్‌లోని తన నివాసంలో హంతకులు సుఖ్‌దేవ్ సింగ్ గోగామేడీపై కాల్పులు జరిపారని పలు వార్తా సంస్థలు రిపోర్ట్ చేశాయి. సుఖ్‌దేవ్ సింగ్ హత్యకు సంబంధించి పబ్లిష్ చేసిన వార్తా కథానాలు మరియు వీడియోలను ఇక్కడ, ఇక్కడ చూడవచ్చు.
అయితే, పోస్టులో తెలుపుతున్నట్టు 2023 రాజస్థాన్ అసెంబ్లీ ఎన్నికలలో సుఖ్‌దేవ్ సింగ్ పోటీ చేసి శాసనసభ్యుడిగా గెలవలేదు. 2023 రాజస్థాన్ అసెంబ్లీ ఎన్నికలలో గెలిచిన అభ్యర్ధుల జాబితాలో సుఖ్‌దేవ్ సింగ్ గోగామేడీ పేరు లేదు. రాజస్థాన్ అసెంబ్లీ ఎన్నికల ఫలితాలకు సంబంధించి సుఖ్‌దేవ్ సింగ్ పెట్టిన చివరి ట్వీట్‌ను ఇక్కడ చూడవచ్చు. రాజస్థాన్ అసెంబ్లీ ఎన్నికలలో గెలిచిన శాసనసభ్యుడు ఇటీవల హత్యకు గురైనట్టు ఏ ఒక్క వార్తా సంస్థ రిపోర్ట్ చేయలేదు.
చివరగా, జైపూర్‌లో కాల్చి చంపబడిన రాజ్‌పుత్ కర్ణీ సేన అధినేత సుఖ్‌దేవ్ సింగ్ గోగామేడీ 2023 రాజస్థాన్ అసెంబ్లీ ఎన్నికలలో శాసనసభ్యుడిగా ఎన్నికవలేదు.

created: December 8, 2023


text:
‘క్రైస్తవరాలిగా ఉన్నప్పుడు అశ్లీల చిత్రాల్లో నటించాను. హిందూ సంస్కృతి గొప్పతనం తెలిసాక, నిజమైన స్త్రీగా పునర్జన్మ పొందాను,’ అని సన్నీ లియోన్ అనలేదు - FACTLY
Sai Krishna Muthyanolla
August 24, 2021
“క్రైస్తవరాలిగా ఉన్నప్పుడు అశ్లీల చిత్రాల్లో నటించి అదే జీవితం అనుక్కున్నాను. కానీ, హిందూ సంస్కృతిలో స్త్రీకి ఉన్న గొప్పదనం తెలిసాక, మనిషిగా మారి, నిజమైన స్త్రీగా పునర్జన్మ పొందాను. ఆ పాపి జీవితాన్ని వదిలేసాక గానీ తెలియలేదు. హిందూ ధర్మ విలువ, ఈ ప్రకృతిలో పరమాత్మను కొలిచే సంప్రదాయం నాకు చాలా బాగా నచ్చింది. అందుకే హిందూ ధర్మాన్ని స్వీకరించాను”, అని నటి సన్నీ లియోన్ వ్యాఖ్యలు చేసినట్టు చెప్తూ ఒక పోస్ట్‌ని సోషల్ మీడియాలో కొంతమంది షేర్ చేస్తున్నారు. ఆ పోస్ట్‌లో ఎంతవరకు నిజముందో చూద్దాం.
క్లెయిమ్:  క్రైస్తవరాలిగా ఉన్నప్పుడు అశ్లీల చిత్రాల్లో నటించాను, హిందూ సంస్కృతి గొప్పతనం  తెలిసాక, నిజమైన స్త్రీగా పునర్జన్మ పొందానని సన్నీ లియోన్ సన్నీ లియోన్ వ్యాఖ్యలు చేసింది.
ఫాక్ట్:  పోస్ట్‌లోని వ్యాఖ్యలు సన్నీ లియోన్ చేసినట్టుగా ఎక్కడా ఎటువంటి ఖచ్చితమైన సమాచారం లభించలేదు. కెనడాలోని ఒక సిక్కు కుటుంబంలో సన్నీ లియోన్ జన్మించింది. తన అసలు పేరు కరెన్‌జిత్ కౌర్. తను పోర్న్/అడల్ట్ చిత్రాలను విడిచిపెట్టినట్టు పలు సందర్భాల్లో చెప్పింది. ఎక్కడా కూడా తను పోస్ట్‌లోని వ్యాఖ్యలు చేయలేదు. కావున పోస్ట్‌లో చెప్పింది తప్పు.
పోస్ట్‌లోని వ్యాఖ్యల గురించి ఇంటర్నెట్‌లో వెతకగా, అలాంటి వ్యాఖ్యలు సన్నీ లియోన్ చేసినట్టుగా ఎక్కడా ఎటువంటి ఖచ్చితమైన సమాచారం లభించలేదు. ఒకవేళ తను నిజంగా అలాంటి వ్యాఖ్యలు చేసి ఉంటే, మీడియా ఆ విషయాన్ని రిపోర్ట్ చేసేవి. కానీ, ఎక్కడా కూడా ఎలాంటి న్యూస్ రిపోర్ట్స్ లభించలేదు. పోస్ట్‌లోని ఫోటో 2019 వినాయక చవితి సందర్భంగా తీసినది.
కెనడాలోని ఒక సిక్కు కుటుంబంలో సన్నీ లియోన్ జన్మించింది. తన అసలు పేరు కరెన్‌జిత్ కౌర్. సిక్కు ఆచారాలతో చేసుకున్న పెళ్లి ఫోటోని తను ట్వీట్ చేసినట్టు చూడవొచ్చు. తన భర్త క్రైస్తవుడు అయినా కారణంగా క్రైస్తవ ఆచారాల ప్రకారం కూడా తను పెళ్లి చేసుకున్న ఫోటోని తన భర్త పోస్ట్ చేసినట్టు ఇక్కడ చదవొచ్చు.
తను పోర్న్/అడల్ట్ చిత్రాలను విడిచిపెట్టినట్టు పలు సందర్భాల్లో చెప్పిందని తెలిసింది. కానీ, ఎక్కడా కూడా తను పోస్ట్‌లోని వ్యాఖ్యలు చేయలేదు. తన కొన్ని ఇంటర్వ్యూలకు సంబంధించిన ఆర్టికల్స్ ఇక్కడ, ఇక్కడ, మరియు ఇక్కడ చదవొచ్చు.
అప్పటివరకు ఆశీర్వాదం పొందడానికి తను ఎప్పుడు కూడా హిందూ దేవాలయానికి వెళ్లలేదని 2013లో సన్నీ లియోన్ చేసిన ట్వీట్‌ని ఇక్కడ చూడవొచ్చు. తన దగ్గర ఎప్పుడూ చిన్న గణపతి విగ్రహం ఉంటుందని పెట్టిన పోస్ట్‌లను ఇక్కడ మరియు ఇక్కడ చూడవొచ్చు. హిందూ పండగలేకే కాదు, క్రిస్మస్ పండగకి కూడా తను శుభాకాంక్షలు పెట్టినట్టు ఇక్కడ చూడవొచ్చు.
చివరగా, ‘క్రైస్తవరాలిగా ఉన్నప్పుడు అశ్లీల చిత్రాల్లో నటించాను. హిందూ సంస్కృతి గొప్పదనం తెలిసాక, నిజమైన స్త్రీగా పునర్జన్మ పొందాను,’ అని సన్నీ లియోన్ వ్యాఖ్యలు చేయలేదు.


text:
తాజ్ మహల్ భూభాగంలో శివుని మందిరం ఉందని సుప్రీంకోర్టులో వేసిన పిటిషన్ కోర్టు స్వీకరించిందని చెప్పడానికి ఎటువంటి ఆధారాలు లేవు - FACTLY
Sai Krishna Muthyanolla
March 7, 2022
తాజ్ మహల్ యొక్క భూభాగంలో శివుని మందిరం ఉందని సుప్రీంకోర్టులో వేసిన పిటిషన్ కోర్టు స్వీకరించిందని ఒక పోస్ట్ ద్వారా సోషల్ మీడియాలో బాగా షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: తాజ్ మహల్ భూభాగంలో శివుని మందిరం ఉందని సుప్రీంకోర్టులో వేసిన పిటిషన్ కోర్టు స్వీకరించింది.
ఫాక్ట్: తాజ్ మహల్ యొక్క భూభాగంలో శివుని మందిరం ఉందని సుప్రీంకోర్టులో వేసిన పిటిషన్ కోర్టు స్వీకరించిందని చెప్పడానికి ఎటువంటి ఆధారాలు దొరకలేదు. కావున, పోస్ట్ ద్వారా చెప్పేది తప్పు.
పోస్టులో చెప్పిన విషయం గురించి ఇంటర్నెట్‌లో వెతకగా, సుప్రీంకోర్టులో అటువంటి పిటిషన్ స్వీకరించినట్టు ఎక్కడా కూడా ఎటువంటి సమాచారం లేదు. ఒకవేళ నిజంగానే అలాంటిది గనక జరిగుంటే, అన్నీ ప్రముఖ వార్తాపత్రికలు దాని గురించి ప్రచురించేవి. సుప్రీంకోర్టు వెబ్సైటులో కూడా కీవర్డ్స్ తో వెతకగా, అలాంటి పిటిషన్ స్వీకరించినట్టు ఆధారాలు దొరకలేదు.
ప్రపంచంలోని ఏడు వింతల్లో ఒకటిగా, భారతదేశంలో టూరిస్టులను ఆకర్షించే పర్యాటక కేంద్రంగా తాజ్ మహల్ గుర్తింపు పొందింది. ఏప్రిల్ 2015లో ఆగ్రా జిల్లా కోర్టులో తాజ్ మహల్ ఒక శివాలయం అని ఆరుగురు న్యాయవాదులు దాఖలు చేసిన పిటిషన్‌ను స్వీకరించింది. హిందూ భక్తులను ‘దర్శనం’ మరియు ‘ఆర్తీ’ నిర్వహించడానికి తాజ్ మహల్ లోపలికి అనుమతించాలని పిటిషన్‌లో కోరారు. ఈ కేసులో తమ సమాధానాలను సమర్పించాలని కేంద్రం, సాంస్కృతిక మంత్రిత్వ శాఖ, హోం కార్యదర్శి, ఆర్కియాలజికల్ సర్వే ఆఫ్ ఇండియాను కోర్టు కోరింది.
నవంబర్ 2015లో పార్లమెంటులో అడిగిన ప్రశ్నకు సమాధానమిస్తూ, తాజ్ మహల్ శివాలయంగా ఉన్న దాఖలాలు లేవని అప్పటి కేంద్ర సాంస్కృతిక శాఖ మంత్రి మహేష్ శర్మ అన్నారు. తాజ్ మహల్ ఒక సమాధి మాత్రమే, ఆలయం కాదని ఆగస్టు 2017లో ఆగ్రా కోర్టుకు ఆర్కియాలజికల్ సర్వే ఆఫ్ ఇండియా లిఖితపూర్వక సమాధానం ఇచ్చినట్టు తెలుస్తుంది.
పి.ఎన్.ఓక్ తన 1989 పుస్తకం ‘తాజ్ మహల్: ది ట్రూ స్టోరీ’లో తాజ్ మహల్ ఒక శివాలయంగా ఉండేదని తెలిపారు. మొఘలులు భారతదేశంపై దాడి చేయడానికి శతాబ్దాల ముందు ఈ నిర్మాణం (1155లో) నిర్మించబడిందని ఓక్ ప్రతిపాదించాడు. తాజ్ మహల్ అనే పేరు “తెజో మహాలే” అనే సంస్కృత పదం నుండి వచ్చిందని పేర్కొన్నాడు. కానీ, తాజ్ మహల్ ను హిందూ రాజు నిర్మించాడని ప్రకటించాలన్న ఓక్ పిటిషన్‌ను సుప్రీంకోర్టు 2000లోనే డిస్మిస్ చేసింది.
చివరగా, తాజ్ మహల్ భూభాగంలో శివుని మందిరం ఉందని సుప్రీంకోర్టులో వేసిన పిటిషన్ కోర్టు స్వీకరించిందని చెప్పడానికి ఎటువంటి ఆధారాలు లేవు.


text:
కొరోనా పై ‘ఎటువంటి మెసేజ్ పెట్టినా’ గ్రూప్ అడ్మిన్లను మరియు మెంబెర్లను అరెస్ట్ చేస్తారనేది ఫేక్ వార్త - FACTLY
Sai Krishna Muthyanolla
April 7, 2020
సుప్రీంకోర్టు అత్యవసర ఉత్తర్వులు జరీ చేసిందని, వాటి ప్రకారం ‘సోషల్ మీడియాలో కొరోనాకి సంబంధించిన ఎటువంటి పోస్ట్ లు, షేర్ లు, ఫార్వార్డింగ్, కామెంట్స్, ఏదైనా సరే చేయడం జరిగితే ఫస్ట్ అడ్మిన్ గారిని తర్వాత గ్రూప్ మెంబర్స్ ను ఐపీసీ 68, 140 మరియు 188 సెక్షన్ల ప్రకారం ఎత్తి లోపలేస్తారు’ అని చెప్తూ ఒక మెసేజ్ ని సోషల్ మీడియాలో చాలా మంది షేర్ చేస్తున్నారు. ఆ పోస్ట్ లో ఎంతవరకు నిజముందో చూద్దాం.
కొరోనా మీద ఎటువంటి మెసేజ్ పెట్టినా ఐపీసీ 68, 140 మరియు 188 సెక్షన్ల కింద అరెస్ట్ చేయమని సుప్రీమ్ కోర్టు ఉత్తర్వులు జరీ చేసింది.
ఫాక్ట్ (నిజం): ఎటువంటి మెసేజ్ పెట్టినా’ అని సుప్రీం కోర్ట్   అనలేదు, కేవలం ఫేక్ మెసేజ్లను పెట్టొద్దని సుప్రీమ్ కోర్టు చెప్పింది. ఫేక్ మెసేజ్లను పెట్టి, ప్రజల్లో భయాందోళనలు సృష్టిస్తే సెక్షన్ 54 (డిసాస్టర్ మేనేజ్మెంట్ చట్టం, 2005) ప్రకారం తగిన చర్యలు తీసుకోమని చెప్పింది. కావున పోస్ట్ లో చెప్పింది తప్పు.
సుప్రీమ్ కోర్టు అలాంటి ఉత్తర్వులు ఏమైనా జారీ చేసిందా అని వెతకగా, కొరోనా కి సంబంధించి ప్రింట్, ఎలక్ట్రానిక్ మరియు సోషల్ మీడియా మాధ్యమాల్లో ఎటువంటి ఫేక్ న్యూస్ ని పెట్టొద్దని వార్తాసంస్తలను సుప్రీమ్ కోర్టు కోరినట్టు తెలుస్తుంది. ‘ఎటువంటి మెసేజ్ పెట్టినా’ అని అనలేదు, కేవలం ఫేక్ మెసేజ్లను పెట్టొద్దని చెప్పింది. అలా ఫేక్ మెసేజ్లను పెట్టి, ప్రజల్లో భయాందోళనలు సృష్టిస్తే సెక్షన్ 54 (డిసాస్టర్ మేనేజ్మెంట్ చట్టం, 2005) ప్రకారం తగిన చర్యలు తీసుకోమని చెప్పింది. అంతేకాదు, ప్రభుత్వ అధికారుల ఇచ్చిన ఆదేశాలకు విరుద్దంగా ఎవరైనా ప్రవర్తిస్తే ఐపీసీ 188 సెక్షన్ ప్రకారం చర్యలు తీసుకోమని చెప్పింది. పూర్తి సుప్రీమ్ కోర్టు ఆదేశాల కాపీని ఇక్కడ చదవొచ్చు.
పోస్టులో ఇచ్చిన ఐపీసీ 68 మరియు 140 సెక్షన్ల ప్రకారం ‘ఎటువంటి మెసేజ్ పెట్టినా’ అరెస్ట్ చేయమని ప్రభుత్వం కానీ, సుప్రీమ్ కోర్టు కానీ తెలపలేదు. ఐపీసీ 68 మరియు 140 సెక్షన్ల గురించి కింద చదవొచ్చు. అసలు ఈ సెక్షన్లకి మెసేజిలు పెట్టడానికి ఎటువంటి సంబంధం లేదు.
ప్రభుత్వం తప్ప ఎవరూ కూడా కొరోనా మీద పోస్టులు పెట్టొద్దని, కొరోనా పై జోకులు పెడితే కూడా పోలీసులు గ్రూప్ అడ్మిన్లను మరియు మెంబెర్లను అరెస్ట్ చేస్తారని ఇంతకు ముందు కూడా కొన్ని మెసేజిలు వైరల్ అవ్వగా అవి ఫేక్  అని ‘ప్రెస్ ఇన్ఫర్మేషన్ బ్యూరో’ వారు పెట్టిన ట్వీట్లను ఇక్కడ మరియు ఇక్కడ చూడవొచ్చు. కావున, కొరోనా పై మెసేజ్లు పెట్టొచ్చు, కానీ ఫేక్ మెసేజ్లను పెట్టొద్దు.
Msgs circulating on social media claiming-apart from Govt no citizen is allowed to post/forward update on #COVID19– is MISLEADING&FALSE#PIBFACTCHECK: Circulating unverified/false news leading to panic is prohibited. As responsible Citizens let's not circulate fake forwards (1/3) pic.twitter.com/JvPPzd25DR
చివరగా, కొరోనా పై ‘ఎటువంటి మెసేజ్పెట్టినా’ గ్రూప్ అడ్మిన్లను మరియు మెంబెర్లను అరెస్ట్ చేస్తారనేది ఫేక్ వార్త.
‘మీకు తెలుసా’  సిరీస్ లో మా వీడియోస్ మీరు చూసారా?


text:
01 ఏప్రిల్ నుండి రోడ్డు భద్రతకి సంబంధించి కఠిన నిర్ణయాలు అమలు చేయాలని సుప్రీం కోర్టు ఎటువంటి తీర్పు ఇవ్వలేదు - FACTLY
Sai Krishna Muthyanolla
February 9, 2021
కేంద్ర మరియు రాష్ట్ర ప్రభుత్వాలను 01 ఏప్రిల్ 2021 నుండి రోడ్డు భద్రత కి సంబంధించి కఠిన నిర్ణయాలు అమలు చేయాలనీ సుప్రీం కోర్టు తీర్పు ఇచ్చిందని, ఇక నుండి ఆటోల్లో పరిమితిని మించి ఎక్కువ మంది ప్రయాణించే సమయంలో ఏదైనా ప్రమాదం జరిగితే అందులో ప్రయాణిస్తున్న ఏ ఒక్కరికి  ప్రమాద భీమా గాని లేక ప్రభుత్వ పథకాలు గాని వర్తించవని చెప్తూ ఇంకా ఇలాంటి చాలా కఠిన నిర్ణయాలు గురించి ప్రస్తావించే పోస్ట్ ఒకటి సోషల్ మీడియాలో వైరల్ అవుతుంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: కేంద్ర మరియు రాష్ట్ర ప్రభుత్వాలను 01 ఏప్రిల్ 2021 నుండి రోడ్డు భద్రతకి సంబంధించి కఠిన నిర్ణయాలు అమలు చేయాలనీ సుప్రీం కోర్టు తీర్పు ఇచ్చింది.
ఫాక్ట్(నిజం): 01 ఏప్రిల్  నుండి రోడ్డు భద్రత కి సంబంధించి కఠిన నిర్ణయాలు అమలు చేయాలనీ సుప్రీం కోర్టు ఎటువంటి తీర్పు ఇవ్వలేదు. ఈ విషయానికి సంబంధించి ఎటువంటి వార్తా కథనాలు కూడా లేవు. పైగా పోస్టులో చెప్తున్న వార్తా పత్రిక గురించి కూడా మాకు ఎటువంటి సమాచారం దొరకలేదు. కావున పోస్టు ద్వారా చెప్పేది తప్పు.
రోడ్డు భద్రతకి సంబంధించి  01 ఏప్రిల్ 2021 నుండి పోస్టులో చెప్పినటువంటి కఠిన నిర్ణయాలు అమలు చేయాలనీ సుప్రీం కోర్టు తీర్పు ఇచ్చినట్టు  సుప్రీం కోర్టు వెబ్సైటులో గాని లేక వార్త కథనాల్లో గాని మాకు ఎటువంటి సమాచారం దొరకలేదు.  పైగా పోస్టులో చెప్తున్న వార్తా పత్రిక గురించి కూడా మాకు ఎటువంటి సమాచారం లభించలేదు.
సాధారణంగా రోడ్డు ప్రమాదాల భీమా మొదలైన విషయాలు మోటార్ వెహికల్స్ ఆక్ట్,1988 పరిధిలోకి వస్తాయి. ఈ చట్టానికి కొన్ని సవరణలు చేస్తూ 2019లో మోటార్ వెహికల్స్ (అమెండ్మెంట్) ఆక్ట్, 2019 ని తీసుకొచ్చారు. మోటార్ వెహికల్స్ ఆక్ట్ 1988లోని సెక్షన్ 166 రోడ్డు ప్రమాదం జరిగినప్పుడు పరిహారం కోసం ఎవరు దరఖాస్తు చేసుకోవాలి, ఎలా చేసుకోవాలో వివరించారు. భీమా కంపెనీ చేసిన సెటిల్మెంట్ ఆఫర్ నచ్చని వారు మోటార్ వెహికల్స్ క్లెయిమ్స్ ట్రిబ్యునల్ (MVCT)లో అప్పీల్ చేసుకోవాలి, 2019లో చేసిన సవరణలో ప్రమాదం జరిగిన ఆరు నెలల్లోపు పరిహారం కోసం దరఖాస్తు చేసుకోవాలన్న నిబంధనను చేర్చారు.
ట్రిబ్యునల్ లో దరఖాస్తు చేసే సమయంలో కింద తెలిపిన డాకుమెంట్స్ ని దరఖాస్తుతో పాటు జత చేయాలి.
మోటార్ వెహికల్ చట్టంలోని సెక్షన్ 164 ప్రకారం ఆక్సిడెంట్ జరిగినప్పుడు ఎవరైనా వ్యక్తి చనిపోయినప్పుడు, చనిపోయిన వ్యక్తి కుటుంభానికి ఆక్సిడెంట్ కి కారణమైన వాహన యజమాని లేదా అతనికి భీమా ఇచ్చిన కంపెనీ ఐదు లక్షల రూపాయలు చెల్లించాలి, తీవ్రంగా గాయపడిన కేసుల్లో రెండున్నర లక్షల రూపాయలు చెల్లించాలి. అలాగే సెక్షన్ 163 (A) మోటారు వాహనానికి సంబంధించిన ఏదైనా ప్రమాదంలో శాశ్వత వైకల్యం లేదా మరణం సంభవించినప్పుడు అందించాల్సిన పరిహారం గురించి వివరిస్తుంది. ప్రమాదానికి కారణమైన మోటారు వాహన యజమాని పరిహారం చెల్లించాల్సి ఉంటుంది. ఎంత పరిహారం చెల్లించాలన్నది మోటార్ వెహికల్ చట్టంలోని రెండవ షెడ్యూల్‌లోని మల్టి ప్లయర్  టేబుల్ ఆధారంగా MACT నిర్ణయిస్తుంది. 2019లో చేసిన సవరణల ప్రకారం పరిహారం కింద ఇచ్చే మొత్తాన్ని ప్రతీ సంవత్సరం 5% పెంచాలి.
సాధారణంగా కోర్టులు పైన తెలిపిన టేబుల్ పరిగణలోకి తీసుకోని మాత్రమే పరిహారం డిసైడ్ చేయకుండా, ఒక్కోసారి పరిహారం పెంచుతారు కుడా. ఉదాహరణకి ఒక ఆక్సిడెంట్ల లో భార్య భర్తలు ఇద్దరు చనిపోయిన ఘటన కి సంబంధించి భార్య హౌస్ వైఫ్ కాబట్టి, ఎలాంటి ఉద్యోగం చేయట్లేదు కాబట్టి పరిహారం తగ్గించాలని భీమా కంపెనీ ఢిల్లీ హై కోర్ట్ ని ఆశ్రయించగా, ఢిల్లీ హై కోర్ట్  భీమా కంపెనీకి అనుకూలంగా తీర్పు ఇచ్చిన సందర్భంలో ఈ తీర్పుని సుప్రీం కోర్టులో బాధితులు అప్పీల్ చేసుకోగా సుప్రీం కోర్టు ఢిల్లీ కోర్ట్ వాదనలను వ్యతిరేకిస్తూ, ఒక హౌస్ వైఫ్ కి పరిహారం ఎలా లెక్కించాలో చెప్తూ, ఈ కేసులో పరిహారాన్ని పెంచి ఇవ్వాలని  జనవరి 2021లో ఇచ్చిన తీర్పు ఇక్కడ చూడొచ్చు.
మోటార్ వెహికల్ చట్టంలోని చాప్టర్ 13లోని సెక్షన్ 177 నుండి 210D వరకు రోడ్డు సేఫ్టీకి సంబంధించిన నేరాలు, పెనల్టీస్ మరియు ప్రొసీజర్ గురించి వివరిస్తాయి. డ్రైవింగ్ లైసెన్సు లేకుండా బండి నడపడం, చిన్న పిల్లలు బండి నడపడం, రాంగ్ రూట్ లో బండి నడపడం, ఇంకా కేంద్ర ప్రభుత్వం రూపొందించిన మోటార్ వెహికల్స్ రూల్స్ అతిక్రమించినప్పుడు ఎలాంటి శిక్షలు అమలు చేయాలో ఈ సెక్షన్స్ వివరిస్తున్నాయి. ఐతే ఈ సెక్షన్లలో ఎక్కడ కూడా పోస్టులో చెప్పినట్టు తప్పు చేసిన వారికి ప్రభుత్వ పతకాలు రద్దు, భీమా వర్తించకపోవడం వంటి శిక్షల ప్రస్తావన లేదు. కర్ణాటక లో అదుపుతప్పిన లారీ ఒక కారుని గుద్దిన ఘటనలో చనిపోయిన వ్యక్తి కుటుంబానికి పరిహారం చెల్లించిన కేసుకి సంబంధించి సుప్రీం కోర్టు 2020 ఇచ్చిన తీర్పు ఇక్కడ చూడొచ్చు.
2017లో సుప్రీం కోర్టు ఒక ఆర్డర్ ద్వారా సరైన పొల్యూషన్ అండర్ కంట్రోల్ (PUC) సర్టిఫికెట్ లేకపోతే భీమా కంపెనీలు ఒక వాహన ఇన్సూరెన్సు రెన్యువల్ చేయకూడదు అని తీర్పు ఇచ్చింది. అయితే దీని మీద స్పష్టత ఇస్తూ ‘ఇన్సూరెన్సు రెగ్యులేటరీ అండ్ డెవలప్మెంట్ అథారిటీ అఫ్ ఇండియా (IRDAI)’ ఆగష్టు 2020 లో ఒక సర్కులర్ జారీ చేసింది. సరైన PUC సర్టిఫికెట్ లేని కారణంగా మోటార్ ఇన్సూరెన్సు పాలసీ కింద ఎటువంటి క్లెయిమ్ కూడా తిరస్కరించకూడదు అన్నది ఈ సర్కులర్ సారాంశం.
చివరగా, 01 ఏప్రిల్  నుండి రోడ్డు భద్రత కి సంబంధించి కఠిన నిర్ణయాలు అమలు చేయాలనీ సుప్రీం కోర్టు ఎటువంటి తీర్పు ఇవ్వలేదు.

created: February 9, 2021


text:
‘అయోధ్యలో ఉన్నది బాబ్రీ మసీదు కాదు....’ అంటూ సుప్రీం కోర్టు వ్యాఖ్యలు చేయలేదు - FACTLY
Sai Krishna Muthyanolla
September 3, 2019
అయోధ్య లో ఉన్నది బాబ్రీ మసీదు కాదని, అది బాబర్ పేరుతో నిర్మించబడిన ఒక భవనం అని సుప్రీం కోర్టు చెప్పినట్టుగా ఉన్న పోస్ట్ ని సోషల్ మీడియా లో చాలా మంది షేర్ చేస్తున్నారు. ఆ పోస్ట్ లో ఎంతవరకు నిజముందో విశ్లేషిద్ధాం.
సుప్రీం కోర్టు: ‘అయోధ్యలో ఉన్నది బాబ్రీ మసీదు కాదు, బాబర్ పేరుతో నిర్మించిన ఒక భవనం”.
పీ.ఎన్. మిశ్రా (‘Ram Mandir Revitalisation Committee’ తరపున వాదిస్తున్న అడ్వకేట్) సుప్రీం కోర్టు లో చేసిన వ్యాఖ్యలను తీసుకొని, ఆ వ్యాఖ్యలను సుప్రీం కోర్టు చేసినట్టు తప్పుగా ప్రచారం చేస్తున్నారు. కావున పోస్ట్ లో చెప్పింది అబద్ధం.
పోస్ట్ లోని విషయం గురించి గూగుల్ లో ‘Babur building not masjid’ అని వెతకగా, ఈ విషయం పై ‘Hindustan Times’ మరియు ‘The Hindu’ ప్రచురించిన ఆర్టికల్స్ సెర్చ్ రిజల్ట్స్ లో వస్తాయి. ఆ ఆర్టికల్స్ ద్వారా అయోధ్యలో ఉన్నది బాబ్రీ మసీదు కాదని చెప్పింది పీ.ఎన్. మిశ్రా (‘Ram Mandir Revitalisation Committee’ తరపున వాదిస్తున్న అడ్వకేట్) అని తెలుస్తుంది. సుప్రీం కోర్టు లో పీ.ఎన్.మిశ్రా చేసిన వ్యాఖ్యలను తీసుకొని సుప్రీం కోర్టు చేసినట్టుగా తప్పుగా ప్రచారం చేస్తున్నారు.
చివరగా, ‘అయోధ్యలో ఉన్నది బాబ్రీ మసీదు కాదు….’ అంటూ సుప్రీం కోర్టు వ్యాఖ్యలు చేయలేదు.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: September 3, 2019


text:
బ్రేకప్ చెప్పిన అమ్మాయిలని నరికేసినా తప్పులేదని సుప్రీం కోర్టు చెప్పినట్టుగా ఎటువంటి ఆధారాలు లేవు. - FACTLY
Sai Krishna Muthyanolla
February 8, 2021
‘బ్రేకప్ చెప్పిన అమ్మాయిలని నరికేసినా తప్పులేదు అని సుప్రీమ్ కోర్టు ఆదేశాలు వ్యక్తం చేసింది’ అని చెప్తూ, ‘NTV’ లోగో తో ఉన్న ఒక ఆర్టికల్ ఫోటోని సోషల్ మీడియాలో కొంత మంది పోస్ట్ చేస్తున్నారు. ఆ పోస్ట్ లో ఎంతవరకు నిజముందో చూద్దాం.
క్లెయిమ్: బ్రేకప్ చెప్పిన అమ్మాయిలని నరికేసినా తప్పులేదని చెప్పిన సుప్రీం కోర్టు.
ఫాక్ట్ (నిజం): బ్రేకప్ చెప్పిన అమ్మాయిలని నరికేసినా తప్పులేదని సుప్రీమ్ కోర్టు చెప్పినట్టుగా ఎటువంటి ఆధారాలు దొరకలేదు. పోస్ట్ లోని ఆర్టికల్ ని ‘NTV’ వార్తాసంస్థ ప్రచురించినట్టు కూడా వారి వెబ్ సైట్ లో లభించలేదు. కావున పోస్ట్ లో చెప్పింది తప్పు.
పోస్ట్ లో చెప్పిన విషయం గురించి ఇంటర్నెట్ లో వెతకగా, సుప్రీం కోర్టు అలాంటి ఆదేశాలు ఇచ్చినట్టుగా ఎక్కడా కూడా ఎటువంటి సమాచారం లేదు. ఒకవేళ నిజంగానే అలాంటి తీర్పు సుప్రీం కోర్టు ఇచ్చి ఉంటే, అన్నీ ప్రముఖ వార్తాపత్రికలు ఆ తీర్పు గురించి ప్రచురించేవి. సుప్రీం కోర్టు వెబ్సైటులో కూడా కీ-వర్డ్స్ తో వెతకగా, అలాంటి తీర్పును ఇచ్చినట్టుగా ఆధారాలు దొరకలేదు. దేశ ప్రజలందరికి భారత రాజ్యాంగం జీవించే హక్కుని (“No person shall be deprived of his life or personal liberty except according to procedure established by law.”) కల్పిస్తుంది. కొన్ని సందర్భాల్లో ఆత్మరక్షణ కొరకు ఎదుటి వారిని చంపే హక్కు మాత్రం ప్రజలకు ఉంటుందని సుప్రీం కోర్టు ఇచ్చిన తీర్పులను ఇక్కడ మరియు ఇక్కడ చూడవొచ్చు. కానీ, బ్రేకప్ చెప్పినందుకే అమ్మాయిలని చంపేయమని సుప్రీం కోర్టు చెప్పినట్టు ఎక్కడా దొరకలేదు.
అంతేకాదు, పోస్ట్ లోని ఆర్టికల్ ని ‘NTV’ వార్తాసంస్థ ప్రచురించినట్టు కూడా వారి వెబ్ సైట్ లో ఎటువంటి వివరాలు లభించలేదు. ‘NTV’ వార్తల టెంప్లేట్ వేరేలా ఉన్నట్టు వారి వెబ్ సైట్ లో చూడవొచ్చు. పోస్ట్ చేసిన ఫోటోలో టైటిల్ వెనకాల ‘EDITOGRAPHY’ అని రాసి ఉన్నట్టు కూడా గమనించవొచ్చు.
చివరగా, బ్రేకప్ చెప్పిన అమ్మాయిలని నరికేసినా తప్పులేదని సుప్రీం కోర్టు చెప్పినట్టుగా ఎటువంటి ఆధారాలు లేవు.

created: February 8, 2021


text:
తబ్లిగి జమాత్‌కు క్షమాపణ చెప్పాలని 15 మీడియా ఛానెళ్లకు సుప్రీంకోర్టు నోటిసులు జారీ చేసినట్టు ఎటువంటి సమాచారం లేదు - FACTLY
Sai Krishna Muthyanolla
August 30, 2021
‘తబ్లిగి జమాత్‌కు క్షమాపణ చెప్పాలని 15 మీడియా ఛానెళ్లకు సుప్రీంకోర్టు నోటీసు జారీ చేసిందని’ చెప్తున్న పోస్ట్ ఒకటి సోషల్ మీడియాలో విస్తృతంగా షేర్ అవుతుంది. ఐతే ఈ కథనం ద్వారా ఆ వార్తలో ఎంత నిజముందో చూద్దాం.
క్లెయిమ్: తబ్లిగి జమాత్‌కు క్షమాపణ చెప్పాలని 15 మీడియా ఛానెళ్లకు సుప్రీంకోర్టు నోటీసు జారీ చేసింది.
ఫాక్ట్ (నిజం): తబ్లిగి జమాత్‌కు క్షమాపణ చెప్పాలని సుప్రీంకోర్టు 15 మీడియా ఛానెళ్లకు నోటీసులు జారీ చేసినట్టు ఎటువంటి సమాచారం లేదు. కాకపోతే గతంలో పలు సందర్భాల్లో తబ్లిగి జమాత్ వ్యవహారంలో ప్రభుత్వాలు, మీడియా సంస్థల వ్యవహార శైలిని తప్పుబడుతూ సుప్రీంకోర్టు, పలు రాష్ట్ర హైకోర్టులు తీవ్రంగా స్పందించాయి. టైమ్స్ నౌ, టీవీ 18 కన్నడ మరియు సువర్ణ న్యూస్ అనే మూడు న్యూస్ ఛానెళ్లను తబ్లిగి జమాత్‌ను లక్ష్యంగా చేసుకొని కథనాలు ప్రసారం చేసినందుకు నేషనల్ బ్రాడ్కాస్టింగ్ స్టాండర్డ్స్ అథారిటీ (NBSA)  ఈ మూడు ఛానెళ్లకు ఫైన్  విధించింది. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
తబ్లిగి జమాత్‌కు క్షమాపణ చెప్పాలని సుప్రీంకోర్టు 15 మీడియా ఛానెళ్లకు నోటీసులు జారీ చేసినట్టు వార్తా సంస్థలు రిపోర్ట్ చేయలేదు. ఒకవేళ సుప్రీంకోర్టు నిజంగానే ఇలా ఆదేశించి ఉంటే మీడియా కచ్చితంగా రిపోర్ట్ చేసి ఉండేది.
ఐతే గతంలో సుప్రీంకోర్టు, పలు రాష్ట్ర హైకోర్టులు తబ్లిగి జమాత్‌కు సంబంధించి  కేంద్ర ప్రభుత్వం, మీడియా సంస్థలపై తీవ్రంగా వ్యాఖ్యానించింది. ఉదాహారణకి జనవరి 2021లో  తబ్లిగి జమాత్‌కు సంబంధించి పలు పిటిషన్లపై విచారణ జరిపిన సుప్రీంకోర్టు తబ్లిగి జమాత్‌కు సంబంధించి హింసను ప్రేరేపించేలా వార్తా కథనాలు మరియు టెలివిజన్ కార్యక్రమాలు ప్రసారమైన నేపథ్యంలో వీటిని అరికట్టడానికి కేంద్ర ప్రభుత్వం ఎటువంటి చర్యలు తీసుకోలేదని విమర్శించింది.
జూన్ 2021 లో మరొక సందర్భంలో విద్వేశాపురిత ప్రసంగాల విషయంలో వచ్చిన కంప్లైంట్స్ పై స్పందిస్తూ నేషనల్ బ్రాడ్కాస్టింగ్ స్టాండర్డ్స్ అథారిటీ టైమ్స్ నౌ, టీవీ 18 కన్నడ మరియు సువర్ణ న్యూస్ అనే మూడు న్యూస్ ఛానెళ్లను తబ్లిగి జమాత్‌ను లక్ష్యంగా చేసుకొని కథనాలు ప్రసారం చేసినందుకు తీవ్రంగా మందలించింది. అలగే బ్రాడ్కాస్టర్లపై ఒక లక్ష రూపాయలు ఫైన్ విధించి, బ్రాడ్‌కాస్టింగ్ ప్రమాణాలను మరియు నైతిక నియమావళిని ఉల్లంఘించినందుకు జూన్ 23న ఛానెళ్లలో క్షమాపణ ప్రసారం చేయాలనీ ఆదేశించింది. సువర్ణ న్యూస్ ఛానల్ పై ఇదే విషయంలో రూ. 50,000 ఫైన్ విధించింది.
అలాగే గతంలో బొంబాయి, ఢిల్లీ మొదలైన పలు రాష్ట్ర హైకోర్టులు తబ్లిగి జమాత్ వ్యవహారంలో ప్రభుత్వాలు మరియు మీడియా సంస్థల వ్యవహార శైలిని తప్పుబడుతూ తీర్పులు చెప్పిన సందర్భాలు ఉన్నప్పటికీ (ఇక్కడ, ఇక్కడ మరియు ఇక్కడ), పోస్టులో చెప్పినట్టు తబ్లిగి జమాత్‌కు క్షమాపణ చెప్పాలని 15 మీడియా ఛానెళ్లకు సుప్రీంకోర్టు నోటిసులు జారీ చేసినట్టు మాత్రం ఎటువంటి సమాచారం లేదు.
చివరగా, తబ్లిగి జమాత్‌కు క్షమాపణ చెప్పాలని15 మీడియా ఛానెళ్లకు సుప్రీంకోర్టు నోటిసులు జారీ చేసినట్టు ఎటువంటి సమాచారం లేదు.


text:
వక్ఫ్ బోర్డు ఆస్తులకు సంబంధించిన పత్రాలను భారత ప్రభుత్వానికి చూపించమని సుప్రీం కోర్టు ఎటువంటి తీర్పు ఇవ్వలేదు - FACTLY
Sai Krishna Muthyanolla
September 30, 2022
భారతదేశంలో వక్ఫ్ బోర్డు ఆధీనంలో ఉన్న ప్రతి భూమికి సంబంధించిన చెల్లుబాటు అయ్యే పత్రాలను భారత ప్రభుత్వానికి వక్ఫ్ బోర్డు చూపించాల్సిoదిగా సుప్రీం కోర్టు ఒక సంచలనాత్మక తీర్పులో ఆదేశించిందని చెప్తున్న ఒక పోస్టు సోషల్ మీడియాలో బాగా ప్రచారంలో ఉంది. ఇందులో ఎంత నిజం ఉందో ఇప్పుడు చూద్దాం. ఇదే క్లెయింతో ఉన్న మరికొన్ని పోస్టులని ఇక్కడ మరియు ఇక్కడ చూడవచ్చు.
క్లెయిమ్: భారతదేశంలో వక్ఫ్ బోర్డు ఆధీనంలో ఉన్న ప్రతి భూమికి సంబంధించిన చెల్లుబాటు అయ్యే పత్రాలను భారత ప్రభుత్వానికి చూపించాల్సిందిగా వక్ఫ్ బోర్డును ఆదేశిస్తూ సుప్రీం కోర్టు ఒక తీర్పు ఇచ్చింది.
ఫాక్ట్: సుప్రీం కోర్టు ఇటువంటి తీర్పు ఇచ్చినట్లు ఎక్కడా కూడా ఆధారాలు లేవు. ఇదే క్లెయిమ్ తో వైరల్ అవుతున్న పోస్టుల్లో ఉన్న తీర్పుని బట్టి చూస్తే, ఇది రాజస్థాన్లో ఉన్న ఒక మైనింగ్  ప్రాంతంలో ఉన్న ఒక పాత గోడ మరియు చబుత్రకు చెందిన కేసు. వక్ఫ్ బోర్డు వారు ఇది తమకు చెందిన ఆస్తి అని కోర్టులో కేసు వేయగా, నిపుణుల కమిటీ రిపోర్ట్ ఆధారంగా, దీనికి ఎటువంటి చారిత్రక విశేషం లేదు అని, ఇక్కడ ప్రార్ధనలు చేశారు అనే ఆధారాలు లేవు అని, ప్రభుత్వ పాత భూరికార్డులో కూడా ఇది వక్ఫ్ భూమిగా లేదు అని సుప్రీం కోర్టు ఈ కేసుని కొట్టి వేసింది. ఈ కేసులో ఎక్కడా కూడా వక్ఫ్ బోర్డులని దేశంలో ఉన్న తమ ఆస్తులకు సంబంధించిన పత్రాలను భారత ప్రభుత్వానికి చూపించమని ఆదేశించలేదు. కావున, ఈ పోస్టు తప్పుదోవ పట్టించే విధంగా ఉంది.
ముందుగా సుప్రీం కోర్టు ఇటువంటి తీర్పు ఇచ్చినట్లు ఎక్కడా వార్తా కథనాలు లేవు. సుప్రీం కోర్టు వెబ్‌సైటులో మరియు సెంట్రల్ వక్ఫ్ కౌన్సిల్ వెబ్‌సైటులో కూడా కూడా ఆధారాలు లభించలేదు. ఇక ఇదే క్లెయింతో ఉన్న కొన్ని పోస్టులు 2022 మే నెల నుంచి వైరల్ అవుతున్నట్లు గుర్తించాం. ఈ పోస్టుల్లో సుప్రీం కోర్టు తీర్పు అని ఒక డాక్యుమెంట్ కూడా ఉంది. ఈ కేసు వివరాలు మరియు తీర్పును ఇప్పుడు చూద్దాం.
కేసు వివరాలు:
Petitioner (వాది): వక్ఫ్ బోర్డు, రాజస్థాన్
Respondent (ప్రతివాది): జిందాల్ సా లిమిటెడ్
కేసు రిజిస్టర్ చేసిన తేదీ: 06 అక్టోబర్ 2021
కేసులో పేర్కొన్న కారణం: రాజస్థాన్ ప్రభుత్వం బిల్వరా లోని 1556.78 హెక్టార్ల విస్తీర్ణం కలిగిన భూమిని ‘జిందాల్ సా లిమిటెడ్’ అనే సంస్థకు మైనింగ్ రీత్యా డిసెంబర్ 2010లో లీజుకు ఇచ్చింది. అయితే ఈ భూమిలో ఒక పాత గోడ మరియు చబుత్ర (ప్లాట్ఫాం లాంటి కట్టడం) ఉంది. అయితే, ప్రభుత్వ సర్వే ప్రకారం అక్కడ కొండ పైన ఉన్న కలందారి మసీదు ఉన్న భూమి, వక్ఫ్ బోర్డుకు చెందిన ఆస్తి. అందువలన, అక్కడే ఉన్న ఈ పాత గోడ మరియు చబుత్ర  దగ్గర ఒకప్పుడు ముస్లిములు ప్రార్థన చేసుకునే వారు అని, అందువలన  అది వక్ఫ్ బోర్డుకు చెందిన ఆస్తి అని, వాటిని మైనింగ్ పేరుతో ధ్వంసం చేయకూడదు అని రాజస్థాన్ వక్ఫ్ బోర్డు వారు కోర్టులో కేసు వేశారు.
తీర్పు: ఈ కేసును పరిష్కరించడానికి కోర్టు ఒక నిపుణుల కమిటీని నియమించింది. ఈ కమిటీలో మైనింగ్, జియాలజీ, ఆర్కియాలజీ, సర్వేయింగ్ తదితర విభాగాలకు చెందిన సాంకేతిక నిపుణులు ఉన్నారు. ఈ కమిటీ ఇచ్చిన రిపోర్టు ప్రకారం, ఈ గోడ మరియు చబుత్ర ఉన్న ప్రదేశానికి ఎటువంటి ప్రాచీన గుర్తింపు లేదు. మరియు ఇక్కడ  ప్రార్ధనలు చేసారని చెప్పటానికి ఎటువంటి ఆధారాలు లేవు. మరియు ప్రభుత్వ భూ రికార్డుల్లో ఎక్కడా కూడా ఇది వక్ఫ్ బోర్డు ఆస్తి అని లేదు. కావున, 1995 వక్ఫ్ చట్టం ప్రకారం దీనిని వక్ఫ్ ఆస్తిగా గుర్తించలేం అంటూ సుప్రీం కోర్టు ఈ కేసును కొట్టివేయడం జరిగింది.
ఇక ఇదే తరహాలో తెలంగాణలో కూడా, దర్గా హుస్సేన్ షా వలీకి సంబంధించిన భూమి కేసు తాజగా 2022లో తెలంగాణ ప్రభుత్వం గెలిచింది. ఆ భూమిపై తెలంగాణ ప్రభుత్వానికి హక్కు ఉందని సుప్రీం కోర్టు తీర్పు ఇచ్చింది. ఆ తీర్పుకు సంబంధించిన పూర్తి వివరాలను ఇక్కడ చదవచ్చు. అంతే కాదు,  1995 వక్ఫ్ చట్టంలోని సెక్షన్ 40(3) ని దుర్వినియోగం చేస్తున్నారు అని, దాని రాజ్యాంగ చెల్లుబాటు (constitutional validity) ని ప్రశ్నిస్తూ  సుప్రీం కోర్టులో కేసు వేయడం జరిగింది.
చివరిగా, వక్ఫ్ బోర్డు ఆధీనంలో ఉన్న ప్రతి ఆస్తికి సంబంధించిన చెల్లుబాటు అయ్యే పత్రాలను భారత ప్రభుత్వానికి చూపాలని సుప్రీం కోర్టు ఎటువంటి తీర్పూ ఇవ్వలేదు.

created: September 30, 2022


text:
జూన్ 15 నుంచి ఇండియాకి బదులుగా భారత్ అని రాయాలని సుప్రీం కోర్టు ఎటువంటి ఆదేశాలు ఇవ్వలేదు - FACTLY
Sai Krishna Muthyanolla
May 28, 2021
‘ఇండియా అని కాకుండా జూన్ 15 నుంచి అన్ని భాషల్లోనూ భారత్ అని మాత్రమే రాయాలని ఆదేశించిన సుప్రీంకోర్టు’ అని చెప్తున్న  పోస్ట్ ఒకటి సోషల్ మీడియాలో విస్తృతంగా షేర్ అవుతోంది. ఐతే ఈ కథనం ద్వారా ఆ వార్తలో  ఎంత నిజముందో చూద్దాం.
క్లెయిమ్: ‘ఇండియా అని కాకుండా జూన్ 15 నుంచి అన్ని భాషల్లోనూ భారత్ అని మాత్రమే రాయాలని ఆదేశించిన సుప్రీం కోర్టు’.
ఫాక్ట్ (నిజం): మే 2020లో దేశం పేరుని ఇండియా నుండి భారత్ కి మార్చాలని సుప్రీం కోర్టులో ఒక పిటిషన్ ఫైల్ అయింది. ఐతే పిటిషన్ పై విచారణ జరిపిన చీఫ్ జస్టిస్  ఎస్.ఏ  బొబ్డే నేతృత్వంలోని ధర్మాసనం రాజ్యాంగంలో ఇప్పటికే దేశాన్ని భారత్ అని కూడా  ప్రస్తావించారని, కాబట్టి ఈ విషయంలో ప్రత్యేకించి రాజ్యాంగ సవరణ చేయాలని ఆదేశించాలేమంటూ ఈ పిటిషన్ కొట్టివేసింది. కాకపోతే పిటిషనర్ అభ్యర్ధన మేరకు పేరు మార్పు విషయంలో ఈ రిట్ పిటిషన్ ఒక ప్రతిపాదనగా స్వీకరించి  నిర్ణయం తీసుకోవాలని  కేంద్ర ప్రభుత్వాన్ని కోర్టు ఆదేశించింది. 2016 కూడా సుప్రీంకోర్టు ఇలాంటి ఒక పిటిషన్ కొట్టేసింది. కావున పోస్టు ద్వారా చెప్పేది తప్పు.
మే 2020లో దేశం పేరుని ఇండియా నుండి భారత్ కి మార్చాలని దాఖలైన ఒక రిట్ పిటిషన్ పై విచారణకు సుప్రీంకోర్టు అనుమతి నిచ్చింది. ఈ పిటిషన్ లో రాజ్యాంగంలోని ఆర్టికల్ 1కి సవరణలు చేయడం ద్వారా దేశం పేరు భారత్ గా మార్చాలని పిటిషనర్ పేర్కొన్నాడు.
ఐతే ఈ పిటిషన్ పై విచారణ జరిపిన చీఫ్ జస్టిస్  ఎస్.ఏ. బొబ్డే నేతృత్వంలోని ధర్మాసనం రాజ్యాంగంలో ఇప్పటికే దేశాన్ని భారత్ అని కూడా ప్రస్తావించారని, కాబట్టి ఈ విషయంలో ప్రత్యేకించి రాజ్యాంగ సవరణ చేయాలని ఆదేశించాలేమంటూ ఈ పిటిషన్ కొట్టివేసింది. కాకపోతే పిటిషనర్ అభ్యర్ధన మేరకు పేరు మార్పు విషయంలో ఈ రిట్ పిటిషన్ ఒక ప్రతిపాదనగా స్వీకరించి నిర్ణయం తీసుకోవాలని కేంద్ర ప్రభుత్వాన్ని కోర్టు ఆదేశించింది. 2016లో  కూడా సుప్రీంకోర్టు ఇలాంటి ఒక పిటిషన్ కొట్టేసింది.
ఈ విషయానికి సంబంధించిన వార్తా కథనాలు ఇక్కడ మరియు ఇక్కడ చూడొచ్చు. 2020లో కూడా ఇదే వార్తా వైరల్ అయినప్పుడు FACTLY దీనిని ఫాక్ట్- చెక్ చేసింది, దీనిని ఇక్కడ చూడొచ్చు.
చివరగా, జూన్ 15 నుంచి ఇండియాకి బదులుగా భారత్ అని రాయాలని సుప్రీంకోర్టు ఎటువంటి ఆదేశాలు ఇవ్వలేదు.


text:
రోడ్డుపై ధాన్యం ఆరబోసిన రైతు, ప్రమాద బాధితుడికి రూ.10-20 లక్షలు చెల్లించాలని సుప్రీం కోర్టు తీర్పు ఇవ్వలేదు - FACTLY
Sai Krishna Muthyanolla
December 14, 2022
“రోడ్డు పైన ధాన్యం ఆరబోసిన రైతుల పైన కేసు నమోదు చేయడంతో పాటు రూ.10,000 జరిమానా విధించబడుతుంది. ఒకవేళ ఈ ఆరోబోసిన ధాన్యం వలన వాహనదారులు ప్రమాదవశాత్తు గాయపడినా/మరణించినా, సంబంధిత రైతు నుంచి రూ.10-20 లక్షలు బాధితులకు ఇవ్వవలసిన ఉంటుంది.” అని సుప్రీం కోర్టు సంచలన నిర్ణయం తీసుకుందని చెప్తూ ఒక పోస్టు సోషల్ మీడియాలో బాగా ప్రచారంలో ఉంది. దీంట్లో ఎంత నిజం ఉందో ఇప్పుడు చూద్దాం.
క్లెయిమ్: రోడ్డు పైన ధాన్యం ఆరబోసిన రైతులపైన కేసు వేయడంతో పాటు రూ.10,000 జరిమానా విధించబడుతుంది. అలాగే, ఒకవేళ ఈ ఆరోబోసిన ధాన్యం వలన వాహనదారులు ప్రమాదవశాత్తు గాయపడినా/మరణించినా, సంబంధిత రైతు నుంచి రూ.10-20 లక్షలు బాధితులకు ఇవ్వవలసి ఉంటుంది అని సుప్రీం కోర్టు సంచలన తీర్పు ఇచ్చింది.
ఫాక్ట్: సుప్రీం కోర్టు ఎక్కడా కూడా ఇటువంటి తీర్పుని ఇవ్వలేదు. కానీ, రోడ్డు పైన ధాన్యం ఆరబోయడం వలన అది ప్రమాదాలకు దారి తీస్తుంది కాబట్టి అది చట్ట రీత్యా నేరం. ఇలా చేసిన వారి పైన ఇదివరకే కేసులు నమోదు చేశారు. ఒకవేళ, ఈ కారణంగా ప్రమాదం జరిగి ఎవరైనా మరణిస్తే ధాన్యం ఆరబోసిన వ్యక్తిని బాధ్యున్ని చేస్తూ సంబంధిత సెక్షన్ల కింద కేసు నమోదు చేసి శిక్ష విధిస్తారు. అయితే, సంబంధిత రైతు రూ.10-20 లక్షలు బాధితుడికి ఇవ్వాలని సుప్రీం కోర్టు ఎక్కడా తీర్పు చెప్పలేదు. కావున పోస్టులో చేయబడ్డ క్లెయిమ్ తప్పుదోవ పట్టించే విధంగా ఉంది.
ముందుగా, సుప్రీం కోర్టు ఇటువంటి తీర్పు/ఆర్డర్ ఇచ్చిందా లేదా అనే విషయాన్ని గురించి సుప్రీం కోర్టు అధికారిక వెబ్‌సైటులో వెతకగా, ఎక్కడా కూడా ఇటువంటి తీర్పు ఇచ్చినట్లు సమాచారం లభించలేదు. అలాగే, సంబంధిత వెబ్‌సైటులు మరియు మీడియాలో కూడా ఈ విషయాన్ని గురుంచి రిపోర్ట్ కాలేదు. అయితే, రోడ్డు పైన ధాన్యం ఆరబోయటం వలన అనేక రోడ్డు ప్రమాదాలు జరిగిన మాట వాస్తవమే. దీనికి సంబంధించిన కథనాలను ఇక్కడ మరియు ఇక్కడ చూడవచ్చు.
అయితే, రోడ్డు ప్రమాదాల దృష్ట్యా రైతులను ఇలా రోడ్డులపైన ధాన్యాన్ని ఆరపోయవద్దు అని, అలా చేస్తే కఠిన చర్యలు తప్పవు  అనేక సందర్భాలలో పోలీసులు హెచ్చరించారు. సంబంధిత వార్తలను ఇక్కడ మరియు ఇక్కడ చూడవచ్చు. ఇలా నిబంధనలు పాటించకుండా రోడ్డు పైన వాహనాలకు అడ్డుగా ధాన్యాన్ని ఆరబోసిన 8 మంది వ్యక్తులపైన 22 మే 2021లో కీసర పోలీసులు IPC సెక్షన్ 188(Disobedience to order duly promulgated by public servant), 336 (Act endangering life or personal safety of others) కింద కేసు నమోదు చేశారు. ఒకవేళ నేరం ఋజువైతే సెక్షన్ 188 కింద 6 నెలల జైలు శిక్ష లేదా రూ. 1000  జరిమానా లేదా రెండూ విధిస్తారు. సెక్షన్ 336 కింద 3 నెలలు జైలు శిక్ష లేదా రూ. 250 జరిమానా లేదా రెండూ విధిస్తారు. ఈ కేసుకి సంబంధించిన FIR ను ఇక్కడ చూడవచ్చు.
అలాగే, ఇటీవల హన్మకొండ జిల్లాలో కూడా ధాన్యాన్ని రోడ్డుకు అడ్డుగా పోయడం వలన కారు ప్రమాదంలో నలుగురు వ్యక్తులు మరణించగా ఒకరు గాయపడ్డారు. అప్పుడు, సంబంధిత వ్యక్తి పైన IPC సెక్షన్ 304(A) (Causing death by negligence), 337 (Causing hurt by act endangering life or personal safety of others) కింద కేసు నమోదు చేశారు. 304 (A) రెండేళ్ల వరకు జైలు శిక్ష లేదా కేసును బట్టి జరిమానా లేదా రెండూ విధిస్తారు. 337 కింద 6 నెలల జైలు శిక్ష లేదా రూ.500 జరిమానా లేదా రెండూ విధించే అవకాశం ఉంది. ఈ కేసుకి సంబంధించి FIR ను ఇక్కడ చూడవచ్చు.
చివరిగా, రోడ్డు పైన ధాన్యం ఆరబోయడం చట్టప్రకారం నేరమే అయినా సంబంధిత రైతు రూ.10-20 లక్షలు భాదితుడుకి ఇవ్వాలని సుప్రీం కోర్టు ఎక్కడా తీర్పు చెప్పలేదు.

created: December 14, 2022


text:
జర్నలిస్టులను బెదిరిస్తే ఐదు సంవత్సరాల కఠిన కారాగార శిక్ష, జరిమానా విధిస్తామని సుప్రీంకోర్టు అనలేదు - FACTLY
Sai Krishna Muthyanolla
November 12, 2021
“జర్నలిస్టులను బెదిరించినా, తిట్టినా, కొట్టినా 50000 జరిమానా (లేక) ఐదు సంవత్సరాలు కఠినకారాగార శిక్ష” అని సుప్రీంకోర్టు తీర్పు చెప్పిందని ఒక పోస్ట్ ద్వారా సోషల్ మీడియాలో షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: జర్నలిస్టులను బెదిరించినా, తిట్టినా, కొట్టినా 50వేల జరిమానా (లేక) ఐదు సంవత్సరాలు కఠిన కారాగార శిక్ష అని సుప్రీంకోర్టు తీర్పు చెప్పింది.
ఫాక్ట్: జర్నలిస్టులను బెదిరించినా, తిట్టినా, కొట్టినా 50వేల జరిమానా (లేక) ఐదు సంవత్సరాలు కఠిన కారాగార శిక్ష అని సుప్రీంకోర్టు చెప్పినట్టుగా ఎటువంటి ఆధారాలు దొరకలేదు. జర్నలిస్ట్ భద్రత కోసం చట్టం చేసిన మొదటి రాష్ట్రం మహారాష్ట్ర. ఈ చట్టంలో మీడియా వ్యక్తుల/ఆస్తిపై ఏదైనా హింసాత్మక చర్య జరిగితే 3 సంవత్సరాల వరకు జైలు శిక్ష మరియు/లేదా నేరస్థుడికి 50,000 రూపాయల వరకు జరిమానా విధిస్తారని ఉంది. కావున, పోస్ట్ ద్వారా చెప్పేది తప్పు.
పోస్టులో చెప్పిన విషయం గురించి ఇంటర్నెట్‌లో వెతకగా, సుప్రీంకోర్టు అలాంటి ఆదేశాలు ఇచ్చినట్టుగా ఎక్కడా కూడా ఎటువంటి సమాచారం లేదు. ఒకవేళ నిజంగానే అలాంటి తీర్పు సుప్రీంకోర్టు ఇచ్చి ఉంటే, అన్నీ ప్రముఖ వార్తపత్రికలు ఆ తీర్పు గురించి ప్రచురించేవి. సుప్రీంకోర్టు వెబ్సైటులో కూడా వెతకగా, అలాంటి తీర్పును ఇచ్చినట్టుగా ఆధారాలు దొరకలేదు.
భారతదేశంలో జర్నలిజం వృత్తికి సంబంధించి నిర్దిష్ట ఆర్టికల్స్ అంటూ రాజ్యాంగంలో లేవు. భారత రాజ్యాంగంలోని ఆర్టికల్ 19 (1) (ఎ) ప్రతి పౌరుడికి వాక్ స్వాతంత్ర్యం మరియు బావవ్యక్తీకరణ స్వేచ్ఛను ఇస్తుంది. ఆర్టికల్ 19 కు రెండవ నిబంధన కొన్ని పరిమితులను చేర్చింది; ఇవి పాత్రికేయులకు కూడా వర్తిస్తాయి.
జర్నలిస్ట్ భద్రత కోసం చట్టం చేసిన మొదటి రాష్ట్రం మహారాష్ట్ర. మహారాష్ట్ర మీడియా పర్సన్స్ అండ్ మీడియా ఇనిస్టిట్యూషన్స్ (హింస మరియు నష్టం లేదా ఆస్తినష్టం నివారణ) చట్టం. ఇది 2017లో అసెంబ్లీలో ఆమోదించబడింది, 2019లో రాష్ట్రపతి సమ్మతిని పొందింది (మహారాష్ట్ర మీడియా పర్సన్స్ అండ్ మీడియా ఇనిస్టిట్యూషన్స్ యాక్ట్ 2017). మీడియా వ్యక్తుల/ఆస్తిపై ఏదైనా హింసాత్మక చర్య జరిగితే 3 సంవత్సరాల వరకు జైలు శిక్ష మరియు/లేదా నేరస్థుడికి 50,000 రూపాయల వరకు జరిమానా విధిస్తారని ఈ ఆక్ట్ చెబుతుంది.
ప్రతి జర్నలిస్ట్ కేదార్ నాథ్ సింగ్ కేసు పరంగా రక్షణ పొందడానికి అర్హత కలిగి ఉంటాడని, ఎందుకంటే ఐపిసి సెక్షన్లు 124ఎ (రాజద్రోహం) మరియు 505 (బహిరంగ అల్లరి) కింద చేసే ప్రతి ప్రాసిక్యూషన్, ఆ సెక్షన్ల పరిధికి అనుగుణంగా ఉండాలని ఇటీవల సుప్రీం కోర్ట్ ఒక కేసు విషయంలో చెప్పింది. ఇందులో, జర్నలిస్టులను బెదిరించినా, తిట్టినా, కొట్టినా 50000 జరిమానా (లేక) ఐదు సంవత్సరాలు కఠిన కారాగార జైలు శిక్ష అని సుప్రీంకోర్టు అనలేదు.
చివరగా, జర్నలిస్టులను బెదిరించినా, తిట్టినా, కొట్టినా 50000 జరిమానా (లేక) ఐదు సంవత్సరాలు కఠిన కారాగార జైలు శిక్ష అని సుప్రీంకోర్టు చెప్పినట్టుగా ఎటువంటి ఆధారాలు లేవు.

created: November 12, 2021


text:
రోహింగ్యాలను మరియు బంగ్లాదేశీయులను ఉద్దేశించి సుప్రీంకోర్టు ఇలాంటి వ్యాఖ్యలు చేయలేదు - FACTLY
Sai Krishna Muthyanolla
June 8, 2021
‘రోహింగ్యాలు, బంగ్లాదేశీలను నిర్దాక్షిణ్యంగా మెడపట్టుకుని దేశం నుండి బయటకు గెంటండని’  సుప్రీంకోర్టు వ్యాఖ్యానించినట్టు చెప్తున్న పోస్ట్ ఒకటి సోషల్ మీడియాలో విస్తృతంగా షేర్ అవుతుంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: ‘రోహింగ్యాలు, బంగ్లాదేశీలను నిర్దాక్షిణ్యంగా మెడపట్టుకుని దేశం నుండి బయటకు గెంటండి – సుప్రీమ్‌కోర్ట్’.
ఫాక్ట్ (నిజం): జమ్మూ ప్రాంతంలో అక్కడి ప్రభ్తుత్వం రోహింగ్యాలను డిటెన్షన్ సెంటర్లకు తరలించి, వీరిని తిరిగి వారి దేశానికి పంపించాలని నిర్ణయించింది. ఐతే, దీనికి వ్యతిరేకంగా దాఖలైన పిటిషన్ పై సుప్రీంకోర్టు తీర్పు చెప్తూ రోహింగ్యాలను తిరిగి పంపించే అంశానికి వ్యతిరేకంగా తీర్పు చెప్పలేమని స్పష్టం చేసింది. కేవలం జమ్మూలో ప్రభుత్వం డిటెన్షన్ సెంటర్లకు తరలించిన రోహింగ్యాలను ఉద్దేశించింది మాత్రమే ఈ తీర్పులో సుప్రీం కోర్ట్ చెప్పింది.  పైగా ఈ తీర్పులో, బంగ్లదేశీయుల గురించి కోర్టు ప్రస్తావించలేదు. అలాగే  పోస్టులో చెప్తున్నట్టు ఈ భాషని కోర్ట్ వాడలేదు. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
మార్చ్ 2021లో జమ్మూ కాశ్మీర్ ప్రభుత్వం జమ్మూ ప్రాంతంలో సరైన గుర్తింపు పత్రాలు  లేకుండా ఉంటున్న సుమారు 155 మంది మయాన్మార్ కి చెందిన రోహింగ్యాలను హోల్డింగ్ సెంటర్ అయిన హిరానగర్ జైలుకి తరలించింది. పైగా వీరిని తిరిగి తమ దేశానికి పంపించాలని నిర్ణయించింది. ఐతే వీరిని వదిలేయాలని సుప్రీంకోర్టులో ఒక ప్రజా ప్రయోజన వ్యాజ్యం (PIL) దాఖలైంది.
ఈ PILపై విచారణ జరిపిన సుప్రీంకోర్టు రోహింగ్యాలను డిటెన్షన్ సెంటర్లకు తరలించే విషయంలోగానీ, లేక వారిని తిరిగి వారి దేశానికి పంపించే విషయంలో గాని పిటిషనర్ కి అనుకూలంగా తీర్పు ఇవ్వలేమని చెప్పింది. కాకపోతే పూర్తి ప్రొసీజర్ పాటించిన తర్వాతే వీరిని తిరిగి వారి దేశానికి పంపించాలని అభిప్రాయపడింది.
ఐతే, ఈ తీర్పు కేవలం జమ్మూలో ప్రభుత్వం డిటెన్షన్ సెంటర్లకు తరలించిన రోహింగ్యాలకు  ఉద్దేశించింది మాత్రమే. పైగా ఈ తీర్పులో బంగ్లదేశీయుల గురించి కోర్టు ప్రస్తావించలేదు. అలాగే  పోస్టులో చెప్తున్నట్టు ఇలాంటి భాషని వాడలేదు.
చివరగా, రోహింగ్యాలను మరియు బంగ్లాదేశీయులను ఉద్దేశించి సుప్రీంకోర్టు ఇలాంటి వ్యాఖ్యలు చేయలేదు.


text:
జనరల్ స్థానాలు కేవలం జనరల్ కేటగిరీలకి చెందిన వారికి మాత్రమే అన్న వాదనను అనేకసార్లు పలు రాష్ట్ర హైకోర్టులు, సుప్రీంకోర్టు ఖండించాయి - FACTLY
Sai Krishna Muthyanolla
November 15, 2021
‘ఉద్యోగాలలో లేదా విద్యాసంస్థల్లో ప్రవేశాలలో జనరల్ స్థానాలకి వేరే ఇతర కేటగిరిలకి (SC, ST, OBC) చెందినవారు అర్హులుకారని గుజరాత్ హైకోర్టు ఒక చారిత్రాత్మక తీర్పు చెప్పిందని’ చెప్తున్న పోస్ట్ ఒకటి సోషల్ మీడియాలో షేర్ అవుతుంది. ఈ కథనం ద్వారా ఆ విషయానికి సంబంధించిన నిజమేంటో చూద్దాం.
క్లెయిమ్: ఉద్యోగాలలో లేదా విద్యాసంస్థ ప్రవేశాలలో జనరల్ స్థానాలలో ఇతర కేటగిరిలకి (SC, ST, OBC) చెందినవారు అర్హులు కారని గుజరాత్ హైకోర్టు ఒక చారిత్రాత్మక తీర్పు చెప్పింది.
ఫాక్ట్ (నిజం): ఈ మధ్యకాలంలో గుజరాత్ హైకోర్టు ఇలాంటి తీర్పేది ఇవ్వలేదు. ఐతే SC/ST/SEBCకి చెందిన మహిళా అభ్యర్థి సాధారణ కోటాలో ఎంపికైతే, ఆమెను తన కేటగిరీ (వర్టికల్ రిజర్వేషన్ – ST, SC & OBC రిజర్వేషన్లు వర్టికల్ రిజర్వేషన్లుగా పరిగణిస్తారు) కింద ఎంపికైన మహిళా అభ్యర్థిగా పరిగణించాలని పేర్కొన్న నియమాన్ని రద్దు చేస్తూ 2019లోనే గుజరాత్ హైకోర్టు తీర్పు చెప్పింది. సుప్రీంకోర్టు, ఇతర రాష్ట్ర హైకోర్టులు కూడా గతంలో అనేక సార్లు పోస్టులో చెప్తున్న వాదనకి వ్యతిరేకంగా తీర్పులు చెప్పాయి. కావున పోస్టు ద్వారా చెప్పేది తప్పు.
ఉద్యోగాలలో లేదా విద్యాసంస్థల్లో ప్రవేశాలలో జనరల్ స్థానాలకు ఇతర కేటగిరిలకి (SC, ST, OBC) చెందినవారు అర్హులుకారని ఇటీవల కాలంలో అయితే గుజరాత్ హైకోర్టు అలాంటి తీర్పు ఇవ్వలేదు. ఐతే గుజరాత్ హైకోర్టుతో పాటు పలు రాష్ట్ర హైకోర్టులు, సుప్రీంకోర్టు పలు సందర్భాలలో ఈ వాదనకి వ్యతిరేకంగా వెలువరించిన తీర్పుల గురించి కింద చూద్దాం.
గుజరాత్ హైకోర్టు 2019 తీర్పు:
గుజరాత్ ప్రభుత్వం 2017లో పోలీస్ ఉద్యోగాల పోలీస్ నియామక పరీక్షలో రిజర్వేషన్ వర్తింపుకు సంబంధించి ‘ఒకవేళ SC/ST/SEBCకి చెందిన మహిళా అభ్యర్థి సాధారణ కోటాలో ఎంపికైతే, ఆమెను తన కేటగిరీ (వర్టికల్ రిజర్వేషన్ – ST, SC & OBC రిజర్వేషన్లు వర్టికల్ రిజర్వేషన్లుగా పరిగణిస్తారు) కింద ఎంపికైన మహిళా అభ్యర్థిగా పరిగణించాలని పేర్కొన్న నియమాన్ని ఛాలెంజ్ చేసిన కేసులో గుజరాత్ హైకోర్టు పోలీస్ నియామక ప్రక్రియలోని ఆ నియమాన్ని రద్దు చేస్తూ, పోస్టులో చెప్పిన వాదనకు వ్యతిరేకంగా 2019లో  తీర్పు చెప్పింది.
ఈ తీర్పులో రిజర్వేషన్ల అమలుకు సంబంధించి వర్టికల్, హారిజాంటల్ రిజర్వేషన్లు ఎలా అమలు చేయాలో ఒక ఏడు దశల విధానాన్ని పేర్కొంది. కోర్టు ఈ తీర్పులో తమ వాదనకి మద్దతుగా గతంలో వివిధ కోర్టులు వెలువరించిన పలు తీర్పుల గురించి ప్రస్తావించింది. సుప్రీంకోర్టు ఇంద్ర సాహ్ని (సుప్రా), లాల్ రాడా vs అనిల్ జైన్ కేసులో, అనిల్ కుమార్ గుప్తా vs స్టేట్ ఆఫ్ ఉత్తరప్రదేశ్, రాజేష్ కుమార్ దరియా (సుప్రా) మొదలైన కేసులలో పోస్టులో చెప్తున్న దానికి వ్యతిరేకంగా ఇచ్చిన తీర్పుల గురించి గుజరాత్ హైకోర్టు ప్రస్తావించింది.
అలాగే పలు రాష్ట్రాల హైకోర్టులు గతంలో వెలువరించిన తీర్పులను కూడా గుజరాత్ హైకోర్టు ఈ తీర్పులో తమ వాదనకి మద్దతుగా ప్రస్తావించింది. మేఘా శెట్టి vs స్టేట్ ఆఫ్ రాజస్థాన్, నీలం శర్మ vs స్టేట్ ఆఫ్ రాజస్థాన్ కేసులు రాజస్తాన్ హైకోర్టు,  ఆశా రామ్‌నాథ్ ఘోలప్ vs ది ప్రెసిడెంట్, డిస్ట్రిక్ట్ సెలక్షన్ కమిటీ / కలెక్టర్ కేసులో బాంబే హైకోర్టు, ఉత్తరాఖండ్ సబార్డినేట్ సర్వీస్ సెలక్షన్ కమిషన్ vs రంజితా రాణా కేసులో ఉత్తరాఖండ్ హైకోర్టు, మొదలైన పలు కేసులలో తీర్పులు కూడా పోస్టులో చెప్తున్న దానికి వ్యతిరేకంగా ఉంది.
సుప్రీంకోర్టు 2020 తీర్పు (సౌరవ్ యాదవ్ vs స్టేట్ అఫ్ ఉత్తరప్రదేశ్):
ఈ మధ్యకాలం కూడా సుప్రీంకోర్టు పోస్టులో చెప్తున్న వాదనకి వ్యతిరేకంగా తీర్పు చెప్పింది. డిసెంబర్ 2020లో సౌరవ్ యాదవ్ vs స్టేట్ అఫ్ ఉత్తరప్రదేశ్ కేసులో సుప్రీంకోర్టు ఈ వాదనకు వ్యతిరేకంగా తీర్పు చెప్పింది. ఉత్తరప్రదేశ్ ప్రభుత్వం నిర్వహించిన పోలీస్ నియామక పరీక్షలో  సోనమ్ తోమర్, రీటా రాణి అనే ఇద్దరు అమ్మయిలు OBC- విమెన్ మరియు SC-  విమెన్ కేటగిరీల క్రింద దరఖాస్తు చేసుకున్నారు. పరీక్షలో వీరిద్దరు 276.5949 మరియు 233.1908 మార్కులు సాధించినప్పటికి వీరిద్దరు తమతమ కేటగిరీలలో క్వాలిఫై కాలేకపోయారు. కాకపోతే ఈ పరీక్షలో జనరల్- ఫిమేల్ (అన్ రిజర్వ్‌డ్- ఫిమేల్) కేటగిరీలో, చివరి క్వాలిఫైయింగ్ అభ్యర్థి 274.8298 మార్కులు సాధించారు, ఇది సోనమ్ తోమర్ స్కోరు సాధించిన కంటే తక్కువ.
ఐతే జనరల్- ఫిమేల్ క్వాలిఫైయింగ్ మార్క్స్ కన్నా తాము ఎక్కువ మార్కులు సాధించినందుకు, తమను జనరల్  కేటగిరీలో సెలెక్ట్ చేయాలని వారు చేసిన విజ్ఞప్తిని ప్రభుత్వం తిరస్కరించడంతో వారు సుప్రీంకోర్టును ఆశ్రయించారు.
ఐతే ఈ కేసుని పరిశీలించిన సుప్రీంకోర్టు, ఇలాంటి వర్టికల్- హారిజాంటల్ రిజర్వేషన్ ప్రశ్న వచ్చినప్పుడు, ఎవరైనా అభ్యర్థి తమ వర్టికల్ రిజర్వేషన్ (ST, SC & OBC రిజర్వేషన్లు వర్టికల్ రిజర్వేషన్లుగా పరిగణిస్తారు) అవసరం లేకుండానే క్వాలిఫై అవ్వగలిగే మార్కులు సాధించినప్పుడు, ఆ అభ్యర్థిని తన వర్టికల్ రిజర్వేషన్ పొందకుండానే క్వాలిఫై అయినట్టు పరిగణించాలని, అంటే ఆ అభ్యర్ధిని జనరల్  కేటగిరీలో సెలెక్ట్ అయినట్టు పరిగణించాలని తీర్పు చెప్పింది.
వీటన్నిటిని బట్టి జనరల్ స్థానాలు కేవలం జనరల్ అభ్యర్థులు మాత్రమే అన్న వాదన కోర్టులో నిలవదన్న విషయం స్పష్టమవుతుంది. అలాగే ఇక్కడ గమనించాల్సిన ఏమిటంటే, పోస్టులో మొదట గుజరాత్ హైకోర్టు రిజర్వేషన్‌ని పూర్తిగా రద్దు చేసిందని, ఆ తర్వాత కేవలం జనరల్ స్థానాలకి వేరే ఇతర కేటగిరిలకి (SC, ST, OBC) చెందినవారు అర్హులుకారని గుజరాత్ హైకోర్టు ఒక చారిత్రాత్మక తీర్పు చెప్పిందని రెండు పొంతనలేని విరుద్ధమైనది వ్యాఖ్యలు గమనించొచ్చు. దీన్నిబట్టి పోస్టులోని వాస్తవాల ఆధారంగా సేకరించిన సమాచారం కాదని స్పష్టమవుతుంది.
ఈ వైరల్ వార్తకి మూలం ఏమిటి?
ఐతే ఈ వార్త చాలా రోజుల నుండి సోషల్ మీడియాలో షేర్ అవుతుంది. 2015లో గుజరాత్ హైకోర్టు వెలువరించిన ఒక తీర్పుని తమ వాదనకి మద్దతుగా చెప్తు, ఆ కేసుకి సంబంధించిన వార్తా కథనాన్ని పోస్టులో షేర్ చేస్తున్నారు.
గుజరాత్ పబ్లిక్ సర్వీస్ కమిషన్ 2011లో నిర్వహించిన ఉద్యోగ నియామకాల్లో తమతమ కేటగిరిల కింద వయోపరిమితి సడలింపు పొంది, జనరల్ కేటగిరిల కట్ ఆఫ్ కంటే ఎక్కువ మార్కులు సాధించిన కొందరు మెరిటోరియస్ రిజర్వ్ కేటగిరీకి (MRC) చెందినవారిని జనరల్ కేటగిరిల కింద పరిగణించకుండా వారివారి  కేటగిరిల కింద సెలెక్ట్ అయినట్టు ప్రకటించింది. ఐతే ఇలా చేయడం వల్ల వెయిటింగ్ లిస్టులో ఉన్న కొందరు మెరిటోరియస్ రిజర్వ్ కేటగిరీ అభ్యర్థులు కోర్టును ఆశ్రయించగా, 2013లో గుజరాత్  హైకోర్టు జనరల్ కేటగిరిల కట్ ఆఫ్ కంటే ఎక్కువ మార్కులు సాధించిన ఆ MRC అభ్యర్థులను జనరల్ కేటగిరిల కింద పరిగణించాలని తీర్పు చెప్పింది.
ఐతే  2013లో సింగల్ జడ్జీ వెలువరించిన ఈ తీర్పుని రాష్ట్ర ప్రభుత్వం ఛాలెంజ్ చేయడంతో 2015లో డివిజన్ బెంచ్  ఈ తీర్పుని కొట్టేసింది. వయోపరిమితి సడలింపు పొందిన మెరిటోరియస్ రిజర్వ్ కేటగిరీకి (MRC) చెందినవారిని జనరల్ కేటగిరిల కింద పరిగణించకూడదని కోర్టు అభిప్రాయపడింది.
పైన తెలిపిన 2015 గుజరాత్ హైకోర్టు తీర్పును వైరల్ పోస్టులో తమ వాదనకి  మద్దతుగా చూపిస్తున్నారు. ఐతే ఇక్కడ గమనించాల్సిన విషయం, 2015 కోర్టు తీర్పు, కేవలం రిజర్వు కేటగిరీ కింద వయోపరిమితి సడలింపులు పొందిన వారిని మాత్రమే జనరల్ కేటగిరిల కింద పరిగణించకూడదని చెప్తుంది, అందరినీ కాదు. ఒకవేళ రిజర్వు కేటగిరీ కింద ఎటువంటి ప్రయోజనాలు పొందకుండా జనరల్ కేటగిరిల కట్ ఆఫ్ కంటే ఎక్కువ మార్కులు సాధించినవారిని జనరల్ కేటగిరిలో సెలెక్ట్ అయినట్టు పరిగణిస్తారు. దీన్నిబట్టి వైరల్ అవుతున్న వార్తకి కారణం 2015 తీర్పుని తప్పుగా అర్ధం చేసుకోవడం అని స్పష్టంగా అర్ధమవుతుంది.
చివరగా, జనరల్ స్థానాలు కేవలం జనరల్ కేటగిరీలకి చెందిన వారికి మాత్రమే అన్న వాదనను అనేకసార్లు పలు రాష్ట్ర హైకోర్టులు మరియు సుప్రీంకోర్టు ఖండించాయి.

created: November 15, 2021


text:
అనంత పద్మనాభ స్వామి దేవాలయ నిర్వాహణ భాద్యతలను ట్రావెన్‌కోర్ రాజ కుటుంబానికి అప్పగిస్తూ సుప్రీంకోర్టు 2020లోనే తీర్పు ఇచ్చింది - FACTLY
Sai Krishna Muthyanolla
July 25, 2023
కేరళ కమ్యూనిస్టు ప్రభుత్వాన్ని కాదని అనంత పద్మనాభ స్వామి దేవాలయ నిర్వాహణ భాద్యతలను ట్రావెన్‌కోర్ రాజ కుటుంబీకులకు అప్పగిస్తూ సుప్రీం కోర్టు ఇటీవల తీర్పు ప్రకటించిందని సోషల్ మీడియాలో ఒక పోస్ట్ బాగా షేర్ అవుతోంది. భారత అత్యున్నత న్యాయస్థానం ఈ తీర్పు ప్రకటించిన తరువాత ట్రావెన్‌కోర్ కిరీట యువరాజు ఆదిత్య వర్మ తన ఆనందాన్ని తన తల్లితో పంచుకుంటున్న దృశ్యాలంటూ ఒక  ఫోటోని ఈ పోస్టులో షేర్ చేస్తున్నారు. బీజేపీ నేత మరియు ప్రముఖ న్యాయవాధీ సుబ్రమణ్యన్ స్వామి ఈ కేసుని వాధించి ట్రావెన్‌కోర్ రాజ కుటుంబానికి అనంత పద్మనాభ స్వామి దేవాలయ నిర్వాహణ భాద్యతలు వచ్చేలా చేశారని ఈ పోస్టులో తెలుపుతున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్: అనంత పద్మనాభ స్వామి దేవాలయ నిర్వాహణ భాద్యతలను ట్రావెన్‌కోర్ రాజ కుటుంబానికి అప్పగిస్తూ సుప్రీంకోర్టు ఇటీవల తీర్పు ప్రకటించింది.
ఫాక్ట్ (నిజం): ట్రావెన్‌కోర్ రాజ కుటుంబికులకు అనంత పద్మనాభ స్వామి దేవాలయ నిర్వాహణ భాద్యతలను అప్పగిస్తూ సుప్రీంకోర్టు 13 జులై 2020 నాడు తీర్పు ప్రకటించింది. ఆలయ నిర్వాహణ కోసం తిరువనంతపురం జిల్లా జడ్జ్ నేతృత్వంలోని ఒక కమిటీని కూడా ఏర్పాటు చేయాలని సుప్రీంకోర్టు తమ తీర్పులో ఆదేశించింది. అనంత పద్మనాభ స్వామి ఆలయ నిర్వాహణ కోసం ఒక ట్రస్ట్ ఏర్పాటు చేయాలని కేరళ రాష్ట్ర ప్రభుత్వాన్ని ఆదేశిస్తూ కేరళ హైకోర్టు 2011లో ఇచ్చిన తీర్పుని కొట్టిపారేస్తూ సుప్రీంకోర్టు 2020 జనవరి నెలలో ఈ తీర్పు ప్రకటించింది. ఈ తీర్పు వెలువడిన తరువాత ట్రావెన్‌కోర్ వంశస్థులు భావోద్వేగానికి గురైన ఫోటోని ఈ పోస్టులో షేర్ చేశారు. ఈ తీర్పు ఇటీవల వెలువడవలేదు. కావున, పోస్టులో చేస్తున్న క్లెయిమ్ తప్పుదోవ పట్టించే విధంగా ఉంది.
పోస్టులో చేస్తున్న క్లెయింకు సంబంధించిన వివరాల కోసం కీ పదాలను ఉపయోగించి వెతికితే, ట్రావెన్‌కోర్ రాజ కుటుంబీకులను అనంత పద్మనాభ స్వామి దేవాలయ నిర్వాహణ భాద్యతలను అప్పగిస్తూ సుప్రీంకోర్టు తీర్పు ప్రకటించిందని పలు వార్తా సంస్థలు 13 జులై 2023 నాడు రిపోర్ట్ చేసినట్టు తెలిసింది.
ట్రావెన్‌కోర్ రాజ కుటుంబమే ఆలయానికి ధర్మకర్తగా వ్యవహరిస్తుందని, దేవాలయ నిర్వాహణ భాద్యతలను ట్రావెన్‌కోర్ వంశస్తులే చూసుకుంటుందని సుప్రీంకోర్టు ఈ తీర్పులో చెప్పింది. ట్రావెన్‌కోర్ రాజవంశం చివరి పాలకుడు చిత్ర తిరునాళ్ బలరామ వర్మ మరణించడం వలన అనంత పద్మనాభ స్వామి ఆలయంపై ట్రావెన్‌కోర్ రాజ కుటుంబానికి ఉన్న అధికారాలను ఏ విధంగా కూడా ప్రభావితం చేయవని సుప్రీంకోర్టు స్పష్టంగా తెలిపింది. ఆలయ నిర్వాహణ కోసం తిరువనంతపురం జిల్లా జడ్జ్ నేతృత్వంలోని ఒక కమిటిని కూడా ఏర్పాటు చేయాలని సుప్రీంకోర్టు తమ తీర్పులో ఆదేశించింది.
1991లో ట్రావెన్‌కోర్ రాజవంశం చివరి పాలకుడు చిత్ర తిరునాళ్ బలరామ వర్మ చనిపోవడంతో ట్రావెన్‌కోర్ రాజ కుటుంబానికి ఆలయంపై ఉన్న హక్కులు నిలిచిపోయాయని, అనంత పద్మనాభ స్వామి ఆలయ నిర్వాహణ కోసం ఒక ట్రస్ట్ ఏర్పాటు చేయాలని కేరళ ప్రభుత్వానికి కేరళ హైకోర్టు 2011 జనవరి నెలలో ఆదేశాలిచ్చింది. ఈ తీర్పుని సవాల్ చేస్తూ ట్రావెన్‌కోర్ రాజ కుటుంబం సుప్రీంకోర్టుని ఆశ్రయించింది. కేరళ ప్రభుత్వానికి ట్రావెన్‌కోర్ రాజ కుటుంబానికి మధ్య జరిగిన ఈ వివాదంలో సుప్రీంకోర్టు ట్రావెన్‌కోర్ రాజ కుటుంబానికి అనుకూలంగా 2020 జులై నెలలో ఈ తీర్పు ఇచ్చింది.
2020లో సుప్రీంకోర్టు తమకు అనుకూలంగా తీర్పు ప్రకటించిన తరువాత ట్రావెన్‌కోర్ రాజ వంశస్థులు ఆదిత్య వర్మ, తిరునాళ్ గౌరి లక్ష్మీ భాయ్ భావోద్వేగానికి గురైన దృశ్యాన్ని పోస్టులో షేర్ చేశారు. 2012లో అనంత పద్మనాభ స్వామి దేవాలయ పునర్నిర్మాణ పనులకు సంబంధించి సీనియర్ అడ్వొకేట్ గోపాల్ సుబ్రమణీయమ్ కొన్ని సూచనలు ఇచ్చినట్టు సుప్రీంకోర్టు తమ తీర్పులో తెలిపింది. బీజేపీ నాయకుడు సుబ్రమణీయన్ స్వామి ఈ కేసులో వాధించినట్టు ఈ తీర్పులో ఎక్కడా తెలుపలేదు.
2021లో ఒక కేసుకి సంబంధించి ఆనంత పద్మనాభ స్వామి ఆలయ ట్రస్ట్ (1989-90 నుంచి 2013-14 వరకూ) ఖాతాలపై ప్రత్యేక ఆడిట్ నిర్వహించాలని సుప్రీంకోర్టు ఆదేశించింది. మళ్ళీ అనంత పద్మనాభ స్వామి దేవాలయ నిర్వాహణ భాద్యతలకు సంబంధించి ట్రావెన్‌కోర్ రాజ కుటుంబానికి వ్యతిరకంగా లేదా అనుకులంగా సుప్రీంకోర్టు మరే తీర్పు ఇవ్వలేదు.
చివరగా, అనంత పద్మనాభ స్వామి దేవాలయ నిర్వాహణ భాద్యతలను ట్రావెన్‌కోర్ రాజ కుటుంబానికి అప్పగిస్తూ సుప్రీంకోర్టు 2020లోనే తీర్పు ఇచ్చింది.


text:
రాహుల్ గాంధీ పై వేసిన 2006 రేప్ కేసును సుప్రీం కోర్టు 2012 లోనే కొట్టి వేసింది - FACTLY
Sai Krishna Muthyanolla
December 10, 2019
2006 లో ఒక అమ్మాయిని కిడ్నాప్ చేసి, గ్యాంగ్ రేప్ చేసినట్టు కాంగ్రెస్ లీడర్ రాహుల్ గాంధీ మీద కేసు ఉందని సోషల్ మీడియాలో ఒక పోస్ట్ ని చాలా మంది షేర్ చేస్తున్నారు. ఆ పోస్ట్ లో ఎంతవరకు నిజముందో విశ్లేషిద్ధాం.
2006 లో ఒక అమ్మాయిని కిడ్నాప్ చేసి, గ్యాంగ్ రేప్ చేసినట్టు కాంగ్రెస్ లీడర్ రాహుల్ గాంధీ మీద కేసు ఉంది.
ఫాక్ట్ (నిజం): రాహుల్ గాంధీ పై ఉన్న కేసును సుప్రీం కోర్టు 2012 లోనే కొట్టి వేసింది. ఆ ఆరోపణల్లో ఎటువంటి నిజం లేదని సుప్రీం కోర్టు తన తీర్పులో పేర్కొనింది. కావున పోస్ట్ లో చెప్పింది తప్పు.
పోస్ట్ లో చెప్పిన విషయం గురించి గూగుల్ లో వెతకగా,  ఈ విషయం పై ‘India Today’ వారు అక్టోబర్ 2012 లో ప్రచురించిన ఆర్టికల్ ఒకటి సెర్చ్ రిజల్ట్స్ లో వస్తుంది. ఆ ఆర్టికల్ ద్వారా రాహుల్ గాంధీ పై ఉన్న 2006 రేప్ కేసును సుప్రీం కోర్టు 2012 లోనే కొట్టి వేసినట్టు తెలుస్తుంది. రాహుల్ గాంధీ పై చేసిన ఆరోపణల్లో ఎటువంటి నిజం లేదని సుప్రీం కోర్టు తన తీర్పులో పేర్కొనింది. అంతేకాదు, తప్పుడు ఆరోపణలు చేసిన మాజీ ఎస్.పీ. ఎం.ఎల్.ఏ కిషోర్ సమ్రితే పై సుప్రీమ్ కోర్టు ఫైన్ కూడా వేసింది. ఈ కేసు పై సుప్రీమ్ కోర్టు ఇచ్చిన తీర్పుని ఇక్కడ చదవొచ్చు.
కేసు కోర్టులో ఉన్నప్పుడు, తన మీద చేసిన ఆరోపణల్లో ఎటువంటి నిజం లేదని రాహుల్ గాంధీ అఫిడవిట్ ఫైల్ చేసినట్టు ‘The Times of India’ ఆర్టికల్ లో చూడవొచ్చు.
చివరగా, రాహుల్ గాంధీ పై వేసిన 2006 రేప్ కేసును సుప్రీం కోర్టు 2012 లోనే కొట్టి వేసింది.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: December 10, 2019


text:
అన్ని మతాలకు చెందిన మతపరమైన ప్రదేశాలలో లౌడ్ స్పీకర్స్ వాడకాన్ని నియంత్రించే రూల్స్ ని 2005లో సుప్రీంకోర్టు సమర్థించింది - FACTLY
Sai Krishna Muthyanolla
June 22, 2021
‘2005లోనే సుప్రీమ్ కోర్టు మసీదులలో లౌడ్ స్పీకర్లను నిషేదించింది, కాని అమలు చేసే దమ్ము ప్రభుత్వాలకూ, అడిగే దమ్ము మనకూ లేదని’ చెప్తున్న పోస్ట్ ఒకటి సోషల్ మీడియాలో విస్తృతంగా షేర్ అవుతుంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: 2005లోనే సుప్రీమ్ కోర్టు మసీదులలో లౌడ్ స్పీకర్లను నిషేదించింది.
ఫాక్ట్ (నిజం): కేంద్ర ప్రభుత్వం 2000 సంవత్సరంలో తీసుకొచ్చిన ‘నాయిస్ పొల్యూషన్ (కంట్రోల్ అండ్ రేగులేషన్) రూల్స్’ ప్రకారం కేవలం మసీదులలో మాత్రమే కాకుండా అన్ని మతాలకు చెందిన మతపరమైన ప్రదేశాలలో అనుమతి లేకుండా లౌడ్ స్పీకర్స్ వాడకూడదు. 2005లో సుప్రీంకోర్టు లౌడ్ స్పీకర్ల నియంత్రణకి సంబంధించిన పిటిషన్ పై స్పందిస్తూ ఈ రూల్స్ ని సమర్దించింది. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
ఎన్విరాన్మెంట్ (ప్రొటెక్షన్) ఆక్ట్, 1986 కి అనుగుణంగా కేంద్ర ప్రభుత్వం 2000లో నాయిస్ పొల్యూషన్ (కంట్రోల్ అండ్ రేగులేషన్) రూల్స్ ని తీసుకొచ్చింది. ఈ రూల్స్ లోని సెక్షన్ 5 లో లౌడ్ స్పీకర్స్ వాడకానికి సంబంధించి పరిమితులను పేర్కొన్నారు. ఈ రూల్స్ లోని కొన్ని  ముఖ్య నిబంధనలు కింద చూడొచ్చు.
ఈ రూల్స్ కేవలం మసీదులలో మాత్రమే కాకుండా అన్ని మతాలకు చెందిన మతపరమైన ప్రదేశాలలో అనుమతి లేకుండా లౌడ్ స్పీకర్స్ వాడకూడదని నిర్దేశిస్తుంది.
ఐతే 2005లో లౌడ్ స్పీకర్ల వాడకాన్ని నియంత్రించడానికి తీసుకొచ్చిన ఈ చట్టాల అమలుకు సంబంధించి సుప్రీం కోర్టులో దాఖలైన పిటిషన్ పై సుప్రీంకోర్టు స్పందిస్తూ  ప్రభుత్వం రూపొందించిన రూల్స్ లో 15 రోజులు లౌడ్ స్పీకర్స్ వాడుకోవానికి ఇచ్చిన సడలింపుని సమర్దిస్తూ ఈ రూల్ కి ఎటువంటి మినహాయింపును (రోజుల సంఖ్యను పెంచడం లేదా వ్యవధిని రెండు గంటలకు మించి అనుమతించడం) ఇవ్వకూడదని అభిప్రాయపడింది. ఐతే ఈ రూల్ కేవలం మసీదులకు మాత్రమే కాకుండా అన్ని మతాలకు సంబంధించిన మతపరమైన ప్రదేశాలకు వర్తిస్తుంది.
అలాగే 2015లో మసీదులలో అనుమతి లేకుండా లౌడ్ స్పీకర్స్ వాడుతున్న విషయమై బాంబే హైకోర్టులో దాఖలైన ప్రజా ప్రయోజన వ్యాజ్యంపై స్పందిస్తూ, అన్ని మతాలకు చెందిన మత ప్రదేశాలలో అనుమతి లేకుండా ఏర్పాటు చేసిన లౌడ్ స్పీకర్లని తొలగించాలని కోర్టు ఆదేశించింది. ఇటీవల కర్ణాటక హైకోర్టు కూడా ఇదే రకమైన ఆదేశాన్నిచ్చింది.
చివరగా, అన్ని మతాలకు చెందిన మతపరమైన ప్రదేశాలలో లౌడ్ స్పీకర్స్ వాడకాన్ని నియంత్రించే రూల్స్ ని 2005లో సుప్రీం కోర్టు సమర్థించింది.


text:
భారత జాతీయ జెండా రంగులతో సూర్య నమస్కారం చేస్తున్న ఈ వీడియోకి టోక్యో ఒలింపిక్స్‌తో సంబంధం లేదు - FACTLY
Sai Krishna Muthyanolla
July 26, 2021
జపాన్ ‘టోక్యో ఒలంపిక్స్ 2020’ ఓపెనింగ్ కార్యక్రమంలో భారత జాతీయ జెండా రంగులతో కూడిన డ్రెస్ వేసుకొని సూర్య నమస్కారాలు చేస్తున్న దృశ్యాలు, అంటూ సోషల్ మీడియాలో ఒక వీడియో షేర్ అవుతుంది. ఆ పోస్టులో ఎంతవరకు నిజముందో చూద్దాం.
క్లెయిమ్: ‘టోక్యో ఒలంపిక్స్ 2020’ ఓపెనింగ్ సెర్మనీలో భారత జాతీయ జెండా రంగులతో కూడిన డ్రెస్ వేసుకొని సూర్య నమస్కారాలు చేస్తున్న దృశ్యాలు.
ఫాక్ట్ (నిజం): పోస్టులో షేర్ చేసిన వీడియో, మంగోలియా దేశంలో ‘Art of Living’ సంస్థ వారు నిర్వహించిన ఒక పాత వేడుకకి సంబంధించింది. 2015లో నరేంద్ర మోదీ ప్రధానమంత్రిగా తొలిసారి మంగోలియా దేశంలో పర్యటించిన సందర్భంగా, ‘Art of Living’ సంస్థ వారు ఈ కార్యక్రమాన్ని నిర్వహించారు. ఈ వీడియో ‘టోక్యో ఒలంపిక్స్ 2020’కి సంబంధించింది కాదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సెర్చ్ చేసి వెతికితే, ఇవే దృశ్యాలు కలిగిన వీడియోని కొంత మంది సోషల్ మీడియా షేర్ చేస్తూ, వీడియోలోని వేడుక మంగోలియా దేశంలో జరిగినట్టు తెలిపారు.  ఈ వివరాల ఆధారంగా పోస్టులో షేర్ చేసిన వీడియో గుగూల్‌లో వెతకగా, ఇవే దృశ్యాలు కలిగిన మరింత వ్యవధి గల వీడియోలని  ‘నరేంద్ర మోదీ’ మరియు ‘PMO India’ అధికారిక యూట్యూబ్ చానెల్స్ 2015లో పబ్లిష్ చేసినట్టు తెలిసింది.  నరేంద్ర మోదీ యూట్యూబ్ ఛానెల్లో, ఈ వీడియోని “PM Modi at the Community Reception & Yoga Event organised by ‘Art of Living’in Mongolia”, అనే టైటిల్ తో  పబ్లిష్ చేసారు.
నరేంద్ర మోదీ భారత ప్రధానిగా తొలిసారి మంగోలియా దేశంలో పర్యటిస్తున్న సందర్భంగా, ‘Art of Living’ సంస్థ ఈ వేడుకని మంగోలియా దేశంలోని Buyant Ukhaa స్టేడియంలో నిర్వహించారు. భారతీయ సంస్కృతి ప్రతిబింబించే విధంగా భారతీయ నాట్య కళలు, యోగా మరియు సూర్య నమస్కారాలని ఈ వేడుకలో ప్రదర్శించారు. 2015 మే నెలలో జరిగిన ఈ వేడుకకి సంబంధించి నరేంద్ర మోదీ మరియు ‘PMO India’ పెట్టిన ట్వీట్లని ఇక్కడ, ఇక్కడ చూడవచ్చు.
ఈ వేడుకకి సంబంధించిన మరింత సమాచారాన్ని ఇక్కడ చూడవచ్చు.
చివరగా, మంగోలియా దేశంలో జరిగిన ఒక పాత వేడుక వీడియోని ‘టోక్యో ఒలంపిక్స్ 2020’ ఓపెనింగ్ సెర్మనీ లో సూర్య నమస్కారాలు చేస్తున్న దృశ్యాలుగా షేర్ చేస్తున్నారు.


text:
మధ్యప్రదేశ్ లో అనుమానాస్పద రీతిలో చనిపోయిన అమ్మాయి ఫోటో పెట్టి, ఢిల్లీ అల్లర్లలో రేప్ చేసి చంపేశారని షేర్ చేస్తున్నారు - FACTLY
Sai Krishna Muthyanolla
March 2, 2020
ఢిల్లీలో జరిగిన అల్లర్లలో ఫోటోలోని అమ్మాయిని దారుణంగా అత్యాచారం చేసి, ముక్కముక్కలు చేసి, మురికి కాలువలో ముస్లింలు పడేసారని చెప్తూ చాలా మంది సోషల్ మీడియాలో పోస్టులు పెడుతున్నారు. ఆ పోస్టుల్లో ఎంతవరకు నిజముందో విశ్లేషిద్ధాం.
ఫోటోలోని అమ్మాయిని ఢిల్లీ అల్లర్లలో అత్యాచారం చేసి, ముక్కముక్కలు చేసి, మురికి కాలువలో పడేసారు.
ఫాక్ట్ (నిజం): ఫోటోలోని అమ్మాయి ఫిబ్రవరి 19న మధ్యప్రదేశ్ లోని తన నివాసంలో అనుమానాస్పద రీతిలో చనిపోయింది. ఇంట్లో నిప్పు అంటుకోవడం వల్ల లేదా తను ఆత్మహత్య చేసుకొని చనిపోయింది అని ముందు అనుకున్నా, తనని రేప్ చేసి చంపేసుంటారని తన కుటుంబ సభ్యులు మరియు బంధుమిత్రులు పోలీసులకు ఫిర్యాదు చేసారు. ప్రస్తుతం కేసు విచారణలో ఉంది. ఫోటోలోని అమ్మాయికి, ఢిల్లీ లో జరిగిన అల్లర్లకు అసలు సంబంధం లేదు. కావున పోస్ట్ లో చెప్పింది తప్పు.
పోస్టులో ఇచ్చిన అమ్మాయి పేరుతో గూగుల్ లో వెతకగా, అదే ఫోటోతో ఉన్న ‘దైనిక్ జాగరణ్’ ఆర్టికల్ ఒకటి సెర్చ్ రిజల్ట్స్ లో వస్తుంది. ఫోటోలోని అమ్మాయి మధ్యప్రదేశ్ లోని పరాసులియకాలన్ గ్రామంలో ఫిబ్రవరి 19న తన నివాసంలో అనుమాస్పద రీతిలో చనిపోయిన పన్నెండో తరగతి విద్యార్థి జ్యోతి పాటిదార్ అని తెలుస్తుంది. ఇంట్లో నిప్పు అంటుకోవడం వల్ల లేదా తను ఆత్మహత్య చేసుకొని చనిపోయింది అని ముందు అనుకున్నా, తనని రేప్ చేసి చంపేసుంటారని తన కుటుంబ సభ్యులు మరియు బంధుమిత్రులు పోలీసులకు ఫిర్యాదు చేసారని ఆర్టికల్ లో చదవొచ్చు. ఆ ఘటనకి సంబంధించిన మరిన్ని వివరాల కోసం ఇక్కడ, ఇక్కడ మరియు ఇక్కడ చదవొచ్చు.
కేసును తొందరగా దర్యాప్తు చేసి, నిందితులను అరెస్ట్ చేయమని పోలీసులను కోరుతూ ప్రజలు నిర్వహించిన నిరసన రాలీ మరియు ఇతర వీడియోలని ఇక్కడ, ఇక్కడ మరియు ఇక్కడ చూడవొచ్చు. కేసుపై పోలీసులకి ఏబీవీపీ ఇచ్చిన వినతి పత్రాన్ని ఫేస్బుక్ లో ఒకరు పోస్ట్ చేసారు, దాన్ని ఇక్కడ చూడవొచ్చు
ఈ కేసుపై పోలీసులు నిర్వహించిన ప్రెస్ మీట్ వీడియోని ఇక్కడ చూడవొచ్చు. ప్రస్తుతం కేసు విచారణలో ఉంది.
చివరగా, మధ్యప్రదేశ్ లో అనుమానాస్పద  రీతిలో చనిపోయిన అమ్మాయి ఫోటో పెట్టి, ఢిల్లీ అల్లర్లలో రేప్ చేసి చంపేశారని షేర్ చేస్తున్నారు.
‘మీకు తెలుసా’  సిరీస్ లో మా వీడియోస్ మీరు చూసారా?


text:
స్వామి విద్యానంద్ విదేహ్ నెహ్రూని చెంపదెబ్బ కొట్టలేదు, ఈ ఫోటో 1962 పాట్నా బహిరంగ సభలో తీసింది - FACTLY
Sai Krishna Muthyanolla
September 21, 2021
వివరణ (06 June 2022):1962 చైనా-భారత్ యుద్ధం తరువాత అజ్మీర్లో జరిగిన ఒక బహిరంగ సభలో నెహ్రూ ఆర్యులు భారతదేశంలో శరణార్ధులు మాత్రమే అని వ్యాఖ్యానించడంతో, స్వామి విద్యానంద్ విదేహ్, నెహ్రూని చెంపదెబ్బ కొట్టినట్టు ఒక పోస్టులో క్లెయిమ్ చేస్తున్నారు. “ఆర్యులు శరణార్థులు కాదు. మా పూర్వీకులు భారతదేశం యొక్క అసలు వారసులు, కానీ మీరు (నెహ్రూ పూర్వీకులు) అరేబియా సంతతికి చెందినవారు మరియు మీలో అరబ్ రక్తం ప్రవహిస్తుంది కాబట్టి మీరు నిజంగా ఈ గొప్ప దేశానికి అసలు వారసులు కాదు … మీకు బదులుగా సర్దార్ పటేల్ ప్రధానమంత్రి అయ్యుంటే భారత్ చైనా చేతిలో యుద్ధం ఓడిపోయి ఉండేది కాదు, మరియు టిబెట్ కూడా భారత దేశంలోనే ఉండేది.” అని స్వామి విద్యానంద్ విదేహ్ అన్నట్టు కూడా పోస్టులో చెప్తున్నారు. ఈ సంఘటనకు సంబందించిన వివరాలన్నీ ‘विदेह गाथा: एक आर्य संन्यासी की डायरी’ and ‘नेहरू : उत्थान और पतन’ అనే పుస్తకాలలో పేర్కొన్నట్టు కూడా పోస్టులో తెలిపారు. కానీ అసలు ఇటువంటి పుస్తకాలు ప్రచురించి ఉన్నట్టు ఎక్కడా ఎటువంటి సమాచారం లభించలేదు. అలాగే,  క్రింద వివరించినట్టు పోస్టులో పేర్కొన్న సంఘటన కూడా జరిగినట్టు ఎటువంటి ఆనవాళ్లు లేవు.
స్వామి విద్యానంద్ విదేహ్ ఒక బహిరంగ సభలో జవహర్ లాల్ నెహ్రూని చెంపదెబ్బ కొట్టినప్పుడు తీసిన ఫోటో అని సోషల్ మీడియాలో ఒక పోస్టు షేర్ అవుతోంది. జవహర్ లాల్ నెహ్రూ ఒక బహిరంగ సభలో ఆర్యులు భారతదేశంలో శరణార్ధులు మాత్రమే అని వ్యాఖ్యానించడంతో, ఆ సభకి ముఖ్య అతిధిగా వచ్చిన విద్యానంద్ విదేహ్, వేదిక పైకి వెళ్లి నెహ్రూని చెంపదెబ్బ కొట్టినట్టు ఈ పోస్టులో క్లెయిమ్ చేస్తున్నారు. ఈ ఫోటో గురుంచి వాస్తవాలు   తెలుపమని ఇటీవల FACTLY వాట్సాప్ టిప్‌లైన్ (+91 9247052470) నెంబర్‌కి పలువురు యూసర్లు మెసేజ్ చేసారు. ఈ ఫోటోని ఇదే క్లెయింతో ఇంగ్లీష్ భాషలో కూడా పోస్ట్ చేస్తున్నారు. ఈ ఘటన 1962 చైనా-భారత్ యుద్ధం తరువాత చోటుచేసుకున్నట్టు ఈ పోస్టులలో క్లెయిమ్ చేస్తున్నారు. ఆ పోస్టులలో ఎంతవరకు నిజముందో చూద్దాం.
క్లెయిమ్: స్వామి విద్యానంద్ విదేహ్ బహిరంగ సభలో జవహర్ లాల్ నెహ్రూని చెంపదెబ్బ కొట్టినప్పుడు తీసిన ఫోటో.
ఫాక్ట్ (నిజం): పోస్టులో షేర్ చేసిన ఫోటో 1962లో పాట్నా నగరంలో నిర్వహించిన ఒక బహిరంగ సభలో తీసారు. ఈ బహిరంగ సభకు వచ్చిన ప్రజలు నెహ్రూని చూడటానికి స్టేజి పైకి దూసుకురావడంతో, ఆ జనాల నుండి రక్షణ కోసం ఒక సెక్యూరిటీ సిబ్బంది నెహ్రూని ఇలా పట్టుకున్నాడు. స్వామి విద్యానంద్ విదేహ్ నెహ్రూని బహిరంగంగా చెంపదెబ్బ కొట్టినట్టు ఎక్కడా రిపోర్ట్ అవలేదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన ఫోటోని రివర్స్ ఇమేజ్ సెర్చ్ చేసి వెతికితే, ఇదే ఫోటోని ‘Outlook’ న్యూస్ సంస్థ తమ వెబ్సైటులో పబ్లిష్ చేసినట్టు తెలిసింది. 1962లో చైనా-భారత్ యుద్ధం ముందు నిర్వహించిన ఒక బహిరంగసభలో, జవహర్ లాల్ నెహ్రూ అల్లరిమూకల మధ్యకు రానివ్వకుండా తన సెక్యూరిటీ సిబ్బంది పట్టుకున్న దృశ్యమంటూ ఈ ఫోటో వివరణలో తెలిపారు. ‘Outlook’ న్యూస్ సంస్థ ఈ ఫోటో క్రెడిట్  ‘Associate Press’ న్యూస్ సంస్థకు ఇచ్చింది.
ఈ ఫోటో ‘Associate Press’ న్యూస్ సంస్థ వెబ్సైటులో కూడా లభించింది. ఈ ఫోటో కాంగ్రెస్ పార్టీ 01 జనవరి 1962 నాడు పాట్నా నగరంలో నిర్వహించిన బహిరంగసభలో తీసినట్టు ఈ వెబ్సైటులో తెలిపారు. ఈ బహిరంగ సభకు హాజరైన ప్రజలు నెహ్రూని చూడటానికి స్టేజి దగ్గరికి దూసుకురావడంతో, ఆ అల్లరిమూకల మధ్యకు నెహ్రూని రానివ్వకుండా సెక్యూరిటీ సిబ్బంది నెహ్రూని పట్టుకున్నట్టు ఫోటో అని వివరణలో పేర్కొన్నారు. ఈ ఘర్షణ తరువాత చైనా-భారత్ యుద్ధం చోటుచేసుకున్నట్టు వెబ్సైటులో స్పష్టంగా తెలిపారు.
ఈ ఘర్షణకు సంబంధించి ‘Indian Express’ 1962లో ప్రచురించిన కథనాన్ని ఇక్కడ చూడవచ్చు. సోషల్ మీడియాలో వైరల్ అవుతున్న ఈ పోస్టుకి సంబంధించి స్పష్టతనిస్తూ ‘The Times of India’ న్యూస్ సంస్థ తమ ఫేస్బుక్ పేజిలో వీడియోని పబ్లిష్ చేసింది.
స్వామి విద్యానంద్ విదేహ్ గురించిన సమాచారం కోసం గుగూల్‌లో వెతకగా, స్వామి విద్యానంద్ విదేహ్ ‘Ved-Sansthan’ అనే సంస్థ వ్యవస్థాపకులు అని తెలిసింది. స్వామి విద్యానంద్ విదేహ్ వేదాలలో ప్రముఖు పండితుడని, యోగా జీవనశైలి భోదకుడని తెలిసింది. స్వామి విద్యానంద్ విదేహ్ భారత ప్రధాని జవహర్ లాల్ నెహ్రూని బహిరంగ సభలో చెంపదెబ్బ కొట్టినట్టు ఎక్కడా ఎటువంటి సమాచారం గానీ, ఆధారాలు గానీ లేవు.
చివరగా, 1962 పాట్నా బహిరంగ సభలో తీసిన ఫోటోని స్వామి విద్యానంద్ విదేహ్ నెహ్రూని చెంపదెబ్బ కొట్టినప్పుడు తీసిన ఫోటోగా షేర్ చేస్తున్నారు.

created: September 21, 2021


text:
భారతదేశంలో పేదలు ఇస్లాంను మనస్పూర్తిగా స్వీకరించారని, కత్తితో బెదిరిస్తే మతం మారలేదని స్వామి వివేకానంద అన్నట్టు ఎటువంటి ఆధారాలు లేవు - FACTLY
Sai Krishna Muthyanolla
June 17, 2022
“భారతదేశంలో పేదవారిలో అధిక భాగం ముసల్మానులున్నారు. ఎందుచేత? వారిని కత్తితో బెదిరించి మతం మార్పించారన్నది అర్థం లేని మాట. జమిందారుల నుండి, బ్రాహ్మణుల నుండి విముక్తి పొందడానికే మారారు”, అని స్వామి వివేకానంద అన్నట్టు ఒక పోస్ట్ ద్వారా సోషల్ మీడియాలో షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: “భారతదేశంలో పేదవారిలో అధిక భాగం ముసల్మానులున్నారు. ఎందుచేత? వారిని కత్తితో బెదిరించి మతం మార్పించారన్నది అర్థం లేని మాట. జమిందారుల నుండి, బ్రాహ్మణుల నుండి విముక్తి పొందడానికే మారారు.” – స్వామి వివేకానంద
ఫాక్ట్: భారతదేశంలో పేదలు ఇస్లాంను మనస్పూర్తిగా స్వీకరించారని, కత్తితో బెదిరిస్తే మతం మారలేదని స్వామి వివేకానంద అన్నట్టు ఎటువంటి ఆధారాలు దొరకలేదు. హిందూ మతం నుండి ఇస్లాం మరియు క్రైస్తవానికి మారిన ఎక్కువ శాతం మంది కత్తితో బెదిరించినప్పుడు మతం మారవలసివచ్చిందని స్వామి వివేకానంద అన్నారు. కావున, పోస్ట్ ద్వారా చెప్పేది తప్పు.
స్వామి వివేకానంద ఇస్లాం గురించి అలా అన్నట్టు ఆన్‌లైన్‌లో ఎక్కడా కూడా ఎటువంటి కచ్చితమైన సమాచారం లేదు. ‘Complete Works of Swami Vivekananda’ పుస్తకంలో కూడా భారతదేశంలో పేదలు ఇస్లాంను మనస్పూర్తిగా స్వీకరించారని కత్తితో బెదిరిస్తే మతం మారలేదని స్వామి వివేకానంద అన్నట్టు ఎక్కడా కూడా లేదు.
ఏప్రిల్ 1899లో, హిందూ మతంలో జరుగుతున్న మతమార్పిడి గురించి స్వామి వివేకానందున్ని ప్రభుద్ద భారత్ ఎడిటర్ ఇంటర్వ్యూ చేసినప్పుడు, ఆయన కొన్ని వ్యాఖ్యలు చేసారు. హిందూ మతం నుండి ఇస్లాం మరియు క్రైస్తవానికి మారిన ఎక్కువ శాతం మంది కత్తితో బెదిరించినప్పుడు మతం మారవలసివచ్చిందని అన్నారు.
చివరగా, భారతదేశంలో పేదలు ఇస్లాంను మనస్పూర్తిగా స్వీకరించారని, కత్తితో బెదిరిస్తే మతం మారలేదని, స్వామి వివేకానంద అన్నట్టు ఎటువంటి ఆధారాలు లేవు.


text:
భుజ్ లోని ‘శ్రీ స్వామినారాయణ్ మందిరం’ ఫోటో పెట్టి, ‘అయోధ్యలో కట్టబోయే రామ మందిరం’ అని ప్రచారం చేస్తున్నారు - FACTLY
Sai Krishna Muthyanolla
November 25, 2019
అయోధ్యలో కట్టబోయే రామ మందిరం యొక్క డిజైన్ అని చెప్తూ ఒక మందిరం ఫోటోని సోషల్ మీడియాలో చాలా మంది షేర్ చేస్తున్నారు. ఆ పోస్ట్ లో ఎంతవరకు నిజముందో విశ్లేషిద్ధాం.
అయోధ్యలో కట్టబోయే రామ మందిరం యొక్క డిజైన్ ఫోటో.
ఫాక్ట్ (నిజం): ఫోటోలో ఉన్నది అయోధ్యలో కట్టబోయే రామ మందిరం యొక్క డిజైన్ కాదు, 2010 లోనే భుజ్ లో ప్రారంభమైన ‘శ్రీ స్వామినారాయణ్ మందిరం’. కావున పోస్ట్ లో చెప్పింది తప్పు.
పోస్ట్ చేసిన ఫోటోలో కింద ‘www.bhujmandir.org’ అని రాసి ఉన్నట్టు చూడొచ్చు. కావున, గూగుల్ లో ‘bhuj mandir’ అని వెతకగా, ఫోటోలో ఉన్న మందిరం భుజ్ లో ఉన్న ‘శ్రీ స్వామినారాయణ్ మందిరం’ అని తెలుస్తుంది.
పోస్ట్ లోని ఫోటోని ‘శ్రీ స్వామినారాయణ్ మందిరం’ కి చెందిన ‘Flickr’ అకౌంట్ లో 2010 లోనే పోస్ట్ చేసినట్టు చూడవొచ్చు. ఆ  మందిరానికి సంబంధించిన మరిన్ని ఫోటోలను ఇక్కడ మరియు ఇక్కడ చూడవొచ్చు. ఆ మందిరాన్ని 2010 లోనే మోడీ ప్రారంభించినట్టు ‘Desh Gujarat’ ఆర్టికల్ లో చదవొచ్చు. కావున, పోస్ట్ లోని ఫోటోలో ఉన్నది అయోధ్యలో కట్టబోయే రామ మందిరం డిజైన్ కాదు.
చివరగా, భుజ్ లోని ‘శ్రీ స్వామినారాయణ్ మందిరం’ ఫోటో పెట్టి, ‘అయోధ్యలో కట్టబోయే రామ మందిరం’ అని ప్రచారం చేస్తున్నారు.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: November 25, 2019


text:
స్విస్ బ్యాంక్ వారు కాంగ్రెస్ అధ్యక్షురాలు సోనియా గాంధీ అకౌంట్ లో 34 లక్షల కోట్ల రూపాయలు ఉన్నాయని వెల్లడించలేదు - FACTLY
Sai Krishna Muthyanolla
September 3, 2019
సోషల్ మీడియాలో గత కొన్ని రోజులుగా ‘స్విస్ బ్యాంక్ వారు కాంగ్రెస్ అధ్యక్షురాలు సోనియా గాంధీ అకౌంట్ లో 34 లక్షల కోట్ల రూపాయలు ఉన్నాయని వెల్లడించారు’ అని ప్రచారం జరుగుతోంది. అందులో ఎంతవరకు నిజముందో విశ్లేషిద్ధాం.
స్విస్ బ్యాంక్ వారు కాంగ్రెస్ అధ్యక్షురాలు సోనియా గాంధీ అకౌంట్ లో 34 లక్షల కోట్ల రూపాయలు ఉన్నాయని వెల్లడించారు.
స్విస్ బ్యాంక్ వారు సోనియా గాంధీ అకౌంట్ లో 34 లక్షల కోట్ల రూపాయలు ఉన్నాయని ఎటువంటి ప్రకటన చేయలేదు. కావున పోస్ట్ లో చెప్పింది తప్పు.
పోస్టులో ఆరోపించినట్లుగా స్విస్ బ్యాంక్ వారు కాంగ్రెస్ అధ్యక్షురాలు సోనియా గాంధీ అకౌంట్ లో 34 లక్షల కోట్ల రూపాయలు ఉన్నాయని వెల్లడించారా అని గూగుల్ లో వెతికినప్పుడు, అందుకు సంబంధించిన సమాచారం ఏదీ కూడా సెర్చ్ రిజల్ట్స్ లో రాలేదు.
ఒక వేల స్విస్ బ్యాంక్ వారు నిజంగానే అలా పేర్కొని ఉంటే, దేశం లోని అన్ని ప్రముఖ వార్తా పత్రికలు మరియు మీడియా సంస్థలు దాని గురించి ప్రచురించేవి. కానీ, అటువంటి న్యూస్ ఎవరు కూడా ప్రచురించలేదు.
చివరగా, స్విస్ బ్యాంక్ వారు కాంగ్రెస్ అధ్యక్షురాలు సోనియాగాంధీ అకౌంట్ లో 34 లక్షల కోట్ల రూపాయలు ఉన్నాయని వెల్లడించలేదు. అది ఒక ఫేక్ న్యూస్.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?


text:
‘70 వేలమందికి కొరోనా వ్యాధిని అంటించగలిగితే భారత్ నాశనమౌతుంది’ అని తబ్లీక్ జమాత్ చీఫ్ మౌలానా సాద్ వ్యాఖ్యలు చేయలేదు - FACTLY
Sai Krishna Muthyanolla
April 1, 2020
ఢిల్లీ నిజాముద్దీన్ దర్గా సమావేశంలో తబ్లీక్ జమాత్ చీఫ్ మౌలానా సాద్ మాట్లాడిన ఆడియో క్లిప్ అంటూ రిపబ్లిక్ టీవీ టెలికాస్ట్ చేసిన న్యూస్ వీడియోని పెట్టి, ‘70 వేలమందికి ఈ వ్యాధిని అంటించగలిగితే భారత్ నాశనమౌతుంది.మన స్వాధీనంలోనికి వస్తుంది’ అని మౌలానా సాద్ అన్నట్టు ఫేస్బుక్ లో చాలా మంది షేర్ చేస్తున్నారు. ఆ పోస్ట్ లో ఎంతవరకు నిజముందో విశ్లేషిద్ధాం.
తబ్లీక్ జమాత్ చీఫ్ మౌలానా సాద్: ‘70 వేలమందికి కొరోనా వ్యాధిని అంటించగలిగితే భారత్ నాశనమౌతుంది. మన స్వాధీనంలోనికి వస్తుంది’.
ఫాక్ట్ (నిజం): తబ్లీక్ జమాత్ చీఫ్ మౌలానా సాద్ మాట్లాడిన ఆడియో క్లిప్ అంటూ రిపబ్లిక్ టీవీ టెలికాస్ట్ చేసిన ఆడియోలో ఎక్కడా కూడా పోస్టులో చెప్పినట్టు ‘70 వేలమందికి కొరోనా వ్యాధిని అంటించగలిగితే భారత్ నాశనమౌతుంది’ అని  అనలేదు. అంతేకాదు, ఆ ఆడియో లో మాట్లాడింది మౌలానా సాద్ అని తాము కచ్చితంగా చెప్పలేమని రిపబ్లిక్ టీవీ వారు తెలిపారు. కావున పోస్ట్ లో చెప్పింది తప్పు.
పోస్టులో పెట్టిన వీడియోని, రిపబ్లిక్ టీవీ వారి వెబ్సైటులో కూడా చూడవొచ్చు. వెబ్సైటులో పెట్టిన వీడియోలో మొదట్లోనే ఆ ఆడియో లో మాట్లాడింది మౌలానా సాద్ అని తాము కచ్చితంగా చెప్పలేమని రిపబ్లిక్ టీవీ వారు తెలిపారు. ఒకవేల, ఆడియో లో మాట్లాడింది తబ్లీక్ జమాత్ చీఫ్ మౌలానా సాద్ అని అనుకున్నా, ఆ ఆడియోలో ఎక్కడా కూడా పోస్టులో చెప్పిన వ్యాఖ్యలు (‘70 వేలమందికి ఈ వ్యాధిని అంటించగలిగితే భారత్ నాశనమౌతుంది.మన స్వాధీనంలోనికి వస్తుంది’) చేయలేదు. ‘డాక్టర్లు చెప్పింది వినడానికి మరియు ప్రార్థనలను వదులుకోవడానికి ఇది సమయం కాదు. ఒకరినొకరు కలుసుకోండి, అల్లా ని ప్రార్థించండి’ అని లాక్ డౌన్ కి వ్యతిరేకంగా ఆడియోలో మాట్లాడినట్టు వినవొచ్చు. 70 వేలమందిని డాక్టర్లు కాపాడలేకపోయారు అని ఆడియోలో అంటాడు, 70 వేలమందికి ఈ వ్యాధిని అంటించమని చెప్పడు.
చివరగా, ‘70 వేలమందికి కొరోనా వ్యాధిని అంటించగలిగితే భారత్ నాశనమౌతుంది’ అని తబ్లీక్ జమాత్ చీఫ్ మౌలానా సాద్ వ్యాఖ్యలు చేయలేదు .
‘మీకు తెలుసా’  సిరీస్ లో మా వీడియోస్ మీరు చూసారా?


text:
తాజ్ మహల్ ని 2018-19 లో సుమారు 69 లక్షల మంది సందర్శించారు మరియు దాదాపు 77.9 కోట్ల రూపాయల రెవెన్యూ వచ్చింది. - FACTLY
Sai Krishna Muthyanolla
November 6, 2019
తాజ్ మహల్ మరియు స్టాట్యూ ఆఫ్ యూనిటీ యొక్క రెవెన్యూ మరియు వార్షిక పర్యాటకుల సంఖ్యలను పోలుస్తూ సోషల్ మీడియా లో చాలా మంది ఫోటోలు మరియు వీడియోలు పోస్ట్ చేస్తున్నారు. ఆ పోస్టుల్లో ఎంతవరకు నిజముందో విశ్లేషిద్ధాం.
సగటున 7.5 లక్షల పర్యాటకులు ఏటా తాజ్ మహల్ ని సందర్శిస్తే, గత ఒక సంవత్సరంలో 26 లక్షల మంది స్టాట్యూ ఆఫ్ యూనిటీ ని సందర్శించారు.
ఫాక్ట్ (నిజం): 2018-19 సంవత్సరంలో సుమారు 69 లక్షల మంది తాజ్ మహల్ ని సందర్శించారు. గత 11 నెలల్లో సుమారు 26 లక్షల పర్యాటకులు స్టాట్యూ ఆఫ్ యూనిటీ ని సందర్శించారు . కావున పోస్ట్ లో పోల్చిన లెక్క తప్పు.
తాజ్ మహల్ యొక్క వార్షిక రెవెన్యూ సగటున 22.3 కోట్ల రూపాయులు అయితే, స్టాట్యూ ఆఫ్ యూనిటీ యొక్క గత ఒక సంవత్సరపు రెవెన్యూ సుమారు 71.6 కోట్లు.
ఫాక్ట్ (నిజం): 2018-19 సంవత్సరంలో తాజ్ మహల్ యొక్క రెవెన్యూ సుమారు 77.9 కోట్ల రూపాయులు. స్టాట్యూ ఆఫ్ యూనిటీ ప్రారంభించిన 11 నెలల్లో టికెట్లు అమ్మడం ద్వారా సుమారు 71.66 కోట్ల రెవెన్యూ వచ్చింది. కావున పోస్ట్ లో పోల్చిన లెక్క తప్పు.
స్టాట్యూ ఆఫ్ యూనిటీ – వివరాలు:
స్టాట్యూ ఆఫ్ యూనిటీ ప్రారంభించినప్పటి నుండి ఎంత మంది సందర్శించారో తెలుసుకోవడానికి గూగుల్ లో వెతకగా, ‘టైమ్స్ అఫ్ ఇండియా’ ఆర్టికల్ ఒకటి సెర్చ్ రిజల్ట్స్ లో వస్తుంది. ఆ ఆర్టికల్ లో స్టాట్యూ ఆఫ్ యూనిటీ ప్రారంభించిన 11 నెలల్లో సుమారు 26 లక్షల మంది పర్యాటకులు సందర్శించినట్టు ఉంటుంది. ‘టైమ్స్ అఫ్ ఇండియా’ వారితో మాట్లాడుతూ, ‘ఇప్పటివరకు 26 లక్షలకు పైగా టికెట్లు అమ్మి, సుమారు 71.66 కోట్ల రుపాయులను సర్దార్ వల్లభాయ్ పటేల్ రాష్ట్రీయ ఏక్తా ట్రస్ట్ వారు సేకరించినట్టు’ రాజీవ్ గుప్తా [Additional Chief Secretary, Forests & Environment Department and Managing Director of Sardar Sarovar Narmada Nigam Ltd (SSNNL)] తెలిపారు. అంతేకాదు, స్టాట్యూ ఆఫ్ యూనిటీ వెబ్ సైట్ లో ఉన్న డాష్ బోర్డు ద్వారా కూడా ఇప్పటివరకు సుమారు 28 లక్షల మంది పర్యాటకులు సందర్శించారని తెలుస్తుంది.
తాజ్ మహల్ – వివరాలు:
తాజ్ మహల్ యొక్క రెవెన్యూ మరియు సందర్శకుల సమాచారం కోసం వెతకగా, లోక్ సభ లో భారత ప్రభుత్వ సంస్కృతి మంత్రిత్వ శాఖ వారు ఇచ్చిన సమాధానం దొరుకుతుంది. ప్రాచీన కట్టడాల పై లోక్ సభలో అడిగిన ఒక ప్రశ్నకి సమాధానమిస్తూ, కేంద్ర రక్షిత ప్రాచీన కట్టడాల యొక్క రెవెన్యూ మరియు వార్షిక సందర్శకుల గత మూడేళ్ళ వివరాలను ప్రహ్లాద్ సింహ్ పటేల్ [సంస్కృతి మరియు పర్యటక శాఖ సహాయ మంత్రి (స్వతంత్ర బాధ్యత)] తెలిపాడు. ఆ  సమాధానంలో తాజ్ మహల్ గురించి ఇచ్చిన వివరాలను కింద చార్ట్స్ లో చూడవొచ్చు:
రెండింటినీ పోల్చడం:
పోస్టుల్లో స్టాట్యూ ఆఫ్ యూనిటీ గురించి చెప్పిన వివరాలు దాదాపు కరెక్టే, కానీ తాజ్ మహల్ గురించి చెప్పిన వివరాల్లో మాత్రం నిజం లేదు. గత సంవత్సరంలో (2018-19) సుమారు 69 లక్షల మంది తాజ్ మహల్ ని సందర్శిస్తే, కేవలం 7.5 లక్షల మంది తాజ్ మహల్ ని సందర్శించినట్టు పోస్టుల్లో చెప్తున్నారు. 2018-19 లో టికెట్ల ద్వారా తాజ్ మహల్ కి వచ్చిన రెవెన్యూ సుమారు 77.9 కోట్ల రూపాయులు. పోస్టుల్లో తాజ్ మహల్ రెవెన్యూ ని మూడేళ్ళ సగటుగా తీసుకున్నారు. కావున, గత మూడేళ్ళ సగటు తీసుకున్నా, తాజ్ మహల్ యొక్క రెవెన్యూ ఏటా సుమారు 61.4 కోట్ల రూపాయులు ఉన్నట్టుగా తెలుస్తుంది. కాబట్టి, తాజ్ మహల్ పర్యాటకుల ద్వారా వచ్చే ఆదాయం కన్నా స్టాట్యూ ఆఫ్ యూనిటీ ద్వారా వచ్చే ఆదాయం మూడు రెట్లు ఎక్కువ కాదు.
అంతేకాదు, తాజ్ మహల్ మరియు స్టాట్యూ ఆఫ్ యూనిటీ యొక్కఅంకెలను పోల్చలేము, ఎందుకంటే:
1. తాజ్ మహల్ యొక్క అంకెలు ఆర్ధిక సంవత్సరం (2018-19)ప్రకారం ఉంటే, స్టాట్యూ ఆఫ్ యూనిటీ యొక్క అంకెలు అక్టోబర్ 31, 2018 (ప్రారంభించినతేదీ) నుండి అక్టోబర్ 2019 వరకు ఉన్నాయి. కావున రెండిటి అంకెలను పోల్చే సమయ వ్యవధిఒకటి కాదు.
2. తాజ్ మహల్ మరియు స్టాట్యూ ఆఫ్ యూనిటీ యొక్క రెవెన్యూలను కూడా పోల్చలేము, ఎందుకంటే తాజ్ మహల్ మరియు స్టాట్యూ ఆఫ్ యూనిటీ యొక్క టికెట్ ధరలు సమానంగా లేవు. అంతేకాదు, రెండు ప్రదేశాల్లో వివిధ రకాల టికెట్లు అమ్మబడుతున్నాయి.
చివరగా, తాజ్ మహల్ పర్యాటకుల ద్వారా వచ్చే ఆదాయం కన్నా స్టాట్యూ ఆఫ్ యూనిటీ ద్వారా వచ్చే ఆదాయం మూడు రెట్లు ఎక్కువ కాదు.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: November 6, 2019


text:
తమిళ సంగీతకారుడు అరివు ఆస్కార్ అవార్డు గెలుచుకున్నాడు అని తప్పుడు వార్తా కథనాలు ప్రచురించారు - FACTLY
Sai Krishna Muthyanolla
November 10, 2022
సార్పట్ట పరంబరయ్  అనే తమిళ చిత్రంలోని ‘నీయే ఓలి ’ పాటకు సంగీతకారుడు అరువుకి ఆస్కార్ అవార్డు వచ్చిందని, ఈ పాట బెస్ట్ ఇన్స్పైరింగ్ సాంగ్ అఫ్ ది ఇయర్ అవార్డుకి కూడా ఎంపికైనట్టు చెప్తున్న సుమన్ టివీ వారి వార్తా కథనం ఒకటి సోషల్ మీడియాలో షేర్ చేస్తున్నారు.  ఇదే కథనాన్ని మైక్ టివీ వారు కూడా ప్రచురించారు. ఈ వార్తలో నిజమెంతో  ఈ ఆర్టికల్ ద్వారా తెలుసుకుందాం.
క్లెయిమ్: తమిళ సంగీతకారుడు అరివు, సార్పట్ట పరంబరయ్ చిత్రంలోని ‘నీయే ఓలి‘ పాటకు ఆస్కార్ అవార్డు సాధించారు.
ఫాక్ట్ (నిజం): 2021లో విడుదలైన సార్పట్ట పరంబరయ్ చిత్రంలో ఉన్న ‘ నీయే ఓలి’ పాట కంపోజ్ చేసింది సంగీత దర్శకుడు సంతోష్ నారాయణన్, అరివు కాదు. ఈ పాటకి ఆస్కార్ అవార్డు రాలేదు. అసలు ఆస్కార్ అవార్డులలో బెస్ట్ ఇన్స్పిరేషనల్ సాంగ్ అనే విభాగమే ఉండదు. కావున పోస్టులో చేస్తున్న క్లెయిమ్ తప్పు.
పోస్టులో చెప్తున్న వార్తలో ఎంత నిజం ఉంది అని కీ వర్డ్స్ ఉపయోగించి ఇంటర్నెట్లో వెతకగా, సార్పట్ట పరంబరయ్ చిత్రంలోని ‘నీయే ఓలి ’ పాటకు ఆస్కార్ అవార్డు వచ్చిందని ఎటువంటి వార్త కథనాలు లభించలేదు. ఒక భారతీయ చిత్రంలోని పాటకు ఆస్కార్ అవార్డు వచ్చిందనే వార్త నిజమైతే, ప్రముఖ మీడియా పత్రికల్లో, ఛానెళ్లలో  తప్పకుండా అది ప్రచురితమౌతుంది.
మార్చ్ 2022లో అకాడమీ ఆఫ్ మోషన్ పిక్చర్ ఆర్ట్స్ అండ్ సైన్సెస్ వారు ఇచ్చిన ఆస్కార్ అవార్డ్స్ లిస్ట్ లో  ‘నీయే ఓలి ’ పాట లేదు. ఆ లిస్టుని ఇక్కడ చూడవచ్చు. ఆస్కార్ అవార్డ్స్ లో సంగీతానికి సంబంధించి ఒరిజినల్ స్కోర్ మరియు ఒరిజినల్ సాంగ్ అనే రెండు విభాగాలలో అవార్డుని ఇస్తారు, కానీ పోస్టులో చెవుతున్నట్లుగా బెస్ట్ ఇన్స్పిరేషనల్ సాంగ్ అనే విభాగం ఉండదు.  2022లో ‘నో టైం టు డై’ అనే చిత్రంలోని ‘నో టైం టు డై’ పాటకి బిల్లీ ఎలిష్ మరియు ఫిన్నియాస్ ఓ’కానెల్ బెస్ట్ ఒరిజినల్ సాంగ్ ఆస్కార్ అవార్డు పొందారు. వచ్చే సంవత్సరం, అంటే 2023 మార్చిలో 95వ ఆస్కార్ అవార్డులు ప్రధానోత్సవం జరగనుంది. దీనికి ఎంపికైన నామినిల జాబితాని జనవరి 2023లో విడుదల చేస్తారు.
పోస్టులో చేతున్నట్లుగా నీయే ఓలి పాటను కంపోజ్ చేసింది అరివు కాదు, సంతోష్ నారాయణన్, అరివు లిరిక్స్ మాత్రమే రాసారు. మార్చ్ 2022లో ఈ పాట జూనోస్ అవార్డుకు నామినేట్  అయ్యింది, ఈ విషయాన్నీ సంతోష్ తన ట్వీట్ ద్వారా తెలియ చేసారు.
#NeeyeOli has been nominated under "Music Video of the Year" category alongside some of the biggest artists of the world in the upcoming #JUNOS . Wishes to the performing nominees @Navz_47, @shanvdp, myself(😋) and team Sarpatta Parambarai . https://t.co/AIQrxc0mJp
చివరగా, సార్పట్ట పరంబరయ్ చిత్రంలోని ‘నీయే ఓలి ’ పాటకు సంగీతకారుడు అరువుకి ఆస్కార్ అవార్డు వచ్చిందని తప్పుడు కథనాలు ప్రచురించారు.

created: November 10, 2022


text:
వై.యస్.జగన్ తనకు స్పూర్తి అని తమిళనాడు ముఖ్యమంత్రి ఎం.కె. స్టాలిన్ పేర్కొనలేదు - FACTLY
Sai Krishna Muthyanolla
September 7, 2021
ఆంధ్రప్రదేశ్ ముఖ్యమంత్రి వై.యస్. జగన్ మొహన్ రెడ్డి  తనకు స్పూర్తి అని ఇటీవల తమిళనాడు ముఖ్యమంత్రి ఎం.కె. స్టాలిన్ పేర్కొన్నట్టు సోషల్ మీడియాలో ఒక పోస్టు షేర్ అవుతుంది. ఆ పోస్టులో ఎంతవరకు నిజముందో చూద్దాం.
క్లెయిమ్: ఆంధ్రప్రదేశ్ ముఖ్యమంత్రి  వై.యస్. జగన్ మొహన్ రెడ్డి  తనకు స్పూర్తి అని ఇటీవల తమిళనాడు ముఖ్యమంత్రి ఎం.కె. స్టాలిన్ పేర్కొన్నారు.
ఫాక్ట్ (నిజం): ఆంధ్రప్రదేశ్ ముఖ్యమంత్రి  వై.యస్. జగన్ మోహన్ రెడ్డితో తమిళనాడు ముఖ్యమంత్రి ఎం. కె. స్టాలిన్‌కు మంచి స్నేహ బంధం ఉన్న మాట వాస్తవం. కానీ, వై. యస్. జగన్ మొహన్ రెడ్డి తనకు స్పూర్తి అని ఎం.కె. స్టాలిన్ ఎక్కడా పేర్కొనలేదు. కావున పోస్టులో చేస్తున్న క్లెయిమ్ తప్పు.
పోస్టులో చేస్తున్న క్లెయింకు సంబంధించిన వివరాల కోసం గుగూల్‌లో కి పదాలు ఉపయోగించి వెతికితే, వై.యస్. జగన్ మోహన్ రెడ్డి తనకు స్పూర్తి అని పేర్కొంటూ తమిళనాడు ముఖ్యమంత్రి ఎం. కె. స్టాలిన్ ఎటువంటి వ్యాఖ్యలు చేయలేదని తెలిసింది. ఒక వేళ ఎం.కె. స్టాలిన్ వై.యస్. జగన్‌కు సంబంధించి అలాంటి వ్యాఖ్యలు చేసి వుంటే, ఆ విషయాన్ని రిపోర్ట్ చేస్తూ పలు వార్తా సంస్థలు ఆర్టికల్స్ పబ్లిష్ చేసేవి. కాని, దీని గురుంచి రిపోర్ట్ చేస్తూ ఇంటెర్నెట్‌లో ఒక్క ఆర్టికల్ కూడా పబ్లిష్ అవలేదు.
ఆంధ్రప్రదేశ్ ముఖ్యమంత్రి  వై.యస్. జగన్ మొహన్ రెడ్డితో ఎం.కె. స్టాలిన్‌కు మంచి స్నేహ బంధం ఉన్న మాట వాస్తవం. 2019లో వై.యస్. జగన్ ప్రమణస్వీకార  కార్యక్రమానికి ఎం.కె. స్టాలిన్ ముఖ్యఅతిధిగా వచ్చారు. ఈ కార్యక్రమంలో స్టాలిన్ మాట్లాడుతూ, “ముఖ్యమంత్రిగా ప్రమాణస్వీకారం చేస్తున్న వై.యస్. జగన్‌కి నా అభినందనలు. జగన్ తన తండ్రి (వై. యస్. రాజశేఖర్ రెడ్డి) వారసత్వాన్ని మరింత గర్వించే విధంగా చేస్తారని ఆశిస్తున్నాను”, అని తెలిపారు. జగన్‌కు సంబంధించి ఎం.కె. స్టాలిన్ పెట్టిన ట్వీట్లని ఇక్కడ చూడవచ్చు.  ఈ ట్వీట్లలో ఎక్కడా  వై.యస్. జగన్ తనకు స్పూర్తి అని ఎం.కె. స్టాలిన్ పేర్కొనలేదు.
చివరగా, ఆంధ్రప్రదేశ్ ముఖ్యమంత్రి వై.యస్. జగన్ తనకు స్పూర్తి అని తమిళనాడు ముఖ్యమంత్రి ఎం.కె. స్టాలిన్ ఎటువంటి వ్యాఖ్యలు చేయలేదు.

created: September 7, 2021


text:
తమిళనాడు ముఖ్యమంత్రి స్టాలిన్, చంద్రబాబు నాయుడుని ఉద్దేశించి ఈ వ్యాఖ్యలు చేయలేదు - FACTLY
Sai Krishna Muthyanolla
February 16, 2022
తమిళనాడు ముఖ్యమంత్రి స్టాలిన్, చంద్రబాబు నాయుడుని ఉద్దేశించి ‘ఈ దేశానికి చంద్రబాబు నాయకత్వం కావాలి’ అని వ్యాఖ్యానించాడని చెప్తున్న పోస్ట్ ఒకటి సోషల్ మీడియాలో విస్తృతంగా షేర్ అవుతుంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: ‘ఈ దేశానికి చంద్రబాబు నాయకత్వం కావాలి’ – తమిళనాడు ముఖ్యమంత్రి స్టాలిన్.
ఫాక్ట్(నిజం): ఈ మధ్యకాలంలో చంద్రబాబు నాయుడిని ఉద్దేశించి తమిళనాడు ముఖ్యమంత్రి స్టాలిన్ ఇలాంటి వ్యాఖ్యలు చేసినట్టు ఎటువంటి ఆధారాలు లేవు. ఒకవేళ స్టాలిన్ ఇలా వ్యాఖ్యానించి ఉంటే ,మీడియా ఈ విషయాన్ని రిపోర్ట్ చేసి ఉండేది, కానీ  మాకు అలాంటి కథనాలేవి లభించలేదు. మార్చ్ 2018లో జరిగిన డీఎంకే మీటింగ్‌లో ‘రాష్ట్రాల హక్కుల్ని కేంద్రం కాలరాస్తుంటే ఏపీ సీఎం చంద్రబాబు నాయుడు కేంద్రాన్ని నిలదీస్తున్నాడంటూ’ చంద్రబాబుని ఉద్దేశించి స్టాలిన్ వ్యాఖ్యానించాడు. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
ఈ మధ్యకాలంలో చంద్రబాబుని ఉద్దేశించి తమిళనాడు ముఖ్యమంత్రి స్టాలిన్ ఇలాంటి వ్యాఖ్యలు చేసినట్టు ఎటువంటి ఆధారాలు లేవు. ఒకవేళ స్టాలిన్ ఇలా వ్యాఖ్యానించి ఉంటే మీడియా ఈ విషయాన్ని రిపోర్ట్ చేసి ఉండేది, కానీ మాకు అలాంటి కథనాలేవి లభించలేదు.
ఐతే మార్చ్ 2018లో జరిగిన డీఎంకే మీటింగ్‌లో ‘రాష్ట్రాల హక్కుల్ని కేంద్రం కాలరాస్తుంటే ఏపీ సీఎం చంద్రబాబు నాయుడు కేంద్రాన్ని నిలదీస్తున్నాడంటూ’ చంద్రబాబుని ఉద్దేశించి స్టాలిన్ వ్యాఖ్యానించినట్టు వార్తా సంస్థలు రిపోర్ట్ చేసాయి.
తిరిగి నవంబర్ 2018లో లోక్ సభ  ఎన్నికలకు ముందు బీజేపీకి వ్యతిరేకంగా ప్రతిపక్ష పార్టీలను ఏకం చేసే క్రమంలో చంద్రబాబు నాయడు స్టాలిన్‌ను కలిసినప్పుడు స్టాలిన్, చంద్రబాబుకి మద్దతు తెలిపాడు. ఐతే ఆ సందర్భంలో స్టాలిన్ మాట్లాడుతూ ‘రాష్ట్రాల హక్కులను కేంద్ర ప్రభుత్వం అణచివేస్తుందని, బీజేపీని ఓడించేందుకు ప్రతిపక్ష పార్టీల నేతలంతా చేతులు కలపాలి, నాయకులందరూ కలిసి పనిచేయాలని’ అన్నారు. ఐతే చంద్రబాబును ఉద్దేశించి పోస్టులో చెప్తున్న వ్యాఖ్యలు మాత్రం స్టాలిన్ చేయలేదు.
చివరగా, తమిళనాడు ముఖ్యమంత్రి స్టాలిన్, చంద్రబాబు నాయుడుని ఉద్దేశించి ఈ వ్యాఖ్యలు చేయలేదు.

created: February 16, 2022


text:
రాహుల్ గాంధీని మహాత్మా గాంధీతో పొలుస్తూ, అవసరమైతే తన కోసం జైలుకైనా వెళ్తానని తమిళనాడు ముఖ్యమంత్రి స్టాలిన్ అనలేదు - FACTLY
Sai Krishna Muthyanolla
March 27, 2023
“రాహుల్ ని చూస్తుంటే మరో మహాత్మా గాంధీని మళ్ళీ చూస్తున్నటే కళ్ళు చెమ్మ గిల్లుతున్నాయి. ఈరోజుల్లో రాహుల్ గాంధీ గారి లాంటి నిజాయితీ గల నాయకుడు దేశంలో వున్నందుకు గర్వంగా చెప్తున్నా నేను ఆయనకు అన్ని విధాలుగా అండగా వుంటా, అవసరమైతే నేనూ తనతో జైలుకు వెళ్ళడానికి సిద్ధమవుతా”, అని ద్రవిడ మున్నేట్ర కజగం (డీఎంకే) అధినేత, తమిళనాడు ముఖ్యమంత్రి M.K. స్టాలిన్ పేర్కొన్నారంటూ సోషల్ మీడియాలో ఒక పోస్ట్ షేర్ అవుతోంది. ఆ పోస్టులో ఎంతవరకు నిజముందో చూద్దాం.
క్లెయిమ్: రాహుల్ గాంధీని మహాత్మా గాంధీతో పొలుస్తూ, తన కోసం అవసరమైతే జైలుకైనా వెళ్ళడానికి సిద్దపడతానని తమిళనాడు ముఖ్యమంత్రి M.K. స్టాలిన్ అన్నారు.
ఫాక్ట్ (నిజం): రాహుల్ గాంధీ లోక్‌సభ సభ్యత్వంపై అనర్హత వేటు వేయడంపై తమిళనాడు ముఖ్యమంత్రి M.K. స్టాలిన్ ఇటీవల ఒక ప్రెస్ నోట్ విడుదల చేశారు. రాహుల్ గాంధీ పార్లమెంట్‌లో అడిగే ప్రశ్నలకు సమాధానం చెప్పలేక, అతనికి భయపడి, రాజ్యాంగానికి వ్యతిరేకంగా బీజేపీ అతని లోక్‌సభ సభ్యత్వాన్ని రద్దు చేయించిందని M.K. స్టాలిన్ తన ప్రెస్ నోట్లో ఆరోపణలు చేశారు. రాహుల్ గాంధీపై వేసిన అనర్హత వేటుని ఉపసంహరించుకోవాలని డిమాండ్ చేస్తూ, దేశంలోని అన్నీ రాజకీయ పార్టీలు దీనికోసం కలిసికట్టుగా ప్రభుత్వానికి వ్యతిరేకంగా గళం విప్పాలని కోరారు. కాని, రాహుల్ గాంధీని మహాత్మా గాంధీతో పొలుస్తూ, తన కోసం అవసరమైతే జైలుకైనా వెళ్ళడానికి సిద్దమని M.K. స్టాలిన్ వ్యాఖ్యానించలేదు. కావున, పోస్టులో చేస్తున్న క్లెయిమ్ తప్పు.
రాహుల్ గాంధీని మహాత్మా గాంధీతో పొలుస్తూ, తన కోసం అవసరమైతే జైలుకైనా వెళ్ళడానికి సిద్దపడతానని తమిళనాడు ముఖ్యమంత్రి M.K. స్టాలిన్ ఎప్పుడైనా వ్యాఖ్యలు చేశారా అని వెతికితే, M.K. స్టాలిన్ అటువంటి వ్యాఖ్యలు చేసినట్టు ఇంటర్నెట్లో ఒక్క న్యూస్ రిపోర్ట్ కూడా దొరకలేదు. M.K. స్టాలిన్ అధికారిక ట్విట్టర్ హ్యాండిల్‌లో కూడా అటువంటి వ్యాఖ్యలు చేస్తూ ఎటువంటి ట్వీట్ పెట్టలేదు.
మోదీ ఇంటిపేరుని ఉద్దేశించి రాహుల్ గాంధీ చేసిన వ్యాఖ్యలపై 2019లో నమోదైన పరువు నష్టం కేసుకి సంబంధించి సూరత్ కోర్టు ఇటీవల రాహుల్ గాంధీకి రెండేళ్ళు జైలు శిక్ష విధించింది. ఈ తీర్పు ప్రకటించిన 24 గంటల్లోపే లోక్‌సభ సచివాలయం రాహుల్ గాంధీ లోక్‌సభ సభ్యత్వాన్ని రద్దు చేసింది.
ఈ చర్యను వ్యతిరేకిస్తూ M.K. స్టాలిన్ సహా పలువురు ప్రతిపక్ష పార్టీల నాయకులు ప్రెస్ నోట్లు విడుదల చేశారు. M.K. స్టాలిన్ రాహుల్ గాంధీపై అనర్హత వేటు వేయడాన్ని ఒక ఫాసిస్ట్ చర్యగా అభివర్ణిస్తూ, రాహుల్ గాంధీ పార్లమెంట్‌లో అడిగే ప్రశ్నలకు సమాధానం చెప్పలేక, అతని భారత్ జోడో యాత్ర ప్రభావానికి భయపడి, రాజ్యాంగానికి వ్యతిరేకంగా బీజేపీ అతని లోక్‌సభ సభ్యత్వాన్ని రద్దు చేయించిందని తన ప్రెస్ నోట్లో ఆరోపణలు చేశారు.
The disqualification of @RahulGandhi as MP before he could go for an appeal is death knell for democracy.
The metamorphosis of BJP's vindictive politics into autocracy is happening at an alarming pace. If one goes by history, it is very clear what is in store for such autocrats. pic.twitter.com/oTW4PMXi6X
రాహుల్ గాంధీపై వేసిన అనర్హత వేటుని ఉపసంహరించుకోవాలని డిమాండ్ చేస్తూ, దేశంలోని అన్నీ రాజకీయ పార్టీలు దీనికోసం కలిసికట్టుగా ప్రభుత్వానికి వ్యతిరేకంగా గళం విప్పాలని M.K. స్టాలిన్ కోరారు. M.K. స్టాలిన్ రిలీజ్ చేసిన ప్రెస్ నోట్‌కు సంబంధించి పబ్లిష్ అయిన వార్తా కథనాలని ఇక్కడ, ఇక్కడ చూడవచ్చు. కానీ, రాహుల్ గాంధీని మహాత్మా గాంధీతో పొలుస్తూ, తన కోసం అవసరమైతే జైలుకైనా వెళ్ళడానికి సిద్దపడతానని M.K. స్టాలిన్ వ్యాఖ్యానించలేదు.
చివరగా, రాహుల్ గాంధీని మహాత్మా గాంధీతో పొలుస్తూ, తన కోసం అవసరమైతే జైలుకైనా వెళ్ళడానికి సిద్దమని తమిళనాడు ముఖ్యమంత్రి M.K. స్టాలిన్ అనలేదు.